Hadhiyaa ge namugai vias rishvath haraam vaane | Mihaaru\nހަދިޔާގެ ބަދަލުގައި ބާތިލު ކަމެއް ކުރަން ޖެހޭ ނަމަ އެއީ ހަދިޔާއެއް ނޫން.\n22 މާޗް 2019 - 17:212comments\nއިސްލާމީ މުޖުތަމައުތަކުން މިއަދު ފެންނަ ނޭދެވޭ ކަންކަމުގެ ތެރެއިން އެއްކަމަކީ އިސްލާމްދީން އެކަމަކަށް ހިތްވަރުދޭ ރަނގަޅު ކަމެއް ކަމުގައިވާ ހަދިޔާ ދިނުމުގެ ނަމުގައި އިސްލާމްދީން ޙަރާމް ކުރައްވާފައިވާ ރިޝްވަތު ދިނުމާއި ރިޝްވަތު ހިފުމެވެ. މިކަން މިގޮތަށް އާދަވެގެން ގޮސް މިއަދު ބައެއް މީހުންނަށް މި ދެކަމުގެ ފަރަގު ވެސް ނޭނގޭ ކަހަލަ އެވެ. އެހެންކަމުން ހަދިޔާ އާއި ރިޝްވަތާ ދެމެދު ހުރި ފަރަގު ދެނެގަތުމަކީ މުހިންމު ކަމެކެވެ.\nއިހުގެ ފިޤުހު ފޮތްތަކުގައި ރިޝްވަތަކީ ކޮބައިކަން ބަޔާން ކުރައްވަމުން އިލްމުވެރިން ވިދާޅުވަނީ އެއީ ތިމާ ބޭނުންވާ ގޮތަށް ހުކުމެއް ކުރުމަށް ނުވަތަ ބޭނުންވާ ގޮތަށް މައްސަލައެއް އަނބުރާލުމަށް ހާކިމަށް ނުވަތަ އެނޫނަސް ބާރެއް ލިބިގެންވާ ފަރާތަކަށް ދެވޭ މުދަލެއް ކަމަށެވެ. މިތަނުގައި ރިޝްވަތު ގުޅުވާލާފައި އެވަނީ ހުކުމް ކުރުމުގައި ހާކިމަށް ނުވަތަ ޤާޟީ އަށް ދެވޭ އެއްޗެއްގެ ގޮތުގަ އެވެ. ސަބަބަކީ ރިޝްވަތުގެ ތެރެއިން އެންމެ ނުބައިކަން ބޮޑު ރިޝްވަތަކީ އެއީ ކަމުގައިވާތީ އެވެ. ނަމަވެސް ރިޝްވަތަކީ ހަމައެކަނި ފަނޑިޔާރުގެ ތަކުން ނިންމާ މައްސަލަތާ ގުޅުން ހުރި އެއްޗެއް އެކަންޏެއް ނޫނެވެ. ހައްގު ނޫން ކޮންމެ އެއްޗެއް ނުވަތަ ކަމެއް ހޯދައިގަތުމަށް ނުވަތަ ފަހުން ލިބެންޖެހޭ އެއްޗެއް ކުރިން ހޯދައިގަތުމަށް ބަދަލެއްގެ ގޮތުގައި ދެވޭ ކޮންމެ އެއްޗެއް ވެސް ވާނީ ރިޝްވަތަށެވެ. މިސާލަކަށް ރައްޔިތުންގެ މަޖިލީހަށް ކުރިމަތިލާފައިވާ ބައެއްގެ ތެރެއިން ގާބިލުކަމާއި އަމާނާތްތެރިކަމުގެ ގޮތުން ބަލާއިރު މިއިން ޝަރުތެއް ފުރިހަމަ ނުވާ މީހަކަށް ނުވަތަ ޝަރުތު ފުރިހަމަ ވިއަސް އެންމެ ހައްގުކަން ބޮޑު ނޫން މީހަކަށް ވޯޓު ދިނުމަށްޓަކައި ދެވޭ އަގުހުރި ކޮންމެ އެއްޗެއް ވެގެން ދާނީ ރިޝްވަތު ކަމުގަ އެވެ. އެންމެ ހައްގު މީހާ އަށް ވޯޓު ހޯދަން ރިޝްވަތު ނުދީ ވާން ނެތިއްޖެ ހާލަތެއްގައި ޟަރޫރަތަށްޓަކައި ރިޝްވަތު ދިނުން ހުއްދަވާނެ ކަމަށް ބައެއް ޢިލްމުވެރިން ވިދާޅުވިއަސް މި ހާލަތުގައި ވެސް ރިޝްވަތު ހިފާމީހާ އެކުރަނީ ހަމަ ހަރާމް ކަމެއްކަމަށް އެ ބޭކަލުން އެއްބަސްވެ ވަޑައިގަންނަވަ އެވެ. ވީމާ މިއިން އެނގެނީ މިފަދަ ހާލަތެއްގައި ވެސް ރިޝްވަތު ހިފައިގެން ނުވާނެ ކަމެވެ.\nމިސާލަކަށް ރައްޔިތުންގެ މަޖިލީހަށް ކުރިމަތިލާފައިވާ ބައެއްގެ ތެރެއިން ގާބިލުކަމާއި އަމާނާތްތެރިކަމުގެ ގޮތުން ބަލާއިރު މިއިން ޝަރުތެއް ފުރިހަމަ ނުވާ މީހަކަށް ނުވަތަ ޝަރުތު ފުރިހަމަ ވިއަސް އެންމެ ހައްގުކަން ބޮޑު ނޫން މީހަކަށް ވޯޓު ދިނުމަށްޓަކައި ދެވޭ އަގުހުރި ކޮންމެ އެއްޗެއް ވެގެން ދާނީ ރިޝްވަތު ކަމުގަ އެވެ.\nއެއްވެސް ޝައްކެއް ނެތް ގޮތުގައި ރިޝްވަތު ދިނުމާއި ރިޝްވަތު ހިފުމަކީ ﷲ ނަހީކުރައްވާފައިވާ ނުބައިކަން ބޮޑު ފާފައެކެވެ. މީސްތަކުންގެ މެދުގައި ބާތިލު ގޮތުގައި މުދާތައް ނުކެއުމަށް އަމުރުކުރެއްވުމަށް ފަހު ދެން އަންގަވަނީ ފާފަވެރިގޮތުގައި މީސްތަކުންގެ މުދާތަކުގެ ތެރެއިން ބައެއް ކެއުމަށްޓަކައި ހާކިމުންނަށް އެމުދަލުން ބައެއް ނުދިނުމަށެވެ. (އަލްބަޤަރާ 188). ތަފްސީރު އިލްމުވެރިން ވިދާޅުވާ ގޮތުގައި މިއީ ރިޝްވަތުގެ ވާހަކަ އެވެ. އަނެއްކޮޅުން ބަލާއިރު ރިޝްވަތަކީ ހަރާމް ގޮތުގައި މުދާ ކެއުމެވެ. ޔަހޫދީންގެ ތެރެއިން މުނާފިގުންގެ ނުބައި އަމަލުތައް، އަލްމާއިދަތު ސޫރަތުގެ 62 ވަނަ އާޔަތުގައި، ބަޔާން ކުރައްވަމުން އޭގެ ތެރޭގައި "ސުޙުތު" ކެއުން ވެސް ބަޔާން ކުރައްވާފައިވެ އެވެ. ތަފްސީރު އިލްމުވެރިން ވިދާޅުވާ ގޮތުގައި ސުޙުތަކީ ރިޝްވަތެވެ. ނުވަތަ ރިޝްވަތަކީ ސުޙުތުގެ އެއް ބާވަތެކެވެ.\nއިބްނު ޢުމަރު ރިވާކުރައްވާފައިވާ ހަދީސެއްގައިވާ ގޮތުން ސުޙުތު ކައިގެން ހަށިގަނޑުގައި ޖަހާފައިވާ މަހަށް އެންމެ އައުލާކަން ބޮޑުވެގެންވަނީ ނަރަކައިގެ އަލިފާނެވެ. ސުޙުތަކީ ކޮބައިތޯ ސުވާލު ކުރެވުމުން ކީރިތި ރަސޫލާ، ޞައްލަﷲ ޢަލައިހި ވަސައްލަމް، ހަދީސް ކުރެއްވެވީ އެއީ ހުކުމް ކުރުމުގައި ރިޝްވަތު ކެއުން ކަމުގަ އެވެ. އެހެން ހަދީސެއްގައި އެކަލޭގެފާނު ބަޔާން ކުރައްވަނީ ރިޝްވަތު ދޭމީހާ އާއި ރިޝްވަތު ހިފާ މީހާ އާއި އެކަމުގައި މެދުވެރިއަކަށްވާ މީހާ އަށްވެސް ﷲ ލަޢުނަތް ލައްވާނެ ކަމަށެވެ. ޔަހޫދީންގެ އަތުން ޖިޒީ ނެންގެވުމަށް ޢަބްދުﷲ ބުނު ރަވާޙަތު ފޮނުވުނު ހިނދު ޔަހޫދީން ރަވާޙަތުގެ ފާނަށް ރިޝްވަތު ހުށަހެޅި އެވެ. އެހިނދު އެކަލޭގެފާނު ވިދާޅުވީ "ތިޔަބައިމީހުން ތިޔަހުށަހަޅާ ރިޝްވަތަކީ ސުޙުތެވެ. ތިމަން ބޭކަލުން ސުޙުތު ކައި ނޫޅެމުއެވެ."\nސުޙުތަކީ ކޮބައިތޯ ސުވާލު ކުރެވުމުން ކީރިތި ރަސޫލާ، ޞައްލަﷲ ޢަލައިހި ވަސައްލަމް، ހަދީސް ކުރެއްވެވީ އެއީ ހުކުމް ކުރުމުގައި ރިޝްވަތު ކެއުން ކަމުގަ އެވެ. އެހެން ހަދީސެއްގައި އެކަލޭގެފާނު ބަޔާން ކުރައްވަނީ ރިޝްވަތު ދޭމީހާ އާއި ރިޝްވަތު ހިފާ މީހާ އާއި އެކަމުގައި މެދުވެރިއަކަށްވާ މީހާ އަށްވެސް ﷲ ލަޢުނަތް ލައްވާނެ ކަމަށެވެ.\nރިޝްވަތަކީ މިފަދަ ބޮޑު ފާފައެއް ކަމުގައި އިސްލާމް ދީން ބަލަނީ މީގެ ސަބަބުން މުޖުތަމައު ފަސާދަވެގެން ދާތީ އެވެ. ދޮގުހެދުމާއި މަކަރު ހެދުމާއި އޮޅުވާލުން ފަދަ ކަންކަމަށް މަގުފަހިވާތީ އެވެ. އަދި އެއީ ވަކި ބަޔަކަށް ނުހައްގުން ކަންކަން ކޮށްދިނުމާއި އަދުލު އިންސާފު ނެތިދިއުމާއި މީސްތަކުންގެ ހައްގުތަކަށް އަރައިގަތުން އޭގައި އެކުލެވޭ ކަމަކަށް ވާތީ އެވެ. މިކަންކަމުގެ އިތުރުން އާންމު އަޚުލާގު ފާސިދުވެ މީސްތަކުންގެ ޟަމީރުތައް ޚަރާބުވާ ކަމަކަށް ވާތީ އެވެ.\nރިޝްވަތަކީ މިފަދަ ނުބައި ކަމަކަށް ވާއިރު ހަދިޔާގެ ނަމުގައި ރިޝްވަތު ދިނުމުން އޭގެ ނުބައިކަން ވަކިން ބޮޑުވެގެންދެ އެވެ. ސަބަބަކީ ހަދިޔާ އަކީ ހަލާލު އެއްޗެއް ކަމަށް ވުމެވެ. ހަދިޔާ އަކީ އެކުވެރިކަމާއި އެކަކު އަނެކަކަށް އޮންނަ ލޯތްބާއި ގާތްގުޅުން ދެމެހެއްޓުމަށްޓަކައި ދެވޭ އެއްޗެއް ކަމަށް ވުމެވެ. އޭގައި ހައްގު ނޫން ގޮތުގައި ހުކުމެއް ކުރުމެއް ނުވަތަ ހައްގު ނޫން ކަމެއް ކޮށްދިނުމެއް ނުވަތަ ފަސްކުރަންޖެހޭ ކަމެއް އިސްކުރުމެއް ނުވަތަ އިސްކުރަން ޖެހޭ ކަމެއް ފަސްކުރުމެއް ފަދަ އެއްވެސް ކަމެއް ބަދަލެއްގެ ގޮތުގައި ކޮށްދިނުމެއް ނޯންނާނެ އެވެ. ހަދިޔާ ދިނުމަކީ ކީރިތި ރަސޫލާ ވަރަށް ބޮޑަށް ބާރު އަޅުއްވާ ކަމެކެވެ. އެކަލޭގެފާނު ހަދީސް ކުރައްވަނީ އެއީ މީސްތަކުންގެ މެދުގައި ލޯބި އިތުރުވާނެ ކަމެއް ކަމަށެވެ. އަދި ހަދިޔާއެއްގެ ގޮތުގައި ކިތަންމެ އާދައިގެ އެއްޗެއް މީހަކު ދިން ނަމަވެސް އެ ރައްދު ނުކޮށް ހިފުމަށެވެ. އެހެންވެ އެކަލޭގެފާނު ވެސް ހަދިޔާ ގަބޫލުފުޅު ކުރެއްވެވި އެވެ. ހަދިޔާ އަކީ މީސްތަކުންގެ ހިތްތަކުން ހަސަދަ އާއި ރުޅިވެރިކަން ފިލުވާލާ އެއްޗެއް ވެސް މެއެވެ. ހަދިޔާ ދިނުމަކީ މިހާ ރަނގަޅު ކަމެއް ކަމުގައި ވިއަސް އެ ހަދިޔާގެ ބަދަލުގައި ބާތިލު ކަމެއް ކުރަން ޖެހޭ ނަމަ އެއީ ހަދިޔާއެއް ނޫނެވެ. އަދިކިއެއްތަ، ހަދިޔާއެއްގެ ބަދަލެއްގެ ގޮތުގައި ތިމާ އަދާ ކުރަން ޖެހޭ ވާޖިބެއް އަދާ ކުރަން ޖެހޭ ނަމަވެސް އެއީ ހަދިޔާއެއް ނޫނެވެ. އެވާނީ ރިޝްވަތަށެވެ. އެއަށް ހަދިޔާ އޭ ނުވަތަ ސަޔެކޭ ކިޔަސް ނުވަތަ އެހެން ކޮންމެ ނަމެއް ކިޔަސް އެވާނީ ހަމަ ރިޝްވަތަށެވެ.\nހަދިޔާގެ ބަދަލުގައި ބާތިލު ކަމެއް ކުރަން ޖެހޭ ނަމަ އެއީ ހަދިޔާއެއް ނޫނެވެ. އަދިކިއެއްތަ، ހަދިޔާއެއްގެ ބަދަލެއްގެ ގޮތުގައި ތިމާ އަދާ ކުރަން ޖެހޭ ވާޖިބެއް އަދާ ކުރަން ޖެހޭ ނަމަވެސް އެއީ ހަދިޔާއެއް ނޫނެވެ. އެވާނީ ރިޝްވަތަށެވެ. އެއަށް ހަދިޔާ އޭ ނުވަތަ ސަޔެކޭ ކިޔަސް ނުވަތަ އެހެން ކޮންމެ ނަމެއް ކިޔަސް އެވާނީ ހަމަ ރިޝްވަތަށެވެ.\nރިޝްވަތާއި ހަދިޔާގެ ފަރަގު ވަރަށް ސާފުކޮށް ކީރިތި ރަސޫލާގެ ހަދީސަކުން ދޭހަވެ އެވެ. އެއީ އަޒަދު ގަބީލާގެ މީހުން އަތުން ޒަކާތް ނަންގަވަން އެކަލޭގެފާނު ވެރިޔަކު ފޮނުއްވެވި ހިނދު އެބޭކަލަކު ޒަކާތް ޖަމާ ކުރައްވައި ގެންނެވި މުދަލުގެ ތެރެއިން "މިއީ ތިމަންނާ އަށް އެމީހުން ދިން އެއްޗެކޭ" ވިދާޅުވެ ބައެއް ނެންގެވުމުން ކޯފާވެ ވަޑައިގެން ވިދާޅުވި ބަސްފުޅެވެ. އެކަލޭގެފާނު ހަދީސް ކުރެއްވީ "އޭނާ އޭނާގެ މަންމަގެ ގޭގައި އިން ނަމަ އެ މީހުން އައިސް އޭނާ އަށް އެ ބައި ދޭނެ ހެއްޔޭ" އެވެ. މި ހަދީސްގެ މައްޗަށް ބިނާކޮށް އިމާމް ޣަޒާލީ ވިދާޅުވަނީ ހަދިޔާ އާއި ރިޝްވަތު ވަކި ކުރުމަށްޓަކައި ބަލާނީ ވެރިކަމެއް ނުވަތަ ހުކުމެއް ކުރުމުގެ ބާރެއް ލިބިފައިވާ މީހަކުގެ ކިބައިން އެބާރު ނެތިދާ ހިނދެއްގައި ވެސް ލިބެމުންދާ ނުވަތަ ލިބިދާނެ ހަދިޔާއެއް ކަމަށް ވޭތޯ އެވެ. އެހެން ކަމަށް ވާނަމަ އެއީ ހަދިޔާއެއް ކަމަށެވެ. އެހެން ނޫން ނަމަ އެއީ ރިޝްވަތު ކަމަށެވެ. މާނައަކީ އެ ހަދިޔާ އަކީ އެއްގޮތަކަށްވެސް ވެރިކަމެއްގެ ނުވަތަ ބާރެއްގެ ބޭނުން ހިފައިގެން ނާޖާއިޒު މަންފާއެއް ލިބިގަތުމަށް ދިން އެއްޗެއް ކަމުގައި ނުވާ ނަމަ އެއީ ހަދިޔާ އެކެވެ.\nރިޝްވަތަކަށް ނުވާނީ ވޯޓާ ގުޅުވުމެއް ނެތި ދާއިރާ އަށް ކުރިމަތި ލިޔަސް ނުލިޔަސް ވޯޓު ދިނަސް ނުދިނަސް ދާއިރާގެ ރައްޔިތުންނާ މެދު އޮންނަ އެކުވެރިކަމާއި ގާތްގުޅުން ކަށަވަރު ކުރުމަށްޓަކައި އަބަދުވެސް ހަދިޔާދޭ އުސޫލުން ދޭ ހަދިޔާއެއް ކަމަށް ވާނަމަ އެވެ.\nމިމޭރުމުން ބަލާއިރު ކޮންމެ މީހަކަށްވެސް ހަދިޔާ ދެވިދާނެ އެވެ. އެހެން ނަމަވެސް ޤާޟީންނާއި ވެރިންނަށް ދޭ ހަދިޔާ އެއީ ރިޝްވަތު ކަމަށް ބައެއް ޢިލްމުވެރިން ވިދާޅުވެ އެވެ. މިގޮތުން ޢުމަރުބުނު ޢަބްދުލް ޢަޒީޒަށް ހަދިޔާއެއް އެރުވުނު ހިނދު އެ ރައްދު ކުރެއްވުމުން އަރިހުގައި ތިއްބެވި ބޭފުޅުން ވިދާޅުވީ ކީރިތި ރަސޫލާ ވެސް ހަދިޔާ ގަބޫލު ކުރައްވާ ކަމަށެވެ. އެހިނދު ޢުމަރު ބުނު ޢަބްދުލްއަޒީޒު ވިދާޅުވީ ކީރިތި ރަސޫލާ އަށް އޭރު އެއީ ހަދިޔާއެއް ކަމަށެވެ. ނަމަވެސް ތިމަންނާ އަށް މިހާރު މިއީ ރިޝްވަތު ކަމަށެވެ. އިމާމް ޣަޒާލީ ވިދާޅުވާ ގޮތުގައި ވެރިންނާއި ޤާޟީންނަށް ދެވޭ ހަދިޔާގައި އެމީހުންގެ ކިބައިން އެބާރުތައް އަޒުލު ކުރެވޭ ހިނދެއްގައި އެ ހަދިޔާ ލިބޭނެތޯ ނުވަތަ ނޫންތޯ ޝައްކުވާ ހާލަތްތަކުގައި އެ ހަދިޔާ އަކީ ރިޝްވަތުގެ ޝުބުހާ އޮންނަ އެއްޗެކެވެ. އެހެންކަމުން އެއިން ދުރުހެލިވާން ޖެހޭނެ ކަމަށެވެ.\nއިންތިޚާބު ތަކާ ގުޅުވައިގެން ހަދިޔާ ދިނުމަކީ ވަރަށް ގިނަބަޔަކު ގެންގުޅޭ އާދަ އެކެވެ. އެހެންނަމަވެސް އެ ހަދިޔާ ދެނީ އެ ހަދިޔާގެ ބަދަލެއްގެ ގޮތުގައި އެމީހަކަށް ވޯޓު ދޭން ކަމަށް ވާނަމަ (އެމީހަކީ ވޯޓު ލިބުން އެންމެ ހައްގު މީހާ ކަމުގައި ވިއަސް) އެ ހަދިޔާ އަކީ ރިޝްވަތެވެ. ރިޝްވަތަކަށް ނުވާނީ ވޯޓާ ގުޅުވުމެއް ނެތި ދާއިރާ އަށް ކުރިމަތި ލިޔަސް ނުލިޔަސް ވޯޓު ދިނަސް ނުދިނަސް ދާއިރާގެ ރައްޔިތުންނާ މެދު އޮންނަ އެކުވެރިކަމާއި ގާތްގުޅުން ކަށަވަރު ކުރުމަށްޓަކައި އަބަދުވެސް ހަދިޔާދޭ އުސޫލުން ދޭ ހަދިޔާއެއް ކަމަށް ވާނަމަ އެވެ. ނަމަވެސް ހިތާމައަކީ އަޅުގަނޑުމެންގެ ތެރޭގައި މިކަން އޮޅުވާލައި ހަދިޔާގެ ނަމުގައި ރިޝްވަތު ދެމުން ދިއުމެވެ. ވީމާ ރިޝްވަތުގެ ނުބައި ފާފައިން އެންމެން ދުރުހެލިވުމަށްޓަކައި ރިޝްވަތާއި ހަދިޔާގެ ފަރަގު ކޮންމެހެން ދެނެގަންނަން ޖެހެ އެވެ. އަދި ރިޝްވަތު ދިނުމާއި ރިޝްވަތު ހިފުމުން ދުރުހެލިވެ ﷲ އަށް ބިރުވެތިވާން ޖެހެ އެވެ.\nއިތުރު ލިޔުންތައް ދީން އިސްލާމް ކޮރަޕްޝަން ރިޝްވަތު ރައްޔިތުންގެ މަޖިލީހުގެ އިންތިޚާބު 2019


Hina khan bollywood gai fiya jahan thayyaru vanee\nހީނާ ޚާން. ފޮޓޯ: ޓްވިޓާ\nސްޓާ ޕްލަސްއިން ގެންސްދިން ޑްރާމާ ޔޭ ރިޝްތާ ކިޔާ ކެހެލާތާހޭއިން ގިނަ ބަޔެއްގެ މަގުބޫލުކަން ހޯދި ހިނާ ހާންއަށް ބޮލީވުޑްއިން ފުރުސަތު ލިބިއްޖެ އެވެ.\nއެކްތާ ކަޕޫރުގެ ކަސޯޓީ ޒިންދަގީކީގައި ކޮމަލިކާގެ ރޯލުން މިހާރު ކުޅޭ ހީނާއަށް ބޮލީވުޑްގެ ފިލްމަކުން ފުރުސަތު ލިބި ވަރަށް އަވަހަށް ފިލްމުގެ ޝޫޓިން ފަށާނެ ކަމަށް ރިޕޯޓުތައް ބުނެ އެވެ. ހީނާ ކުޅެން ހަމަޖެހިފައިވަނީ މިނިވަން ޒުވާން އަންހެން ކުއްޖެއްގެ ރޯލެވެ. އިންޑިއާގެ ކަޝްމީރުގައި ފިލްމުގެ ޝޫޓިން ނެގުމަށް ނިންމާފައިވާއިރު މި ފިލްމުގައި ހީނާގެ މާމަގެ ރޯލުން ފެންނާނީ 90'ގެ ތަރި ފަރީދާ ޖަލާލް އެވެ. ފަރީދާ އަކީވެސް ފިލްމުތަކާއި ހިންދީ ޑްރާމާތަކުގައި މަންމަ އަދި މާމަގެ ރޯލުން އެތައް ފަހަރަކު ފެނިފައި ހުރި ހުނަރުވެރި އެކެވެ.\nހިނާ އާއެކު މި ފިލްމުން ފެންނާނެ ފަރީިދާ ޖަލާލް. ފޮޓޯ ޓެންޓަރަން\nހުސެއިން ޚާން ޑައިރެކްޓުކޮށް ޕްރޮޑިއުސްކޮށްފައިވާ މި ފިލްމު ލިޔެފައިވަނީ ރާހަތު ކަޒްމީ އާއި ޝަކްތީ ސިންގ އެވެ. މި ފިލްމާ ބެހޭގޮތުން ޓައިމްސް އޮފް އިންޑިއާގެ ނޫހަށް ހީނާ ބުނެފައިވަނީ، ކާރު ބާރު ބޮޑު މަގުތަކުން ސަލާމަތްވެ ކަޝްމީރުގައި ފިލްމުގެ ޝޫޓިން ކުރިއަށް ގެންދަން ލިބުމުން އުފާ ކުރާ ކަމަށެވެ. މި ފިލްމުގެ ތައްޔާރީތަކަށް ހީނާ ވަނީ މިހާރުވެސް މަސައްކަތް ފަށާފަ އެވެ.\nހީނާ ޚާން އަކީ މިހާރުުވެސް އިންޑިއާ ޑްރާމާތަކުގެ 'ހަޔަސްޓް ޕެއިޑް އެކްޓްރެސް' ލިސްޓުގެ އެންމެ ކުރީގައި އުޅޭ ތަރި އެކެވެ. އިންޑިއާގެ ޑްރާމާ ސީރީޒްތަކުގެ ލީޑް ރޯލުތަކުން ފެންނަ އެތައް ތަރިންނަކަށް ބޮލީވުޑްގެ ފިލްމުތަކުން ފުރުސަތު ލިބެއެވެ. ޒީޓީވީ އިން ގެނެސްދިން ޑްރާމާ ޕަވިތުރަ ރިޝްތާގައި ލީޑުން ފެނުނު ސުޝާންތު ސިން ރާޖްޕުޓް ވެސް މިހާރު ބޮލީވުޑްގެ އެންމެ އުހުގައި ދަނީ ފިޔަޖަހަމުންނެވެ.\nދެވަނަ ފިލްމަށް ޕްރިޔާ ތައްޔާރު!


Gaumah fonuvaidheyn edhi bidheyseenthakeh evvejje | Mihaaru\nހީނާމާގެ ޕާކިން ކުރިމަތީ އެއްވި ބިދޭސީން، އެ ސަރަހައްދުން ފޮނުވާލަނީ. -- ފޮޓޯ؛ އަހުމަދު އަވްޝަން އިލްޔާސް/ މިހާރު\n15 ޖުލައި 2020 - 18:57 36 comments\nކޮވިޑް-19އާ ގުޅިގެން އާއްމު ދިރިއުޅުމަށް ކުރިމަތިވެފައިވާ ދަތިތަކާ ހެދި މަސައްކަތެއް ނެތި އާމްދަނީ ލިބޭނެ މަގުތައް ބަންދުވެފައިވާތީ ރަށަށް ފޮނުވައިދޭން ޑިމާންޑްކޮށް ބިދޭސީންތަކެއް މިއަދު އެއްވެ ޝުއޫރުފާޅުކޮށްފި އެވެ.\nހީނާމާގޭ ޕާކިން ސަރަހައްދަށް މިއަދު އެއްވި ބަންގްލަދޭޝްގެ 50 އަށް ވުރެން ގިނަ މީހުން ގޮވާލީ އެ މީހުންނަށް ގައުމަށް ދެވޭނެ އިންތިޒާމެއް ހަމަޖައްސައިދިނުމަށެވެ. އެ ސަރަހައްދަށް ބިދޭސީންތަކެއް މި އެއްވީ، ރާއްޖޭގައި މަސައްކަތް ކުރާ ބިދޭސީންނަށް މުސާރަ ނުދިނުމުގެ މައްސަލަތަކެއް ކުރިމަތިވެ، މުޒާހަރާ އަށް ނުކުމެ ހަމަނުޖެހުން ހިންގާފައި ވަނިކޮށެވެ.\nހުއްދަ ނުހޯދައި މާލޭގައި އެއްވުން މަނާކޮށްފައި ވަނިކޮށް މަޖީދީ މަގަށް ޖަމާވި ބިދޭސީން ބުނިގޮތުގައި، އެ މީހުންގެ އަތުގައި ޕާސްޕޯޓާއި ވިސާ ފަދަ އެއްވެސް ލިޔެކިޔުމެއް ނެތެވެ. މި ދުވަސްކޮޅު އެއްވެސް މަސައްކަތެއް ނުލިބޭތީ ކާބޯތަކެތި ގަންނާކަށް ވެސް ފައިސާއެއް ނެތް ކަމަށް އެ މީހުން ބުންޏެވެ.\nހީނާމާގެ ޕާކިން ކުރިމަތީ އެއްވެ ތިބި ބައެއް ބިދޭސީން -- ފޮޓޯ: އަހުމަދު އަވްޝަން އިލްޔާސް/ މިހާރު\nކުއްޔަށް ތަނެއްގައި އުޅެވޭނެ ގޮތެއް ނެތްއިރު، ގައުމުގައި ތިބި އާއިލާ އަށް ވެސް އެހީވެވޭނެ ގޮތެއް ނެތް ކަމަށް އެ މީހުން ދިޔައީ ބުނަމުންނެވެ. އެހެންވެ، މިހާރު ބޭނުންވަނީ އަނބުރާ ގައުމަށް ދާން ކަމަށް ވެސް އެ މީހުން ބުންޏެވެ.\nހީނާމާގެ ޕާކިން ކުރިމަތީ އެއްވެ ތިބި ބިދޭސީން ފޮނުވާލަން ދިޔަ ފުލުހުން. -- ފޮޓޯ: އަހުމަދު އަވްޝަން އިލްޔާސް/ މިހާރު\n"އަނބުރާ ދިޔައީމަ [އާއިލާ] އެންމެން އެއްކޮށް ކޮންމެ ވެސް ކަމެއް ކުރެވޭނެ،" އެކަކު ބުންޏެވެ.\nއޭނާ ބުނިގޮތުގައި އެ މީހުންގެ ހާލަތު އަންގަން ޖެހޭ ފަރާތްތަކަށް އެންގުމުން ވެސް ޖަވާބެއް ނުލިބެ އެވެ. ރާއްޖޭގައި ހުންނަ އެ ގައުމުގެ ހައި ކޮމިޝަން ސަރަހައްދަށް ނުދިޔައީ އެތަނަށް އެއްވުމުން މައްސަލަ ޖެހޭތީ ކަމަށް ވެސް އޭނާ ބުންޏެވެ.\nއެ މީހުން ބުނިގޮތުގައި ހީނާމާގޭ ސަރަހައްދަށް އެއްވީ ކަމާގުޅޭ އިދާރާތަކުގެ ސަމާލުކަން ހޯދާށެވެ.\nސުލްހަވެރިކަމާ އެކު އެ މީހުން އެ ސަރަހައްދުގައި އެއްވެ ތިއްބައި ފުލުހުން ގޮސް އެ އެއްވުން ރޫޅާލާން އެންގި އެވެ. އެއްވެސް ހަމަނުޖެހުމެއް ނުހިންގައި އެ ބިދޭސީން އެ ތަން ދޫކޮށް ދިޔައީ އެވެ.\nހީނާމާގޭ ޕާކިން ސަރަހައްދަށް ބިދޭސީންތަކެއް މިއަދު އެއްވިއިރު، ރިސޯޓެއްގެ ގޮތުގައި ތަރައްގީ ކުރަމުން އަންނަ ބ. ބޮޑުފިނޮޅުގައި މަސައްކަތްކުރަމުން ދިޔަ ރިޒް ކުންފުނީގެ މުވައްޒަފުންނަށް ޖެނުއަރީ އިން ފެށިގެން މުސާރަ ނުދޭތީ އެ މީހުން ވަނީ މުޒާހަރާކޮށް، ފުލުހުންނާ ކުރިމަތިލައިފަ އެވެ. ރިޒް ކުންފުންޏަކީ ރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ ކުންފުންޏެކެވެ. އަދި ހުޅުމާލޭގައި ހަދަމުން އަންނަ ޕޮލިސް ފްލެޓްތަކުގައި މަސައްކަތްކުރަމުން އަންނަ އައިލެންޑް އެކްސްޕާޓްގެ މުވައްޒަފުންނަށް މުސާރަ ނުދޭ މައްސަލައާ ގުޅިގެން، އެ ކުންފުނީގެ މުވައްޒަފުން ވެސް ވަނީ މުޒާހަރާކޮށް ހަމަނުޖެހުން ހިންގައިފަ އެވެ. މި މައްސަލަތަކަށް ހައްލު ހޯދަން މަސައްކަތް ކުރަމުން އަންނަ ކަމަށް ކަމާބެހޭ އިދާރާތަކުން ވަނީ ބުނެފަ އެވެ.\nއިތުރު ލިޔުންތައް ބިދޭސީން މެމްބަރު އަލީ ރިޒާ (މިލަންދޫ)


Saif Ali Khan aai Rani Mukherji ekugai fennaane | Mihaaru\nސައިފާއި ރާނީ "ބަންޓީ އޯރް ބަބްލީ 2" އިން އެކުގައި ފެންނާނެ\n20 ޑިސެމްބަރ 2019 - 08:38\nބަތަލާ ރާނީ މުކަރްޖީގެ ފިރިމީހާ އަދިތިޔާ ޗޯޕްޅާގެ ފިލްމު ކުންފުނި ޔާޝްރާޖް ފިލްމްސް (ވައިއާރްއެފް) އިން އިއުލާންކޮށްފައިވާ "ބަންޓީ އޯރް ބަބްލީ 2" އިން ރާނީ އާއި ސައިފް އަލީ ޚާން އެކީގައި ފެނިގެންދާނެކަން ކަށަވަރުވެއްޖެ އެވެ.\nމި ފިލްމަކީ ރާނީ އާއި އަބީޝެކް ބައްޗަން 2005 ގައި ކުޅުނު "ބަންޓީ އޯރް ބަބްލީ" ގެ ދެވަނަ ބައެވެ. ފިލްމުގެ ކާސްޓާ ރާނީ އާއި ސައިފް ގުޅޭކަން ކަށަވަރުކޮށް ދިނުމުގެ ކުރިން އެ ފިލްމުގެ ރޯލްތަކުން ސިދާންތު ޗަތުރަވެދީ އާއި އަލަށް ތައާރަފުކުރާ ޝަރްވާރީ ފެންނާނެކަން ވައިއާރްއެފުން ވަނީ އިއުލާންކޮށްފަ އެވެ.\nމީޑިއާތަކުން ކުރިން ވެސް ރިޕޯޓްކޮށްފައިވާ ގޮތުގައި "ބަންޓީ އޯރް ބަބްލީ 2" އިން ސައިފާއި ރާނީ ވެސް ފެންނާނެ އެވެ. އެކަމަކު ސައިފް ފަހުން ފިލްމު ދޫކޮށްލިކަމުގެ އަޑުތަކެއް ވެސް އަރާފައިވެ އެވެ.\nއެ ދެ ތަރިން "ބަންޓީ އޯރް ބަބްލީ 2" ގެ މުހިއްމު ރޯލްތަކަކުން ފެންނާނެކަން ކަށަވަރުކޮށް ދެމުން ވައިއާރްއެފްގެ ވެބްސައިޓްގައި ބުނީ މި ދެ ތަރިން އެކީގައި ކުރިން ވެސް ފިލްމުތަކެއް ކުޅެފައިވާތީ، ބެލުންތެރިން ކުރިން ދިން ލޯބި އަލުން އިޔާދަކޮށް ދޭނެ ކަމުގެ އުންމީދު ވެސް ބޮޑު ކަމަށެވެ. އަދި އާ ފިލްމުން ވެސް ދެ ތަރިން ފެނިގެން ދާނީ ބެލުންތެރިން ވަރަށް ގަޔާވާ ކަހަލަ ކެރެކްޓާތަކަކުން ކަމަށް ބުންޏެވެ.\nސައިފާއި ރާނީ ވަނީ ކުރިން އެކީގައި ރީތި އަދި ކާމިޔާނު ތިން ފިލްމެއް ކުޅެފަ އެވެ. އެއީ ވައިއާރްއެފުުން ގެނެސްދިން ހަމް ތުމް (2005) އާއި ތަރަ ރަމް ޕަމް (2007) ގެ އިތުރުން ތޯޅާ ޕިޔާރު ތޯޅާ މެޖިކް (2008) އެވެ.\n"ބަންޓީ އޯރް ބަބްލީ 2" ވެގެން ދާނީ 2014 ގައި ކައިވެނިކުރި ފަހުން ރާނީ އޭ-ލިސްޓް ތަރިއަކާ އެކު މަސައްކަތްކުރާ ފުރަތަމަ ފިލްމަށެވެ. އޭނާގެ އެންމެ ފަހުގެ ފިލްމަކީ ސިނަމާތަކުގައި މިހާރު ދައްކަމުން އަންނަ "މަރުދާނީ 2" އެވެ.\n"Bunty Aur Babli 2" iulaankoffi\n"ބަންޓީ އޯރް ބަބްލީ 2" ރިލީޒްކުރާނެ ތާރީހެއް އަދި އިއުލާން ނުކުރި ނަމަވެސް ފިލްމުގެ ޝޫޓިން މިހާރު ވަނީ ފަށައިފަ އެވެ. މި ފަހަރު ފިލްމު ލިޔެ، ޑައިރެކްޓްކުރަނީ އަލަށް ޑައިރެކްޝަނަށް ނުކުތް ވަރުން ޝަރުމާ އެވެ. ކުރީގެ ފިލްމު ޑައިރެކްޓްކުރީ ޝާދު އަލީ އެވެ.\nއިތުރު ލިޔުންތައް ބޮލީވުޑް ސައިފް އަލީ ޚާން ޔާޝްރާޖް ފިލްމްސް ރާނީ މުކަރުޖީ


Raajje isthihaaru kuraane kothalhu design kurumuge muhdhathu...\nރާއްޖެ އިޝްތިހާރު ކުރާނެ ކޮތަޅު ޑިޒައިން ކުރުމުގެ މުއްދަތު އިތުރުކޮށްފި\n5 މަސް,5ދުވަސް, 49 މިނެޓް, 29 ސިކުންތު ކުރިން 1630ހުސައިން ނާސިފް\nރާއްޖެ އިޝްތިހާރު ކުރުމަށް ކުރިން ބޭނުން ކުރި ކޮތަޅުތަކެއް - އެމްއެމްޕީއާރްސީ\nދިވެހިރާއްޖެ އިޝްތިހާރު ކުރުމަށް ބޭނުންކުރާނެ ކޮތަޅު ޑިޒައިން ކުރާނެ ފަރާތެއް ހޯދުމުގެ މުއްދަތު ތިންވަނަ ފަހަރަށް އިތުރުކޮށްފިއެވެ.\nމި ފުރުސަތު ފުރަތަމަ ހުޅުވާލާފައި އޮތީ ޖޫން މަހުގެ 11 ވަނަ ދުވަހުގެ ނިޔަލަށެވެ. ނަމަވެސް ޖޫން މަހުގެ 27 ވަނަ ދުވަހުގެ ނިޔަލަށް މުއްދަތު އިތުރު ކުރުމަށްފަހު މިހާރު އެ މުއްދަތު ވަނީ ޖުލައިމަހުގެ 17 ވަނަ ދުވަހަށް އިތުރުކޮށްފައެވެ.\nއުމުރުން 18 އަހަރުވެފައިވާ ކޮންމެ ދިވެހި ރައްޔިތަކަށް އަދި ދިވެހި ކުންފުންނި ތަކަށް މި މުބާރާތުގައި ބައިވެރިވުމުގެ ފުރުސަތު ވަނީ ހުޅުވާލާފައެވެ. އެގޮތުން މުބާރާތުން އެއްވަނަ އަށް ހޮވޭ ފަރާތަކަށް 25،000ރ ގެ ފައިސާގެ އިނާމް ވަނީ ހުށަހަޅާފައެވެ.\nއެމްއެމްޕީއާރްސީ އިން ވަނީ މުބާރާތުން އެއްވަނަ އަށް ހޮވޭ މަންޒަރު ތީމެއްގެ ގޮތުގައި ބަލައިގަނެ، އެހެނިހެން މަރޗަންޑައިސްގައި ވެސް އެއާ ގުޅޭ މަންޒަރުތައް ޕްރިންޓްކޮށް އިޝްތިހާރު ކުރާނެ ކަމަށް ބުނެފައެވެ.\nއެމްއެމްޕީއާރްސީ އިން ބުނީ މިފަދަ ކޮތަޅަކީ ރާއްޖެ އިޝްތިހާރު ކުރުމަށް ބާއްވާ ފެއަރ އަދި ރޯޑް ޝޯވްތަކުގައި ވަރަށް މަޤުބޫލް ހަދިޔާއެއް ކަމަށެވެ. އެހެން ކަމުން ކޮތަޅު އިޝްތިހާރު ކުރުމަށް ހުށަހަޅާ ފަރާތްތަކުން "ވިޒިޓް މޯލްޑިވްސް" ލަފްޒު ބޭނުންކޮށް، ރާއްޖެ އިޝްތިހާރު ކުރުމަށް ބޭނުންކުރާ "ދަ ސަނީ ސައިޑް އޮފް ލައިފް" ރަމްޒުކޮށްދޭ މަންޒަރުތައް ހުރުން މުހިންމު ކަމަށެވެ.\nމިއީ ރާއްޖޭގެ ތިބި ފަންނުވެރިންގެ އަގު ވަޒަންކޮށް އެ ފަރާތްތަކުގެ ހުނަރު ދައްކާލުމުގެ މަޤްސަދުގައި ހުޅުވާލި ފުރުޞަތެއް ކަމަށް އެ ކުންފުނިން ބުނެއެވެ.\n1 މަސް ކުރިން 64 0\n1 މަސް ކުރިން 374 0\n1 މަސް ކުރިން 57 0


Reechah dhuvas fashaidhey sirrakee Oldenburger portion butter!\nރީއްޗަށް ދުވަސް ފަށައިދޭ ސިއްރަކީ އޯލްޑެންބާގާ ޕޯޝަން ބަޓަރު!\nއަހަރުމެންގެ ދުވަސް ފެށެނީ ކާރޫބާރޫ ބޮޑުކޮށެވެ. މަސައްކަތަށް ފޮނުވަން ފިރިމީހާ ހޭލެއްވުމާއި ސްކޫލަށް ފޮނުވާން ދަރީން ގަދަކަމުން ނިދީން ހޭލެއްވުމަކީ ވަގުތާ ދެކޮޅަށް ހިނގާ ރޭހެކެވެ. އެއަށްފަހު ދަރީންގެ ސްކޫލް ދަބަސް ތައްޔާރުކޮށް، އިސްޓާކީނާއި ބޫޓު އެކިތަންތަނުން ހޯދަން ޖެހެއެވެ. އަދި ހެނދުނުގެ ނާސްތާ ތައްޔާރުކުރާން ޖެހެއެވެ. އެއީ ދުވަހުގެ އެންމެ މުހިއްމު ނާސްތާ އެވެ. މީރު، އަދި ހަށިގަނޑަށް ފައިދާ ކުރުވަނިވި ނާސްތާއެއް ތައްޔާރު ކުރުމަކީ ލިބޭ ފަޚުރެކެވެ. ނަމަވެސް ހެނދުނުގެ އެ ވަގުތަކީ ވަރަށް އުނދަގޫ ވަގުތެކެވެ.\nދުވަސް ފެށުމުގެ ގޮތުން ބޭނުންކުރާ ނާސްތާއަކީ ރަނގަޅު ނާސްތާއަކަށް ހެދުމަށް މަސައްކަތް ކުރަމެވެ. އެއީ އޯލްޑެންބާގާ ބޭނުން ކުރާ ވަގުތެވެ. ދިހަ ޕެކުގެ ކްރީމީ ހޯލްސަމް ބަޓަރަކީ އެންމެ ގާތް އެކުވެރިޔާ އެވެ. މި ބަޓަރު ކާނާގެ ކޮންމެ ބާވަތަކާއެކު ބޭނުން ކުރަން ވެސް ކަމުދެއެވެ. ތައްޔާރު ކޮށްލާން ފަސޭހަ ހަކަތަ ލިއްބައިދޭ ނާސްތާއަަކަށް އެންމެ ރަނގަޅު ބާވަތެވެ. އޯލްޑެންބާގާ އަކީ ހެނދުނުގެ ނާސްތާގެ އެންމެ މުހިއްމު ބައިވެރިޔާ އެވެ. އެއާ ނުލާ ހެނދުނުގެ ނާސްތާ ފުރިހަމައެއް ނުވެއެވެ. ބާޒާރަށްދާ ކޮންމެ ފަހަރަކު އޯލޑެންބާގާ ގަންނަނީ އެހެންވެގެންނެވެ.\nއޯލްޑެންބާގާ ގެ އެންމެ ހިތްގައިމު ކަމަކީ ކުދި ތަށި ތަކުގައި ޕެކް ކުރެވިފައި ހުންނަ ކަމެވެ. އެހެންކަމުން ވަރަށްގިނަ ވަގުތު ސަލާމަތް ކުރެވެއެވެ. ބޮޑު ބަޓަރު ގަނޑެއް ގަނެގެން، އެ ގަނޑުފިލަންދެން ވަރަށް ގިނަ ވަގުތު ހުންނާންޖެހެ އެވެ. އޯލްޑަންބާގާ ބަޓަރުތަށްޓަކީ ވަގުތުން ބޭނުން ކުރެވޭ ގޮތަށް ތައްޔާރުކޮށްފައި ހުންނަ އެއްޗެކެވެ. އަދި އެންމެ ތަށްޓަކުން ދެ ޕާންފޮތީގެ ޓޯސްޓެއްގައި ރީތިކޮށް ހާކާލެވެ އެވެ. އޯލްޑަންބާގާ އަކީ ތަފާތު ގިނަ ބޭނުންތަކަށް ބޭނުން ކުރެވިދާނެ ބަޓަރެކެވެ. އޯލްޑެންބާގާއަކީ ކުޅި ކާތަކެއްޗާއި ފޮނި ކާތަކެތި ހަދަންވެސް ވަރަށް ފައްކާ ބަޓަރެކެވެ.\nބިސްގަނޑު އަޅާށާއި، ތަރުކާރީ، މަސް، އަދި ސޮސެޖް ހަދަންވެސް އޯލްޑަންބާގާ ބޭނުން ކުރަމެވެ. އޭގެ ސަބަބުން ކާނާއަށް ކްރީމުގެ ރަހަ ގެނެސް ހިތްހަމަޖެހުން ލިއްބައި ދެއެވެ. ހެނުދުނުގެ ނާސްތާގައި ޓޯސްޓާއި ޕޭސްޓްރީ އަވަނުން ނަގާގޮތަށް ހޫނުކަންމަތީ އޯލްޑެންބާގާ ހޭކުމަކީ ކުދިވެރިން ވަރަށް ކުރާހިތްވާ ކަމެކެވެ. ގާލިކް ބްރެޑް ހަދާއިރު އޯލްޑެންބާގާ އާއި ލޮނުމެދާއި، ހާރބްސް އެއްކޮށްގެން ގާލިކް ބްރެޑްގައި ޗީޒްގެ ފަށަލައެއް ލާފައިދިނުމުން ފިރިމީހާއަށް ވެސް ވަރަށް ކަމުދެއެވެ.\nމިއީ ހުރިހާ ނާސްތާއަކަށްވެސް އެންމެ ކަމުދާ ކާނާގެ ބާވަތެވެ. އެހެންކަމުން އެންމެ ކަމުދާ ރަހަފަތް ހިިއްސާކޮށްލާނަމެވެ.\nއޯލްޑަންބާގާ ފްލަފީ އެޕަލް ޕޭން ކޭކް\n1 ސައިސަމުސާ ބޭކިން ޕައުޑަރ\n½ ސައިސަމުސާ ލުނބޯ ޖޫސް\n75ގ. އާމަންޑު (ކޮށާފައި)\n180 މިލި ލީޓަރު އޯލްޑެންބާގާ ފުލް ކްރީމް މިލްކް\n1 ސައިސަމުސާ ވެނީލާ އެސެންސު\n½ ސައިސަމުސާ ފޮނިތޮށި\nއޯލްޑެންބާގާ ބަޓަރު (ތެލުލާން)\n• ހަކުރާއި، ބޭކިން ޕައުޑަރާއި، ލޮނުކޮޅު ފުށާ އެއްކުރާށެވެ.\n• ތަވާ އުނދުން މައްޗަށް އުދައި، މަޑުގިނީގައި ހަކުރާއި ލުނބޯ ޖޫސް ހޫނު ކުރާށެވެ. ހަކުރު ރަނގަޅަށް ވިރުމުން އާމަންޑުކޮޅު އަޅައި، ރަތް (ކެރެމަލައިޒް) ވާންދެން ކައްކާށެވެ. ގާތްގަނޑަކަށް4މިނިޓު ވާންދެން ކެއްކީމާ ރަނގަޅުވާނެއެވެ. ދެން އުނދުނުން ބާލާށެވެ.\n• ބިހުގެ ގޮބޮޅީއާއި ހުދުބައި ވަކިކުރާށެވެ.\n• ހުދުބައި ސްޕޮންޖަކަށް ވާންދެން ގިރާށެވެ.\n• ދެން އެހެން ތަށްޓެއްގައި ބިހާއި ކިރު އެއްކުރާށެވެ. ދެން އޭގެ ތެރެއަށް މަޑުމަޑުން ފުށް އަޅައި ރަނގަޅަށް އެއްކުރާށެވެ. ފުށްގަނޑުގެ ތެރެއަށް ބިހުގެ ހުދުބައި އަޅާށެވެ.\n• ދެން ފުށްގަނޑުގެ ތެރެއަށް އާފަލު ގާނާފައި އަޅާށެވެ. އެއަށްފަހު ވެނީލާ އެސެންސު އަޅައި އެއްކުރާށެވެ.\n• ދެން ތަވައެއްގައި، މެދު މިނުގެ ހޫނުގައި އޯލްޑެންބާގާ ބަޓަރު ހޫނުކުރާށެވެ. ދެން ގިރާފައިވާ ފުށްގަނޑު ސަމުސަލަކުން ތަވަޔަށް އަޅައި ރަންކުލަ އަރާންދެން ކައްކާށެވެ.\n• ކެރެމަލައިޒު ކުރި އާމަންޑު ނަޓާއި އޯލްޑެންބާގާ ބަޓަރާ އެކު ކާން ނަގާށެވެ. ސުފުރާ ތައްޔާރު ކުރާށެވެ.\nމިއީ ހެނދުނު ނާސްތާއަށް ވަރަށް ރަނގަޅު ބާވަތެކެވެ. ތިޔަ ޢާއިލާއަށްވެސް ވަރަށް ކަމުދާނެކަމަށް އުއްމީދު ކުރަމެވެ.\nއޯލްޑެންބާގާ ރާއްޖެ އެތެރެކޮށް ވިއްކަނީ ހެޕީ މާކެޓް ޓްރޭޑިންގ ކޯމްޕެނީ ޕުރައިވެޓް ލިމިޓެޑް އިންނެވެ. ލިބެން ހުންނާނީ ހެޕީ މާކެޓުގެ ހުރިހާ އައުޓްލެޓަކުންނާއި އަދި ބައެއް ރީޓޭލް ފިހާރަތަކުންންނެވެ.


(30 ޖުލައި 2017 އާ ގުޅޭ)\n"އައިރާ ތި ހުރީ މިގޭގައި. ބިރު ނުގަނޭ... އެކަކު ވެސް ނުބުނާނެ އައިރާ މިގޭގައި ހުރި ވާހަކައެއް. ބައްޕަ ވެސް ނުބުނާނެ. އައިރާގެ ކޮޓަރީގައި މަޑުކުރޭ. ލޫކްގެ ބައްޕަ ދިއުމުން އަހަރެން އަންނާނަން އައިރާ ބަލާ. ފޯނު ހިފައިގެން އިންނާތި. ކޮޓަރީގައި ޓަކި ޖެހުމުގެ ކުރީން އަހަރެން އައިރާއަށް ގުޅާނަން... ދެން ދޭ އަވަހަށް ކޮޓަރިއަށް" އައިރާގެ ދެކޮނޑުގައި ހިފަހައްޓާލައިގެން އޭނާއާ ނަޒަރު ސީދާ ކޮށްލައިގެން ހުރެ ޔާނާ ވާހަކަ ދެއްކީ ބަހުގެ ޔަގީންކަން ދޭ ފަދައިންނެވެ. އައިރާ އަވަސް އަވަހަށް ބޯ ޖަހާލައިފައި މައްޗަށް އަރާން ހުރި ފުޅާ ސިޑިއާ ދިމާއަށް ހިނގައިގަތެވެ.\nއައިރާ ކޮޓަރިއަށް ދިޔަތާ ގިނައިރެއް ނުވަނީސް ގޭތެރެއަށް ވަދެގެން އައި ޒޭން ހުއްޓުނީ ކާކޮޓަރިތެރޭގަ އެވެ. އެތަނުގައި ހުރި މިންޙާ ގޮވައިގެން ހުރި ޔާނާ ފެނިގެންނެވެ.\n"ކޮބާ؟" ނިކަން އަވަހަށް ޒޭން އަހާލި އެވެ.\n"ކޮޓަރިއަށް ފޮނުވައިފިން... ބައްޕަ ގާތުގައި ބުނާންވާނެއެއްނު" ޒޭންއެކޭ އެއްގޮތަކަށް ޔާނާގެ މޫނުމަތީގައި ވެސް ވަނީ ހާސް ކަމެވެ.\n"ބުނެފިން. ބައްޕައަށް މިހާރު އެނގޭނެ އައިރާގެ ހުރިހާ ކަމެއް... ލޫކްގެ ބައްޕަ އަޔަސް އައިރާ ހުރި ކަމެއް ނުބުނާނެ" ޒޭން ބުންޏެވެ.\n"އެހާ ކުއްލި ގޮތަކަށް ގުޅާފައި ޒޭން އައިރާ ފޮރުވާށޭ ބުނީމަ އަހަރެން ހާދަ ބިރެއްގަތޭ. ކީއްވެ ލޫކްގެ ބައްޕަ އެ އަންނަނީ" ދަރިފުޅު ކައި ނިމުމުން ތުން ދޮއްވަން އުޅެމުން ޔާނާ ވާހަކަ ދެއްކި އެވެ.\n"ނޭނގެ... އެކަމަކު ޔަގީން ކޮންމެވެސް ކަމެއް ވެއްޖެކަން. ލޫކް ބުނީ ފަހުން ކިޔައިދޭނަމޯ. އޭނާ މެސެޖު ކުރިއިރު ހުރީ ވާހަކަ ދެއްކޭ ގޮތަކަށް ނޫން. މިހާރު އަންނާން އުޅޭނެ. ބައްޕަ ވެސް ބުނި މި އަންނަނީ ކަމުގައި،" ޒޭން އޮޅުންފިލުވައި ދިނެވެ.\nޔާނާ ދަރިފުޅު ގޮވައިގެން ކާ ކޮޓަރިތެރެއިން ބޮޑު ކޮޓަރިއަށް ނުކުތެވެ. އެމީހުންގެ ފަހަތުން ޒޭން އައެވެ. އޭނާ ހައިކަލްގެ ފޯނަށް ގުޅާ ހުރި ހިސާބެއް އޮޅުން ފިލުވި އެވެ. އެވަގުތު އެ ދިމާއަށް އައި ހުސްނާ ފެނުމުން ހަވީރު ސަޔަށް ހުރި އެއްޗެއް ވެސް ޒޭން އޮޅުން ފިލުވިއެވެ. އަދި ލޫކްގެ ބައްޕަ އަންނާތީ ސައި ތައްޔާރު ކުރާން ޖެހިދާނޭކަން ހަފުސާގެ ގާތުގައި ޒޭން ބުންޏެވެ. އެހެންވީމަ އިރުކޮޅަކަށް ފެންނަ ހިސާބުގައި މަޑުކޮށްލަން ވެސް ހަފްސާގެ ގާތުން ޒޭން އެދުނެވެ.\nސޯފާގައި ތިބި ޔާނާއާއި ޒޭންއަށް ބޮޑު ކޮޓަރިއަށް ވަންނާން ހުރީ ދޮރާ ދިމާއަށް ބަލާލެވުނީ އެއްފަހަރާ އެވެ. އޭރު ހައިކަލް އިސްވެ ހުރެ ޤައިސް ގޮވައިގެން އެތެރެއަށް ވަންނަނީ އެވެ. އެމީހުންގެ ފަހަތުގައި ލޫކަން ހުއްޓެވެ. ޤައިސްއަށް ނޭނގޭނޭހެން ލޫކަން ނިތް އަރުވާލާ ޒޭންއަށް އިޝާރާތެއް ކޮށްލިއެވެ. އެއާއެކު އޭނާ ވެސް ލޮލުން އިޝާރާތްކޮށްލީ އެއް ފަރާތުން މައްޗަށް ވާގޮތަށެވެ. ލޫކަން އެ އަހަނީ އައިރާގެ ވާހަކަކަން ޒޭންއަށް އެނގޭތީ އޭނާ ވެސް އެ އަންގާލީ އައިރާވީ ކޮޓަރީގައި ކަމެވެ.\nއެތެރެއަށް ވަދެގެން އައިއިރު ގޭތެރެއަށް ޤައިސްގެ ނަޒަރު ހިންގަމުން އައެވެ. ހައިކަލްއާ ބައްދަލުވުމުން އޭނާއަކީ ވެސް މީހުން ޤަދަރުކުރާ ފަދަ ސިފަތަކެއް ލިބިފައިވާ މީހެއްކަން ޤައިސްއަށް އެނގުނެވެ. ގޭގެ އެތެރެ ފަރުމާކުރުމުގައި ގެންގުޅެފައި ހުރި އިންޑިއާގެ އާސާރީ ގޮތްގަނޑު ޤައިސްއަށް ކަމުދިޔަ އެވެ. ޒޭންއަކީ ލޫކަންއާ އެއްފެންވަރެއްގެ ރަޙުމަތްތެރިއެއްކަން ޤައިސްއަށް ފެންނަމުން ދިޔަ މަންޒަރުތަކުން ޔަގީން ކުރެވުނެވެ. ސޯފާގައި ޤައިސް އިށީނުމާއެކު ހައިކަލް އޭނާގެ ދަރިފުޅު ޒޭންއާއި އޭނާގެ އަންހެނުން ތަޢާރުފުކޮށް ދިނެވެ. އެއާއެކު ޒޭން ހަފްސާއަށް އިޝާރާތްކޮށްލީ ސައި ގެނައުމަށެވެ.\nއެކި ވާހަކަ ދެއްކުމުގައި ޤައިސް އިނެވެ. ހައިކަލްގެ ފަރާތުން ލިބުނު މެހެމާނުދާރީއާ ގުޅިގެން ވަރަށް ބޮޑަށް ހިތްހަމަޖެހިފަ އެވެ. އެގޭ ތެރެއިން ޤައިސް ކަންބޮޑުވާންޖެހޭވަރު އެއްވެސް ކަމެއް ނުފެނުނެވެ. އޭނާ އެގެއިން ދިއުމުގެ ހުއްދައަށް ހައިކަލްގެ ގާތުން އެދުނެވެ. އެ ދެމެދުގައި އެކުވެރިކަން ބާއްވަން ބޭނުންވާކަން ޤައިސް ހާމަކުރި އެވެ. އަދި ކޮންމެވެސް ދުވަހަކުން ވަގުތެއް ހޯދައިގެން ޤައިސްމެން ގެއަށް ހައިކަލް އައުމަށް ދަޢުވަތު ވެސް އެރުވި އެވެ. އެކަން ހަމަޖެއްސުމަށް ލޫކަންއަށް ޤައިސް އެންގި އެވެ. އެންމެފަހުން ހައިކަލްއާ ސަލާމްކޮށްފައި ޤައިސް ނުކުމެގެން ހިނގައްޖެ އެވެ. ދޮރޯށިން ނުކުމެ ޤައިސް އޭނާގެ ކާރަށް އެރުމުން ލޫކަން އެނބުރި ގޭތެރެއަށް ވަނެވެ.\nގޭތެރެއަށް ވަދެގެން އައިއިރު ޤައިސްގެ ސިކުނޑީގައި އެތައް ސުވާލުތަކެއް ފުނިޖެހިފައި ވެއެވެ. ރުބީނާ ބުނި ފަދަ އެއްވެސް ކަމެއް ލޫކަންގެ ފަރާތުން ޤައިސްއަށް ފާހަގައެއް ނުވިއެވެ. ރުބީނާ އެބުނާ އަންހެންކުއްޖާ ވީތަނެއް ލޫކަންއަށް ނޭނގޭކަން ޤައިސްއަށް ޔަގީންވަނީ އެވެ. ހައިކަލްމެންނަކީ ވިޔާނުދާ ޢަމަލެއް ކުރުމުގައި ބައިވެރިވެދާނޭ ބައެއް ކަމުގައި ޤައިސްގެ ޟަމީރު އެއްބަހެއް ނުވެއެވެ. އެހެންވިއްޔާ ރުބީނާގެ ވާހަކަ ތަކުގައިވަނީ ކިހާ ހަޤީޤަތެއްކަމާ މެދު ޤައިސް ސުވާލު އުފެދިއްޖެ އެވެ.\n"މިއަދު ހާދަ ލަސްވީ؟ ސައި ހަދަންވީތަ؟" އޮފީސް ހެދުން ބަދަލުކުރާން ޤައިސް ހުއްޓާ ކޮޓަރިއަށް އައިސް ވަން ރުބީނާ އަހާލިއެވެ.\n"ލޫކްއާ ބައްދަލުކުރާން ދިޔައީ. މި އައީ ސައި ބޮއެގެން... މިރޭ އަޅުގަނޑު ކާނީ ބޭރުން އިނގޭ" ޤައިސްގެ ވާހަކައަށް ރުބީނާގެ ފުރިހަމަ ސަމާލުކަން ހުއްޓުނެވެ.\n"ލޫކްއާ އެ ވާހަކަ ދެއްކީތަ؟" ޤައިސް ބޭލި ހެދުންތައް ދާވަށިގަނޑަށް ލާން ދަމުން ރުބީނާ އަހާލި އެވެ. އޭނާއަށް ޤައިސްއާ ހަތަރުކަޅި ބައްދަލުކުރާން ނުކެރުނީ އެވެ. ފާޚާނާއަށް ވަންނަން ތައްޔާރުވެލާފައި ވެސް ފުން ނޭވާއެއް ލުމާއެކު ޤައިސް އައިސް އެނދުގައި އިށީނެވެ.\n"އެ އަންހެންކުއްޖާ ނުކުމެގެން ދިއުމުގައި ލޫކްގެ އެއްވެސް އަތެއްނުވޭ. އޭނާ ބުނި ގޮތުގައި އެ އަންހެންކުއްޖާ ފޮށި ހިފައިގެން ގެއިން ނުކުންނަން އުޅުނު ގޮތް ފެނި އޭނާއަށް އެހީވީ އެ ފޮށި ނެރެދިނުމަށް. އޭގެ ކުރީން މިގޭގައި އެ އަންހެންކުއްޖާ އުޅޭކަމެއް ލޫކްއަކަށް ނޭނގޭ. އެހެންނޫނަސް ޚާދިމުން އުޅޭ ބަޔަށް ލޫކް ނުދާނެ" އިސްޖަހާލައިގެން އިނދެ ޤައިސް ވާހަކަ ދެއްކި އެވެ.\n"އަޅުގަނޑު ދޮގު ހަދާންވީ ކޮން ބޭނުމަކު؟" އަޑަށް ބާރުލާފައި ރުބީނާ ބުންޏެވެ.\n"ރޫބީ ދޮގު ހަދަނީއޭ ނުބުނަން. އެކަމަކު އަޅުގަނޑަށް ހީވަނީ ރޫބީއަށް ތި ފެނުނީ އެ އަންހެންކުއްޖާ އެހެން ފިރިހެނަކު ގެއަށް ވައްދާތަންހެން... އަޅުގަނޑު މި އައީ ލޫކް ހުރި ތަނަކަށް ގޮސްފައި. އޭނާ ދޮގެއް ނުހަދާ. އޭނާ ހުރީ އޭނާގެ ރަޙުމަތްތެރިޔާގެ ގޭގައި. އެގޭތެރެއިން އަންހެންކުއްޖަކަށް ފެނުނީ ލޫކްގެ ރަޙުމަތްތެރިޔާގެ އަންހެނުން. ވިޔާނުދާކަމެއް އެގޭ ތެރޭގައި ހިނގާކަށް ފުރުޞަތެއް ނުލިބޭނެ. ލޫކަންއާ އެ އަންހެންކުއްޖާއާ އެއްވެސް ގުޅުމެއްނެތް. ކޮންމެވެސް އެހެންކަހަލަ އޮޅުމެއް މިއުޅެނީ. އެ އަންހެންކުއްޖާގެ މަކަރުން ރޫބީގެ ލޮލަށް ދެއްކި ދަޅައަކަށް ވެސް ވެދާނެ. އެންމެ ރަނގަޅުވާނީ އޭނާގެ ބޯކޮޅުބެލުމުގެ ބަދަލުގައި އޭނާ އެ ދިޔަތަނަކަށް ދާން ދޫކޮށްލިއްޔާ. ރޫބީ ހެޔޮ އެދިގެން އެހީވާން އުޅުނީމާ އެކަން ބަލައިނުގަތުމުން ދެން ކުރެވޭނޭ ކަމެއް ވެސް ނޯންނާނެ. ފަހަރެއްގައި ހާލުގައި ޖެހިގެން އެނބުރި އައިސް ވެސް ފާނެ. އެކަމަކު ދެން މިގޭގައި ގޮތް ނޭނގޭ އެކަހަލަ އަންހެންކުދީން ބައިތިއްބުން އެއީ ރަނގަޅު ކަމަކަށް އަޅުގަނޑަކަށް ނުފެނޭ. ޢާއިލާގެ ތެރެއަށް ފާޑުފާޑުގެ މީހުން ގެންނާކަށް ނުވާނެއެއްނު. އެހީތެރިވެވޭނެ އެހެން ގޮތްތައް ވެސް ހުންނާނެ،" ޤައިސް ވާހަކަ ދައްކާ ނިމިގެން ވެސް ރުބީނާއާ ނަޒަރު ސީދާކޮށް ނުލިއެވެ. އެކަން އެއްފަރާތުގައި ހުއްޓިލައިގެން ހުރި ރުބީނާއަށް ވެސް ފާހަގަވި އެވެ. ނަމަވެސް ދެކޮޅަށް އެއްޗެއް ބުނާކަށް ނުކެރުނެވެ. ތުންފިއްތާލާފައި ކުރާން އުޅުނު މަސައްކަތަށް އެނބުރިލީ އެވެ.\nފެންވަރާލައިގެން ޤައިސް ނުކުމެ ގޭގެ ހާމަފެންޑާގައި ކޮފީއެއް ހިފައިގެން އޭނާ އިނެވެ. ފިކުރު ކުރުމުގަ އެވެ. ލޫކަން އުފެއްދި ސުވާލުތަކުން ޤައިސްގެ ހިތުގައި ވެސް އެތައް ސުވާލެއް ވަނީ އުފެދިފަ އެވެ. ރުބީނާ އެ ގެނައި އަންހެންކުއްޖަކީ ކާކުތޯ ކުރީން ބަލާ ލެވުނުނަމައޭ އޭނާގެ ހިތަށް އަރަނީ އެވެ. އެހެން ހުއްޓާ އޭނާގެ ފޯނު ރިންގުވާންފެށި އެވެ. ޖީބުގައި އޮތް ފޯނު ނަގާ ބަލާލިއިރު ގުޅަނީ ވަޖީހު އެވެ. އެއީ ޤައިސްގެ ޒަމާންވީ ރަޙުމަތްތެރިއެކެވެ. ގިނަ ފަހަރަށް ކަންކަމާ ފިކުރު ބޮޑުވުމުން ޚިޔާލުތައް އެމީހަކާ ޚިއްޞާކޮށް ސިކުނޑިއަށް ލުއިކަން ހޯދުމަށް ވަޖީހުގެ އެހީތެރިކަން ޤައިސްއަށް މުހިންމެވެ. މިރޭ އޭނާ އެ ހުރީ ވަޖީހުއާ ބައްދަލުކުރާން ބުނެފަ އެވެ. އެ ގުޅީ އެހެންވެއެވެ. ފޯނުން ވަޖީހުއާ ވާހަކަތަކެއް ދެއްކުމަށްފަހު ޤައިސް އަވަސްވެލީ ތައްޔާރުވެލައިގެން އެކުވެރިޔާއާ ބައްދަލުކުރާން ދާށެވެ.\nދެ މީހުން ބައްދަލުކުރީ މާލޭގެ ހިތްފަސޭހަ ރެސްޓޯރެންޓެއްގެ ތެރޭގައެވެ. ރުބީނާގެ ފަރާތުން އިވުނު ހުރިހާ ވާހަކައެއް ވަޖީހުއަށް ޤައިސް ކިޔައިދިނެވެ. އަދި ލޫކަންގެ ފަރާތުން ފެނުނު ކަންތައްތަކާއި އޭނާ ދެއްކި ވާހަކަތައް ވެސް ވަޖީހަށް އޮޅުންފިލުވައި ދިނެވެ. އެކަމުގައި ޤައިސްގެ ޚިޔާލު ހުރި ގޮތް ވެސް ޚުދު އޭނާ އެކުވެރިޔާއަށް ކިޔައިދިނެވެ. ވަޖީހަކީ ރާއްޖޭގެ މަޝްހޫރު މޮޅެތި ވަކީލުންގެ ތެރޭގައި ހިމެނޭ އެކަކެވެ. އޭނާގެ ސިކުނޑި ޤައިސްގެ ސިކުނޑިއަށްވުރެ ފުޅާކޮށް ކަންކަމާމެދު ވިސްނާނޭކަން ޤައިސް ޤަބޫލު ކުރެއެވެ.\n"ސަލްއާއި ރޫބީ ވަރަށް ގާތްކޮށް އުޅޭނީ. އެކަމަކު ދުވަހަކު ވެސް އެމީހުންގެ ތެރޭގައި ދެކެވޭ ވާހަކައަކަށް ސަމާލުކަމެއް ނުދެން. އަންހެނުން އެހެން ތިބެގެން ނިކަން ކޫސަނި ވާހަކަ ދައްކާނެ. އެހެންވެ އަޅުގަނޑު އަޅާނުލަނީ. ތެދަށް ބުނާންޏާ ރޫބީގެ ވާހަކަ އަޅުގަނޑުގެ ގާތުގައި ދެއްކީ ސަލް. އަޅުގަނޑުމެން ދެ މީހުން ފުރަތަމަ ބައްދަލުވީ އިރު ރޫބީ އުޅެނީ އޭނާގެ ފިރިމީހާ ގާތުން ވަރިވާން ބޭނުން ވެގެން. އޭނާގެ ދިރިއުޅުން އެހާ ހަމައެއް ނުޖެހޭ. ވަރަށް ގިނަ ވަގުތު ސަލްއާއި ހިދާއާއެކު ރޫބީ ހޭދަކުރާކަން އަޅުގަނޑަށް އެނގޭ"\n"އެކަމަކު ސަލްމާގެ ތިހާ ގާތް ރަޙުމަތްތެރިއަކަށް ރޫބީ ވާއިރު އޭނާ ހިތްހަމަނުޖެހިދާނެ ރޫބީގެ ކަމެއް އޮޅުން ފިލުވަން އުޅެނިއްޔޭ ހިތަށް އަރާފައި" ވަޖީހުގެ ވާހަކައިގެ މެދުތެރެއިން ޤައިސް ބުންޏެވެ.\n"ސަލްއަކީ އެކަހަލަ މީހެއްނޫން. އަޅުގަނޑު ސަލްއަށް ފުރިހަމަ މިނިވަންކަން ދެނީ އޭނާއަށް އިތުބާރުކޮށްފައި. މިހާ ދުވަސްވީއިރު ވެސް އަޅުގަނޑުގެ އިތުބާރު ގެއްލޭ ފަދަ ކަމެއް ސަލް ނުކުރޭ. އަޅުގަނޑު އަހައިފިއްޔާ ސަލް ކިޔައިދީފާނެ ތި ވާހަކަ. އެއީ ކޮން އަންހެންކުއްޖެއްކަން. ރޫބީ އަމިއްލަ ގެއަށް އެ ކުއްޖަކު ގެނައި ކީއްވެކަން ވެސް" ހިނިތުންވެލަމުން ވަޖީހު ބުންޏެވެ. ނަމަވެސް ޤައިސްގެ މޫނުމަތީން ފެންނަނީ ނުތަނަވަސް ކަމެވެ.\nހާސްކަމާއެކު ރުބީނާ ފޯނުން ވާހަކަ ދައްކަމުން ދިޔައީ ހިދާއާ އެވެ. ރުބީނާއަށް ކަމުދާ ކަހަލަ ޚިޔާލު ސަލްމާއަށްވުރެ ހިދާއަށް ދޭން އެނގޭތީއެވެ.\n"ބުނަން ރޫބީ... ދެން ތިކަމާ އަޅާނުލުން އެންމެ ބުއްދިވެރީ. އެހެންނޫނީ ޤައިސް ޝައްކުކުރާން ފަށާފާނެ. އެއްގޮތަކުން ރަނގަޅެއްނު. އެކަން ބޮލުން ނެއްޓުނީނު. ލޫކަން އެ އަންހެނާ ރަށަށް ފޮނުވީ ކަމަށް ވެސް ވެދާނެ. އޭނާ އެ އަންހެނާއާ ގުޅޭން އުޅޭ ކަހަލަ އިޝާރާތެއް ނުވެއެއްނު. ޤައިސްގެ ވާހަކައިން ވެސް އެފަދަ ކަމަށް އިޝާރާތެއް ނުކުރެއެއްނު. އޭނާ ވެސް ހަމަޖެހުނީ އެހެންވެ. ތަނަކުން ފެންނަ އަންހެނަކާ އޭނާގެ ދަރިފުޅު ނީންނާނެކަން އެނގޭތީ. ރޫބީ ވެސް ހަމަޖެހިލަން ފެންނަނީ" ރުބީނާއަށް ހިދާ ނަސޭޙަތްތެރިވަމުން ދިޔައެވެ.\nހާމަފެންޑާގައި ހުރި މޭޒު ދޮށުގައި ރުބީނާ އިންނަތާ ވީއިރެއް ނޭނގެ އެވެ. ހިދާ ދެއްކި ވާހަކަތަކާ މެދު އޭނާ ވިސްނިއެވެ. އައިރާގެ މަތީން އޭނާ ދެން ހަނދާން ނައްތާލަންވީބާ އެވެ. އެހެންވެއްޖެނަމަ އޭނާގެ ނިޔާނުގެ ދަރިފުޅުގެ މަތީން ވެސް ރުބީނާ ޖެހޭނީ ހަނދާން ނައްތާލާށެވެ. މިކަހަލަ ފިކުރުތަކެއްގައި އިންދާ ފަހަތުން މީހެއްގެ ފިނިއަތަކުން ރުބީނާގެ ކަނދުރާގައި އަތްލުމުން ސިހިފައި ފުންމައިގެން ތެދުވިއެވެ.\n"ކިހިނެއްވީ؟ ހާދަ ވަރަކަށް ތި ސިހުނީ" މަޑުމައިތިރި ކަމާއެކު ޤައިސް އަހާލި އެވެ.\n"ކޮޓަރީގައި ނެތީމަ ހިތަށް އެރީ މިތާ ރޫބީ އިނދެދާނޭ. އެހެންވެ މި އައީ. ކައިފިންތަ؟" ހިނިތުންވެލަމުން ޤައިސް އަހާލިއެވެ. ނަމަވެސް އޭނާ ރުބީނާއަށް ބަލަމުން ދިޔައީ ވަރަށް ވިސްނުންތެރިކަމާއެކު އެވެ.\n"މިރޭ އެއްވެސް ކަމެއް ނެތީމަ މިތާ ފިނިކޮށްލަން އިނދެވުނީ" ރުބީނާ ވެސް ކަމެއް ނުވާކަން ދައްކަމުން ހިނިތުން ވެލިއެވެ.\nލުއި ހިނިތުންވުމެއް ބަދަލުކޮށްލާފައި ސިޑިން އަރައިގެން ދާން އުޅުނު އައިރާގެ އަތުގައި ލޫކަން ހިފިއެވެ. އެމަންޒަރު ކޮޓަރިން ނުކުން ހައިކަލްއަށް ފެނި އަވަސް އަވަހަށް ފަހަތަށް ޖެހިލާ ނިވާވެލި އެވެ. އޭނާ ހުރިކަން އެ ދެ ޒުވާނުންނަށް އެނގެން ހައިކަލް ބޭނުން ނުވީއެވެ. އައިރާގެ ޝޯލްއިން އެލިފައި އޮތް ފަރާތުގައި ލޫކަން ހިފާ ދަމާލަމުން ކޮންމެވެސް އެއްޗެއް އޭނާ އައިރާގެ ގާތުގައި ބުންޏެވެ. އެއާއެކު އައިރާ ދެފަރާތަށް ބޯހޫރުވާލިއެވެ. ބޮޑުކޮޓަރީގައި އެވަގުތު ލޫކަންއާއި އައިރާ ފިޔަވައި އިތުރު މީހަކު ނެތެވެ. ލޫކަންގެ ހަރަކާތްތައް ހުރި ގޮތް ފެނި އޭނާގެ ހިތުގައިވާ އެއްޗެއް ސާފުކޮށް ހައިކަލްއަށް ފެންނަމުން ދިޔައެވެ. ނަމަވެސް ލޫކަންގެ ބައެއް ޢަމަލުތައް ހުންނަގޮތުން އެކަމުން މަނާ ވެގަންނަން އައިރާ މަސައްކަތް ކުރާތަން ފެނުމުން ހައިކަލްގެ ތުންފަތުގައި ލުއި ހިނިތުންވުމެއް ދުވެލި އެވެ. ހަލުވިކޮށް ސިޑިން އަރާން އުޅުނު އައިރާގެ ޝޯލްއަށް ދަމާލުމާއެކު އޭނާ ފަސް އެނބުރި ލޫކަންގެ ގައިގާ ޖަހަން އަތްމަޅާލި އެވެ. ނަމަވެސް ނުއެއްޖެހި އެވެ. ލޫކަން ފެށީ ހޭށެވެ. އައިރާ ސިޑިން އަރައިގެން އައި އިރު އޭނާގެ ފިޔަވަޅަށް ބަލަމުން އައިރާގެ ފަހަތުން ލޫކަން އެރިއެވެ. ލޫކަންގެ އަތުގައި އޮތް ފެންފުޅި ހައިކަލްއަށް ފެނުނީ ދެނެވެ. އެ ދެ ޒުވާނުން މިސްރާބު ޖެހީ އައިރާގެ ކޮޓަރިއަށެވެ. ހިނިއައިސްފައި ހުރި ހައިކަލް ހިނގައިގަތީ ދެނެވެ.\n"އެއީ ހަމަ މިންނު. އެހާ ވެސް ވައްތަރު. އުޅޭ އުޅުމުގައި ވެސް ފެންނަ ފެނުމުގައި ވެސް. ތަފާތަކީ މިންނުއަށްވުރެ އިސްކޮޅުން ކުރުކަން. މިންނު އަޅާން ގެންގުޅުނު ދޯޕަށްޓާ އެ އަންހެންކުއްޖާގެ ބޮލުގައި ނިވާކަމެއްގެ ގޮތުގައި އަޅާފައިވާކަން... އެ ދެކުދީންނަކީ އަހަންނާއި މިންނު ފަދަ ދެ ލޯބިވެރީންނަށް ވާނޭކަން ޔަގީން. އަހަރެން މިންނުދެކެ ވީ ލޯތްބަށްވުރެ ވަރުގަދަ ލޯތްބެއް އެ އަންހެންކުއްޖާދެކެ ލޫކަންވޭ" ސޯފާގެ ތެރެއަށް ހަށިގަނޑު ދޫކޮށްލައިގެން އިން ހައިކަލްގެ ޚިޔާލުތަކުގައިވީ އޭނާގެ ލޯބިވާ އަނބިމީހާއެވެ. މިލްނާ މި ދުނިޔެއާ ވަކިވުންވީ އޭނާއަށް ލިބުނު އެންމެ ބޮޑު ހިތާމަކަމުގަ އެވެ. ނަމަވެސް މިއަދު އައިރާއާއި ލޫކަން ފެނުމުން ހައިކަލްގެ ހިތަށް ބަޔާންކުރާން ދަތި ހިތްހަމަޖެހުމެއް ލިބެއެވެ.\nނިދިފައި އޮތް އައިރާއަށް ހޭލެވުނީ އުނދަގޫތަކެއް ކުރެވޭތީ އެވެ. އެނދުގެ އަރިމަތީ ކުޑަމޭޒުގައި އޮތް ފޯނު ނަގާ ބަލާލިއެވެ. ހަތަރުގަޑި ބައިވެއްޖެ އެވެ. ފަތިސް ނަމާދަށް ގޮވާން ދެން ގިނަ އިރެއްނެތްކަން އެނގޭތީ އައިރާ ތެދުވީއެވެ. އުނަގަނޑުމަތީގައި އެހެންޏާ ނުހުންނަ ރިހުމެއް ހުއްޓެވެ. މަޑުމަޑުން އައިސް ފާޚާނާއަށް ވަނެވެ. އޭސީ ކުރެވިފައި ކޮޓަރީގައި ވެސް އައިރާ ދާހިތްލާގޮތްވެފައި ވެއެވެ. އެހެންވެ ގަސްދުކުރީ ފަތިހުގެ ފިނީގައި ފެންވަރާލާށެވެ. ހަށިގަނޑަށް ލުޔެއް ލިބިދާނޭ ކަމަށެވެ. ފެންވަރައިގެން އައިރާ ނުކުތް އިރު ފަތިސް ނަމާދަށް ގޮވައިފިއެވެ. އެހެންވެ ރީތިވެލައިގެން ނަމާދަށް އަރާން ތައްޔާރުވި އެވެ. ނަމަވެސް ނަމާދަށް އެރިއިރު އައިރާގެ ބަނޑުގައި ރިއްސާހެން އޭނާއަށް ހީވާންފެށިއެވެ. ސަޖިދައަށް ދިއުން ފަސޭހަ ކަމަށްނުވާތީ މިފަހަކަށް އައިސް އައިރާ ނަމާދުކުރަނީ ގޮނޑީގައި އިނދެގެންނެވެ. ނަމާދުގައި އިނދެފައި ވެސް ބަނޑުގައި އެއްފަހަރު ހިފަހައްޓާލެވުނެވެ. އެހެން ނަމަވެސް ނަމާދު ފުރިހަމަ ކުރިއެވެ. ނަމާދުން އަވަދިވުމާއެކު ދޮޅި ބާލާ އެނދުމަތީ ބޭއްވުމާއެކު ގޭގައި އަޅާން ގެންގުޅޭ ކަޅުކުލައިގެ ވަށްބުރުގާ ނަގާ ބޮލަށް މަހާލިއެވެ.\nޔާނާއަށް ހޭލެވުނީ ދޮރުގައި މީހަކު ޓަކިޖަހާހެން ހީވެގެންނެވެ. އޭރު އޭނާ ވެސް ފަތިސް ނަމާދަށް ތައްޔާރުވުމަށް އުޅެނީ ފާޚާނާގައެވެ. ނިކަން އަވަސްކޮށްލައިގެން ފާޚާނާއިން އޭނާ ނުކުތެވެ. ތުވާލިން ފެންފުހެމުން އައިސް ކޮޓަރީގެ ދޮރުހުޅުވާލުމާއެކު އޭނާއަށް ލިބުނީ ހައިރާންކަމެވެ. (ނުނިމޭ)


Aguhuri ethah inaamakaa eku AO News ge Kuru Vaahaka Mubaaraaiy Shahym kaamiyaab koffi - AO News\nމިދިޔަ ރަމަޟާން މަހު އޭއޯ ނިއުސްއާއި، އަދި ރާއްޖޭގެ ގިނަ ބައެއްގެ މެދުގައި މަގުބޫލް އޮންލައިން ޕްލެޓްފޯމެއް ކަމަށްވާ ބައިސްކޯފު ގުޅިގެން ބޭއްވި ކުރުވާހަކަ މުބާރާތުގެ އެއްވަނަ ވާހަކައަކަށް ރ. އަލިފުށި،ރަބީޢު، ޢަލީ ޝަހީމް ހުށަހެޅުއްވި ވާހަކަ “އަހަރެންގެ ހިތް،ޕާކިސްތާނުން” ގޮސްފިއެވެ. މިވާހަކައަށް ވަނީ 10،000 ރުފިޔާގެ ފައިސާ އިނާމް ލިބިފައެވެ. މީގެ އިތުރުން ވާހަކަ ލިޔުންތެރިޔާ ޝަހީމަށް ވަނީ6މަސް ދުވަހުގެ ބައިސްކޯފް ސަބްސްކްރިޕްޝަން ފީ ހިލޭ ހަމަޖައްސައި ދިނުމުގެ އިތުރުން އެއޯ ނިއުސްއާއި ބައިސްކޯފަށް ކޮންޓެންޓް އުފެއްދުމުގެ ފުރުސަތު ފަހިކޮށް ދީފައެވެ.\nމި މުބާރާތުގެ ދެވަނައަށް ހޮވިފައި ވަނީ ގަލޮޅު ހުދުކޮކާ، ޝަފާޢަތު މުޙައްމަދު ހުށަހެޅުއްވި ދެކަފި ވާހަކައެވެ. ދެވަނައަށް ހޮވޭ ފަރާތަކަށް ކަނޑައެޅިފައިވަނީ 7000 ރުފިޔާގެ ފައިސާގެ އިނާމެވެ. މިމުބާރާތުގެ ތިންވަނަ ވާހަކައަކަށް ހޮވިފައި ވަނީ އައްޑޫސިޓީ ހިތަދޫ ޗަމަރުބްލޫ ޝާހިދާ މުޙައްމަދު ހުށަހެޅުއްވި އެމަޚުލޫޤު ވާހަކައެވެ. މިވާހަކަ ލިޔުއްވާފައިވަނީ ފުވައްމުލައްސިޓީ ފެހިވިލާގޭ ޢާއިޝަތު ވަޙީދާއެވެ.3ވަނައަށް ހޮވޭ ވާހަކައަށް ކަނޑައެޅުނު އިނާމަކީ 5000 ރުފިޔާގެ ފައިސާގެ އިނާމެވެ. މި4 ބޭފުޅުންގެ އިތުރުން ގަދަ5ގައި ހިމެނުނު ހއ. ހޯރަފުށީ ވައިޖެހޭގޭ ޢާތިކާ ޢަބްދުއްލަތީފް އާއެކު5ބޭފުޅުންނަށް ވަނީ ބައިސްކޯފަށް ވާހަކަ އޯޑިއޯ ބުކްސް އުފެއްދުމާއި އަދި އޭއޯ ނިއުސްއަށް ވާހަކަ ލިޔުމުގެ ފުރުސަތު ފަހިކޮށްދީފައެވެ. މިމުބާރާތުގެ ފަނޑިޔާރުކަން ކުރެއްވީ އޭއޯނިއުސްއިން ކަނޑައެޅި ފަނޑިޔާރުންގެ ޓީމަކުންނެވެ.\nއޭއޯ ކުރުވާހަކަ މުބާރާތް 1443 ގައި 25 ފަރާތަކުން ބައިވެރިވެ އޭގެ ތެރެއިން 12 ފަރާތެއްގެ ވާހަކަ މުބާރާތުގައި ބައިވެރިކޮށްފައިވެއެވެ. މިމުބާރާތުގެ ވާހަކަތައް ޝާއިޢު ކޮށްފައިވަނީ އޭއޯނިއުސްގެ ވެބްސައިޓްގައެވެ. ވާހަކަތަކުގެ އޯޑިއޯ ބައިސްކޯފު އެޕުން އަޑުއަހާލެވޭނެއެވެ.\nމުބާރާތް ނިންމުމުގެ ގޮތުން އަންގާރަ ދުވަހުގެ ރޭ ޒޫމް މެދުވެރިކޮށް ބޭއްވި ރަސްމިއްޔާތުގައި އޭއޯ ނިއުސްގެ ސީއީއޯ ޝިމްލާ އަޙްމަދު ވިދާޅުވީ ދިވެހި އަދަބިއްޔާތަށާއި ދިވެހި ބަހުން ކުރު ވާހަކަ ލިޔުމުގެ ރޮނގުން މީހުން ބިނާކޮށް ކުޅަދާނަ ލިިޔުންތެރިން އުފެއްދުމަށް އޭއޯނިއުސްއިން ކުރައްވާ މަސައްކަތުގެ ތެރެއިން މިހާ ބޮޑެތި އިނާމު ތަކަކާއެކު މިމުބާރާތް ބޭއްވުނީ ބައިސްކޯފުގެ ވަރަށް ބޮޑު އެހީތެރި ކަމަކާއެކުގައިކަމަށާއި އެހެންކަމުން އެފަރާތަށް ވަރަށް ޚާއްސަ ޝުކުރެއް ރައްދު ކުރައްވާކަމަށެވެ.\nރަސްމިއްޔާތުގައި ބައިސްކޯފުގެ ފަރާތުން ނާއިފާ ދެއްކެވި ވާހަކައިގައި ވިދާޅުވީ ކާމިޔާބު މި ޕްރޮގްރާމަށް ފަހު އޭއޯނިއުސްއާއި ބައިސްކޯފު ގުޅިގެން ދިވެހި ބަހުން ލިޔެފައިވާ ފެންވަރު ރަނގަޅު އުފެއްދުންތަކާއެކު ގިނަ ޕްރޮގްރާމްތަކެއް ހިންގުމަށް ރާއްވަވާފައިވާ ކަމަށާއި އެގޮތުން މިއީ އޯޑިއޯ އަދި ވީޑިއޯ އުފެއްދުމަށް ޝައުޤުވެރިވާ ދެކުނުގެ އަތޮޅުތަކުގެ މީހުންނަށްވެސް ފަހި ފުރުސަތަކަށް ވެގެންދާނެ ކަމަށެވެ.\n1 ވަނައަށް ހޮވުނު ވާހަކަ “އަހަރެންގެ ހިތް ޕާކިސްތާނުން”\nބައިސްކޯފްއޭއޯ ކުރުވާހަކަ މުބާރާތް 1443\nކުރުވާހަކަ: އަދިވެސް އެލޯތްބަށް ޤަދަރުކުރަން\nސްޕޯޓްސް ވިސިޓަރ ޕްރޮގްރާމް/ޔޫތު އެޑަޕްޓިވް ސްޕޯޓްސް 2022 ގެ ދެ އިވެންޓަކުން ރާއްޖެއަށް ރަން މެޑަލް


އޫރީދޫއިން މަސް ނިމޭއިރު ހުންނަ ޑޭޓާ އަނެއް މަހު ބޭނުން ކުރެވޭ ގޮތް ހަދައިފި | Sangu News\nއޫރީދޫއިން މަސް ނިމޭއިރު ހުންނަ ޑޭޓާ އަނެއް މަހު ބޭނުން ކުރެވޭ ގޮތް ހަދައިފި\n1 މެއި 2021 - 13:53\nއުރީދޫ މޯލްޑިވްސްއިން ޕޯސްޓްޕެއިޑް ކަސްޓަމަރުންނަށް ޑޭޓާ ރޯލް އޯވަރ ގެ ޚިދުމަތް ތައާރަފްކޮށްފިއެވެ.\nއުރީދޫން ބުނީ މި ޚިދުމަތާއި އެކު 600 އާއި މަތީގެ ޕްލޭންސްތައް ގެންގުޅުއްވާ ޕޯސްޓްޕެއިޑް ކަސްޓަމަރުންގެ މަންތްލީ ޑޭޓާ އެލަވަންސް އިން މަސްނިމޭއިރު ބޭނުން ނުކޮށް ހުންނަ ޑޭޓާ އަނެއް މަހުގެ ޑޭޓާ އެލަވަންސްއާއި އެކު އެއްވެގެންދާނެ ކަމަށެވެ.\nއުރީދޫއިން މިގެނައި ބަދަލާއި އެކު، މި މަހުން ފެށިގެން ޕޯސްޓްޕެއިޑް އަދި ވަރަށް ތަފާތު ޕޯސްޓްޕެއިޑްގެ 600 އާއި މަތީގެ ޕްލޭންތަކަށް މި ޙިދުމަތް ލިބޭނެއެވެ. ޑޭޓާ ރޯލް އޯވަރގެ ޙިދުމަތާ އެކު 200ޖީބީ އާއި ހަމައަށް ޑޭޓާ އަނެއްމަހުގެ ޕެކޭޖް އެލަވަންސް އަށް އެއްކުރެވެއެވެ.\nމިގޮތުން ސޯޝަލް މީޑިއާ އަށް ހާއްސަ ޑޭޓާ އާއި އެޑް އޯންސް ގެ ގޮތުގައި ނަންގަވާފައވާ ޑޭޓާ ފިޔަވައި، މުޅި މަހުގެ ޑޭޓާ އެލަވަންސް ވެސް ރޯލް އޯވަރގެ ހިދުމަތް މެދުވެރިކޮށް، ކުރިއަށް އޮތް މަހަށް އިތުރު ކުރެވޭނެއެވެ.\n• 600 އަދ 800 ގެ ޕޯސްޓްޕެއިޑް ޕްލޭންތަކަށް އެންމެ ގިނަވެގެން ޑޭޓާ ރޯލް އޯވަރ ވާ އަދަދަކީ 30ޖީބީ އެވެ\n• 1000 އާއި މަތީގެ ޕޯސްޓޕެއިޑް ޕްލޭންތަކަށް އެންމެ ގިނަވެގެން ޑޭޓާ ރޯލް އޯވަރ ވާ އަދަދަކީ 200ޖީބީ އެވެ\nއުރީދޫ މޯލްޑިވްސް އެކްޓިންގް ޗީފް ކޮމާރޝަލް އޮފިސަރު ހުސެން ނިޔާޒް ވިދާޅުވީ އުރީދޫ އަކީ އަބަދުވެސް ކަސްޓަމަރުންގެ ބޭނުންތަކާއި އެއްގޮތަށް ޕްރޮޑަކްޓްތަކާއި ހިދުމަތްތަކުގެ ފެންވަރު ރަނގަޅު ކުރުމަށް އިސްކަން ދީގެން މަސައްކަތްކުރާ ކުންފުންޏެއް ކަމަށެވެ.\n"އެގޮތުގެ މަތިން މިއަދު މި ލޯންޗް ކުރެވުނު ޑޭޓާ ރޯލް އޯވަރ ގެ ޚިދުމަތާއިއެކީ ބޮޑެތި ޑޭޓާ އެލަވަންސް ލިބޭ ޕޯސްޓްޕެއިޑް ޕްލޭންސް ގެންގުޅުއްވާ ކަސްޓަމަރުންނަށް މަސް ނިމޭއިރު ބޭނުންނުކުރެވި ހުރި ޑޭޓާ، އިތުރު އަގަކާނުލާ ދެން އަންނަ މަހުގެ މަންތްލީ އެލަވަންސްއަށް އެއްވެގެންދާނެ. ކަސްޓަމަރުންގެ މިފަދަ ބޭނުންތައް ފުއްދާދީ، އިންޓަނެޓްގެ ތަޖުރިބާ އިތުރު ފުރިހަމަކަމާއެކު ބޭނުންކުރުމުގެ ފުރުސަތު ފަހިކޮށްދެވުމަކީ އަޅުގަނޑުމެންނަށް ލިބޭ ވަރަށްބޮޑު އުފަލެއް." ނިޔާޒް ވިދާޅުވިއެވެ.\nއުރީދޫ މޯލްޑިވްސްއިން ހެޔޮ އަގެއްގައި އެންމެ ފުރިހަމަކަމާއި އެކު އިންޓަނެޓްގެ ޚިދުމަތް ފޯރުކޮށްދިނުމަށް ދަނީ ގިނަ މަސައްކަތްތަކެއް ކުރަމުންނެވެ. މިގޮތުން ދާދި ފަހުން ވަނީ އެއް ފަހަރު ރީޗާރޖްކޮށްގެން ދިގު މުއްދަތަށް ބޭނުންކުރެވޭ ގޮތަށް އާޗާ ޕްރިޕެއިޑްގެ ނަމުގައި ރާއްޖެއަށް މުޅިން އައު ޕްރިޕެއިޑް ޕްލޭންތަކެއްވެސް ތައާރަފްކޮށްފައެވެ.\nއައިފޯން 12 ގެންގުޅޭ އުރީދޫ ކަސްޓަމަރުންނަށް 5ޖީ ލިބޭގޮތް ހަދައިފި\nއުރީދޫ އިން ބިދޭސީންނަށް ރޯދަވިއްލުން ދީފި\nރަމަޟާން މަހަށް ހާއްސަކޮށް އުރީދޫއިން ކަސްޓަމަރުންނަށް ހާއްސަ އޮފާތަކެއް!\nފިކްސްޑް ބްރޯޑްބޭންޑްގެ ޚިދުމަތް، އުރީދޫ ސުޕަރނެޓް، 100 އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު ގއ. ދެއްވަދޫއަށް!


މި ތަކެއްޗަކީ ހޮވައިގެން ގެނެސް ފުލުހުންނާ ހަވާލުކޮށްފައިވާ ތަކެއްޗާއި މާލޭގެ އެކި ސަރަހައްދުތަކުން ތުހުމަތު ކުރެވިގެން ހުއްޓުވައި ސުވާލުކުރި ބައެއް މީހުންގެ އަތުން ފެނިފައިވާ ތަކެއްޗެވެ. އަދި އެ ތަކެތީގެ ވެރިފަރާތް އެ މީހުންނަށް ބުނެދެވިފައި ނުވާތީ އެ ތަކެތި ވަނީ ފުލުހުންގެ ބެލުމުގެ ދަށަށް ގެނެސްފައެވެ.\nމާރިޗު 29 ވަނަ ދުވަހު އިތާ ގޯޅިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ ދެ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ބައިސްކަލެއް. އިންސިޑެންޓް ނަންބަރު 482963\nމާރިޗު 29 ވަނަ ދުވަހު ނޯތު ހާބަރު ތެރެއިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ގޭސްފުޅިއެއް. އިންސިޑެންޓް ނަންބަރު 482991\nމާރިޗު 29 ވަނަ ދުވަހު ހިތަށް ފިނިވާ މަގުން އާންމު ފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ 500 ރުފިޔާ. އިންސިޑެންޓް ނަންބަރު 483208\nމާރިޗު 30 ވަނަ ދުވަހު ބޮޑުތަކުރުފާނު މަގު ޗައިނާ އެމްބަސީ ކައިރިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ބައިސްކަލެއް. އިންސިޑެންޓް ނަންބަރު 483064\nމާރިޗު 30 ވަނަ ދުވަހު މާވެޔޮ މަގު ބުރުޒުމަގު ކަންމަތިން އާންމު ފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ ރަން ފަށެއް. އިންސިޑެންޓް ނަންބަރު 483060


ހޮވި ކުއްޖާ (ފަހުބައި)\n"އަހަރެން ބޭނުންވަނީ ކޯސް ނިމޭއިރަށް ކައިވެނި ކުރަން،" ޒުމުރާ އަހަރެންގެ މުޅައްދަނޑީގައި އެލިގަތެވެ. "މިހާރު ވެސް މާ ގިނަ ދުވަސް ވެއްޖެ."\n"ޒުމު ހަމަ އެހައި ވަރަށް އަހަރެން ދެކެ ލޯބިވޭތަ؟" އަހަރެން ވެސް ހީލީމެވެ.\nއަހަރުމެން ހިނގަމުން ދިޔައީ ޔުނިވަރސިޓީގެ ބަގީޗާއަށް ދާން އޮތް ހިނގާރިންނެވެ. ހިނގާރީގެ ދެފަރާތުގައިވަނީ ކުލަކުލައިގެ މާތަކެވެ. އެއީ އަހަރުމެން ކިޔަވާ ޔުނިވަރސިޓީއެވެ. އަހަންނާ ޒުމުރާ ދިމާވީ އެތަނުންނެވެ. އެ ޔުނިވަރސިޓީންނެވެ. އެ ތަނުގައި ދިވެހިން ކުދީން ވަރަށް ގިނައިން އުޅެއެވެ.\n"ހަނދާންވޭ ދޯ." ޒުމުރާ އިޝާރާތްކޮށްލީ ޔުނިވަރސިޓީގެ ގޯތިތެރޭގައި ހުރި ފައްވާރަށެވެ.\n"ހޫނ! އެއީތާ އަސްލު ފެށުމަކީ ދޯ. އެ ދުވަހު ޒުމު އަހަންނަށް ގޮވާ ނުލި ނަމަ ދޯ." އަހަރެން ވެސް ހިނިތުންވެލަމުން ޒުމުރާއަށް ބަލައިލީމެވެ.\nއަހަރުމެން ދައްކަމުން ދިޔައީ ދެ މީހުން ދިމާވި ހާދިސާގެ ވާހަކައެވެ. އެ ވަރަށް ތާރީޚީ ހަނދާނެކެވެ. ހިތުން ފޮހެލަން ދަތި މަންޒަރެކެވެ. ސިކުނޑީގެ ތެރޭގައި އެ މަންޒަރު ކުރެހެމުން ދިޔައެވެ.\nޒުމުރާގެ ކުލާސް ކުދިންނާއެކު ފައްވާރު ކައިރީ ފޮޓޯ ނެގުމަށް އެތުރި ތިބި ހަނދާނެވެ. އިއްތިފާގުން އަހަންނަށް އެ މަގުން ދެވުނީ އެ ވަގުތުއެވެ. ޒުމުރާ އަހަންނަށް ގޮވާލުމުން ބަލައިލެވުނެވެ. ޒުމުރާ އަހަންނާ ވާހަކަދެއްކީ އިނގިރޭސި ބަހުންނެވެ. ޒުމުރާ ފެންނަ އިރަށް އެއީ ދިވެއްސެއްކަން އަހަންނަށް އެނގުނެވެ.\n"މައްސަލައެއް ނެތް. ހިނގާ." އަހަރެން ޖަވާބު ދިނީ ދިވެހިބަހުންނެވެ.\nޒުމުރާ ހުރީ ފާޑަކަށް ރަކިވެފައެވެ. އިނގިރޭސި ބަހުން އޭނާއަށް ވާހަކަދެއްކުނީތީއެވެ.\n"އަހަރެން.. އަހަރެން ހީ ކުރީ އުޒުބެކިސްތާން ހިސާބު ކުއްޖެއް ކަމަށް." ޒުމުރާ އިސް ޖަހައިގެން ހުރެ ބުނެލިއެވެ.\n"އަހަރެން ވައްތަރީތަ؟" އަހަރެން ހޭންފެށީމެވެ.\n"އާނ، ހީވަނީ ހަމަ އެ ހިސާބު ކުއްޖެއްހެން. ހަށިގަނޑު ބިޔަވެފަ އެކަހަލަ ގޮތަކަށް ފެންނަނީ ވެސް." ޒުމުރާ ބަލައިލީ ސީދާ އަހަރެންގެ ލޮލަށެވެ.\n"މީ ރިޒާ." އަހަރެން ސަލާމަށް އަތްދިއްކޮށްލީމެވެ.\n"ޒުމުރާ، ޒުމް ވެސް ކިޔާ." ޒުމުރާ ސަލާން ބަލައިގަންނަމުން ތަޢާރަފުވެލިއެވެ.\nއަހަންނަށް ހުންނަން ޖެހުނީ ބަލާށެވެ. އަހަރެންގެ އަތުން ޒުމުރާ ދޫކޮށް ނުލައިގެންނެވެ. ޒުމުރާގެ ކުލާސް ކުދީން ހޯބޯ ލަވަން ފެށިއެވެ.\n"ކުޗުކުޗު ހޯތާހޭ." ލާނެތް މަންޖެއަކު ރާގު އަޅުވާލަމުން ބާރަށް ގޮވާލިއަޑު އިވުނެވެ.\nޒުމުރާއަށް އެ އަޑު އިވިފައި އަހަރެންގެ އަތުން ދޫކޮށްލިއެވެ. ޒުމުރާގެ އަތުގައި އޮތް ކެމެރާ އަހަންނަށް ދިއްކޮށްލިއެވެ. އަހަންނަށް ފާހަގަވި ކަމެއް އޮތެވެ. ފޮޓޯ ނަގަންދެން ކުދީން ތަކުގެ ތެރޭގައި ޒުމުރާ ހުރި އިރު ވެސް އޭނާ އަހަންނަށް ބަލަމުން ދިޔަ ކަމެވެ. އަހަރެން މޫނުން އޭނާގެ ކަޅި ނެއްޓިގެން ނުދާކަމެވެ. ދޭތެރެ ދޭތެރެއިން އަހަންނަށް ވެސް ޒުމުރާއަށް ބަލައިލެވެއެވެ.\nއެ ދުވަހަށްފަހު އަހަރެން ފެންނަ ކޮންމެ ތަނަކުން ޒުމުރާ ގޮވާން ފެށިއެވެ. އޭނާގެ ކުލާސް ކުދިންނަށް އަހަރެން ފެނުނަސް 'ކުޗުކުޗު' އޭ ގޮވަން ފެށިއެވެ. މީހުން ބުނަނީ ތެދެކެވެ. ލައިދީގޮވުމަކީ އިސްތިރިއެކެވެ. ކުރީން ވެސް އަހަންނަށް ޒުމުރާ ފެނެއެވެ. އެކަމަކު އޭނާއާ މެދު އަހަންނަކަށް ނުވިސްނެއެވެ. ނަމަވެސް، މިހާރު އަހަންނަށް ޒުމުރާ ކޮބައިތޯ ބެލެއެވެ. ކުލާހުން ނުކުންނަ ގޮތަށް އޭނާގެ ފެނޭތޯ ކަޅި އުކެއެވެ. ޒުމުރާ ގޮވާލާ ގޮވާލުންތަކާ މެދު އަހަންނަށް ވިސްނެން ފެށުނީއެވެ. ކުދީންގެ ދިމާކުރުމުގެ ވިހަ އަހަންނަށް ޖެހުނީއެވެ.\nދެމީހުން އެކަނި ރެސްޓޯރެންޓް ތަކާ ހަމައަށް ދެވެން ވެސް ފެށީއެވެ. ކުލާސް ނިމޭއިރަށް ހިނގައިލަން ދިޔުން އާއްމުވާން ފެށީއެވެ. ޒުމުރާގެ ވާހަކަތައް އޭނާ އަމިއްލައަށް ހިއްސާކުރަން ފެށީއެވެ. އޭނާގެ ބައެއް ސުވާލުތަކަށް އަހަރެން ޖަވާބު ދެމުން ދެމުން ގޮސް އަހަރެންގެ ހަޔާތުނާމާ އެކުގައި ކިޔައިދެވުނީއެވެ.\nއެހައި ހިސާބުން ޒުމުރާގެ ހިތް އޮތްގޮތް އޭނާ ބުނެދިނީއެވެ. އޭނާ ފޮނުވާލި ތީރު ސީދާ ހެރުނީ އަހަރެންގެ މެޔަށެވެ. މޭ ފޫއަޅުވާލައިފައި ގޮސް ހިތަށެވެ. އެއާއެކު ތީރުގެ ތެރެއަށް ދެ ހިތް އެމުނުނީއެވެ. އެންމެ ފަހުން އަހަރުމެން ވެސް އެ ލިސްޓަށް އިތުރުވީއެވެ. ވާދީތަކާއި ކޯރުތަކުން ހިތް އުފާކުރަމުން އުދުހެން ފެށީއެވެ.\nއަހަރުމެން ދެމީހުން އިށީނީ ޔުނިވަރސިޓީ ގޯތިތެރޭގައި ހުރި މާބަގީޗާ ތެރޭގައެވެ. ވަށައިގެންވަނީ މާ ގަސްތަކެވެ. މާގަސްތަކުގެ އެއް ފަރާތުގައި ފައްވާރެވެ. މުޅި މާހައުލަކީ ހިތްފަހި މާހައުލެކެވެ. ވަށައިގެން ދޫނިތައް އުދުހެމުން ދިޔައެވެ. ކޯޅިކޯޅިއަށް މީހުން ތަންތަނަށް ޖަމާވެފައި ތިބެއެވެ. ޖޯޑުޖޯޑަށް ތިބި މީހުން ވެސް މަދެއް ނޫނެވެ. އަހަރުމެން ވެސް އިށީނީ ގަސްދޮށުގައިވާ ހިޔާ ގަނޑުގައެވެ. ޒުމުރާ އިނީ އަހަރެން ގައިގައި ޖެހިފިތިގެންނެވެ. އޭނާގެ އަތް އޮތީ އަހަރެން އަތުގައެވެ.\n"ރިޒާ ބޭނުންވަނީ ކިތައް ކުދިންތަ؟" ޒުމުރާ އަހައިލިއެވެ.\n"ބާރަ. އެވެސް ހުސް ފިރިހެން،" އަހަރެން ސަކަރާތުގެ ރާގުގައި ބުނެލީމެވެ. "ފުޓުބޯޅަ ޓީމެއް."\n"ދެން! ރިޒާ އެކަހަލަ ކަންކަމަށް ނުވިސްނަނީ ކީއްވެތަ؟" ޒުމުރާ ތުންފަތަށް ގޮތެއް ހަދައިލަމުން ބުނެލިއެވެ. "އަހަންނަށް ފާހަގަވާ ކަމެއް އެ. ދިރިއުޅުމުގެ ވާހަކަތަކަށް ރިޒާ ތި ދެނީ ވަރަށް ފިނި ޖަވާބު ތަކެއް."\n"ދެން ހޫނު ޖަވާބެއްތަ ދޭންވީ؟"\n"ދެން ތަންކޮޅެއް ސީރިއަސްކޮށް ވިސްނަބަލަ. ބޮޑެތި މީހުން ވިސްނާހެން ވިސްނަބަލަ." ޒުމުރާ ޝަކުވާކޮށްލިއެވެ.\n"ދެން! ޒުމްއަށް ވެސް އެނގޭނެ އަހަރެން،" މަޑުމޮޅި ރާގެއްގައި ބުނެލީމެވެ. "އަހަރެން އެއްވެސް ކަމަކަށް މާ ފޮނި އުއްމީދެއް ނުކުރަން."\n"އޯކޭ. އެހެންވީރު އަހަރުމެން މެރީކޮށްގެން އުޅޭނީ ކޮންތާކު؟" އަނެއްކާ ވެސް ޒުމުރާ ސުވާލުކުރިއެވެ.\nއަހަރެން ފުން ނޭވާއެއް ދޫކޮށްލީމެވެ.\n"ދެން ބުނެބަލަ! އަހަރުމެން އުޅޭނީ ކޮންތާކު؟" ޒުމުރާ އަނެއްކާ ވެސް ސުވާލުކޮށްލިއެވެ.\nއަހަންނަށް ދޭނެ ޖަވާބެއް ނޭނގުނެވެ. ވިސްނައިލަން މަޖުބޫރުވީއެވެ.\n"މާނައަކީ ރިޒާ އެކަމަށް ނުވެސް ވިސްނަމޭ ދޯ؟" ޒުމުރާ ރުންކުރު ރާގެއްގައި ބުނެލިއެވެ.\n"އާނ! ހިނގާ ތިކަމާ ވިސްނަމާ ދޯ؟" އަހަރެން ވެސް ބުނެލީމެވެ.\nކައިވެންޏަށް ފަހު ކަންކަން ކުރާނެ ގޮތް އަހަރުމެން ކުރަހައިލީމެވެ. އަހަންނަށް ވެސް އެއްބަސް ވެވުނީ މާލެ ނޫން ރަށެއްގައި އުޅޭށެވެ. ދިރިއުޅުމުގެ ހާލަތާއި ގެދޮރު ދަތިކަމާ ހުރެ މާލެގައި އުޅެން ފަސޭހަ ނުވާނެތީއެވެ. ޒުމުރާއަކީ ވެސް މާ ބޮޑު އާއިލާއެއް އޮތް މީހެއް ނޫންވީމައެވެ. އޭނާގެ މުސްކުޅި ބައްޕަ ފިޔަވާ އެކަކު ވެސް ނެތުމުންނެވެ.\n"އެކަމަކު އަހަރެން ބޭނުން ވަނީ ޔުނީފޯމު އެޅި ވަޒީފާއަކަށްދާން." ޒުމުރާގެ މޫނަށް ބަލައިގެން އިނދެ އަހަރެން ބުނެލީމެވެ. "އެންމެ ކުޑައިރު ވެސް ކުރަން ބޭނުންވި ކަމެއްއެ، މި ބުނީ ޕޮލިސް ނޫނީ ސިފައިންގެއަށް ވަނުން."\n"ތި ހެދި ކޯ ހޯ؟ އެ މީހުންގެ ޚަރަދުގައި ކިޔަވައިފަ އެހެންތަނަކަށް ދިޔައީމަޔޯ؟" ޒުމުރާ އަހަރެންގެ މޫނަށް ބަލައިލިއެވެ.\n"މިއީ ހަލީމުގެ ހެޔޮކަން... އޭނާ ދިނީ އަހަރެން ބޭނުން ދާއިރާއަކުން ކިޔެވުމުގެ ފުރުސަތު،" އަހަރެން ފުން ނޭވާއެއް ދޫކޮށްލީމެވެ. "ޝަރުތަކަށް އޮތީ ގައުމަށް ޚިދުމަތްކުރުން."\nއޭގެ ދެ މަސްފަހެވެ. އަހަރުމެން ކޯސް ނިންމުމަށްފަހު ރާއްޖެ ބަދަލުވީމެވެ. ވަރަށް ފަސޭހައިން ވަޒީފާގެ ކަންކަން ހަމަޖެހުނެވެ. އަހަރެން ބޭނުންވި ދާއިރާ އިންނެވެ. ތަމުރީނުތައް ފުރިހަމަކޮށް އަހަންނަށް ހިންދެމި ލެވުނީ އަހަރެއްހާ ދުވަސް ފަހުންނެވެ. އަހަރެން ޝައުޤުވެރިވީ ކަނޑުމަތީގައި އުޅޭށެވެ. ސަބަބެއް އަހަންނަކަށް ނުވިސްނުނެވެ.\nޒުމުރާ އުޅުނީ މާލޭގައެވެ. ސަރުކާރު އޮފީހެއް ގައެވެ. އަހަރުމެން ނިންމި ގޮތަށް ކައިވެނީގެ ކަންކަން ރޭވިގެން ދިޔައެވެ. ކުޑަ ހަފުލާއަކުން ފުއްދާލެވުނެވެ. ވަޒީފާގެ ގޮތުން ގިނަވަގުތު އަހަންނަށް ގޭގައި ހުރުމުގެ ފުރުސަތެއް ނުލިބެއެވެ. ޒުމުރާ އެކަމާ ޝަކުވާ ކުރެއެވެ. މާލޭގައި އެކަނި އުޅެން ޖެހޭތީއެވެ. އެކަނިވެރިކަން އިހުސާސް ކުރެވޭތީއެވެ. ކައިވެންނަށް ދެ އަހަރު ވީއިރު އަހަރުމެންގެ ދެވަނަ ދަރިފުޅު ލިބުނެވެ. އެހައި ހިސާބުން އަހަރެން ނިންމީ މާލެ ނޫން ތަނަކަށް ދިރިއުޅުން ބަދަލުކުރާށެވެ. މާލެ ކައިރި ރަށަކަށް ބަދަލުވީމެވެ. ހުރިހާ ކޮޅަކަށް ވެސް ވިސްނައިފައެވެ.\nސިހިފައި އަހަންނަށް ބަލައިލެވުނެވެ. ފޯނުގެ ރަނގަބީލުވާން ފެށުމުންނެވެ. އެއާއެކު ފުން ނޭވާއެއް ދޫކޮށްލެވުނެވެ. މިހުރިހާ އިރު މި ކުރެހުނީ މާޒީގެ ތަސްވީރުތަކެވެ. އޭރު ވެސް ބޮލުތެރޭގައި އެނބުރެމުން ދިޔައީ ޒުމުރާ ދެއްކި ވާހަކަތަކެވެ. މަޑުމަޑުން އުނދޯލިން ތެދުވެލީމެވެ. ދެ ލޯ ފޮހެލުމަށްފަހު ޖީބުން ފޯނު ނަގައި ބަލައިލީމެވެ. އެ ގުޅަނީ ޒުމުރާއެވެ.\n"ރިޒާ ދެން އަހަންނަކަށް މިކަމެއް ނުވާނެ،" ޒުމުރާ ބާރުބާރަށް ވާހަކަދެއްކިއެވެ. "އާނ! ރިޒާއަށް ހީވާނީ މީ ވަރަށް ފަސޭހަ ކަމެކޭ."\n"ކިހިނެއްތަވީ؟" ލަސްލަހުން އަހަރެން އަހައިލީމެވެ.\n"އަހަންނަށް ވެސް ބުނެވިދާނެ އަރާމު ބޯޓެއްގައި ކަނޑުމަތީގައި ކުރަނީ ކޮންކަމެއްހޭ؟ ކައިކައިގެން ނިދުން ނޫން ކަމެއް ނޯންނާނޭ. އެކަމަކު ރިޒާއަށް އެނގޭނީ ރިޒާ ކުރާ ކަމެއް ވެސް،" ޒުމުރާ ހިތްހަމަ ނުޖެހިފައި ހުރެ ވާހަކަދެއްކިއެވެ. "ހަމަ އެގޮތަށް ރިޒާ ހިތަށް އަރާނެ ގޭތެރޭގަ ދެ ކުދިން ގޮވައިގެން އިނދެލުމަކީ އެއީ ދެން ބޮޑު ކަމެއްހޭ؟ އެއީ ދުނިޔެ ފުރޮޅައިލުންހޭ؟ އަތުން ފައިން ކަމެއް ކުރާނީއެއް ނޫނެއް ނޫންހޭ! ކުރަން ޖެހޭނެހާ ވެސް ކަމަކީ ކުދިން ބެލުމެއް ނޫންހޭ."\n"އަހަރެން އެހެން ބުނޭތަ؟" އަހަރެން ބުނެލީމެވެ.\n"އެހެން ނަމަ، ބީރައްޓެހި ރަށަކަށް ގެނެސް އަހަރެން އެއްލައިލައިފަ ރިޒާ ތިހެން ކަންތައް ކުރާނެތަ؟" ޒުމުރާ ހިތްހަމަ ނުޖެހުން އިތުރުވަމުން ދިޔައެވެ.\n"ދެން އަހަރެން ކިހިނެއްތަ ހަދަންވީ؟" ދޭނެ ޖަވާބެއް ނޭނގުމުން އަހަރެން ބުނެލީމެވެ.\nއަހަރެން ހީކުރީ ޒުމުރާ ހުއްޓައިލާނެ ކަމަށެވެ. އަހަރެން އެހެން ބުނެފި ނަމަ އޭނާ ހަތިޔާރު ބަހައްޓާތީއެވެ. އޭނާ ގޮތް ދޫކުރާތީއެވެ. ނަމަވެސް، އޭނާ ގާތަށް އައީ ރުޅިއެވެ.\n"ކޮންމެ ފަހަރަކު އަހަރެން އަނގަ ބަންދުކޮށްލަން ރިޒާ ބުނާ ވާހަކައަކީ ތިއެއްނު."\n"މަށަކަށް ނޭނގެ. ރިޒާ ވެސް ދިރިއުޅުމާ މެދު ނުވިސްނާ ވަރަކުން މަށެއް ވެސް ވިސްނާކަށް ނޫޅެން. ދިރިއުޅުމަކީ ވަކި އަހަރެންގެ އެކަނި ކަމެއް ނޫން. ދަރިންނަކީ ވެސް އަހަރެންގެ އެކަނި ޒިންމާއެއް ނޫން،" ޒުމުރާ ފުން ނޭވާއެއް ދޫކޮށްލި އަޑު އިވުނެވެ. "ދެ އަހަރު ވެއްޖެ މި ޝަކުވާއެއް ކުރާތާ. ރިޒާއަކަށް އަހަރެން މުހިއްމެއް ނުވި. އަހަރެން ދައްކާ ވާހަކައެއް އަޑެއް ނޭހި."\n"ޒުމޫ. އިހަށް ހަމަޖެހިބަލަ." އަހަރެން އުޅުނީ ޒުމުރާ ހަމައަކަށް އެޅުވޭތޯއެވެ.\n"ދެން ރިޒާ ބޭނުންކަމެއް ކުރޭ! މަ ނުހުންނާނަން ހަމެޖެހިގެންނެއް. މަ ވެސް ހިނގާނީ ދެން ރިޒާ ހިނގާ މަގުން." ޒުމުރާގެ އަޑު ފަނޑުވަމުން ދިޔައެވެ.\nއޭނާގެ އަޑުގައި މަޑުމަޑު ގިސްލުމެއް އުފެދެމުން ދިޔަކަން ފާހަގަވަމުން ދިޔައެވެ.\n"އަހަރެން... އަހަރެން ކިތައް ރޭ ނުނިދިފަ މި އިންނަނީ... ކިތައް ދުވަހު ކައި އެތިކޮޅެއް އަރުތެރެއަށް ނުލެވިފަ މި އިންނަނީ. ހަމަޖެހިލައިގެން ފެންވަރައި ނުލައި އުޅޭތާ ކިތައް ދުވަސް،" ޒުމުރާއަށް ގިސްލެވެން ފެށިއެވެ. "ދަރިންގެ ކަންތައް ކޮށް ނިމޭއިރު، އަހަރެން މި ހުންނަނީ ވަރުބަލި ވެގެން ވެއްޓޭ ވަރުވެފަ. އެކަނިމާ އެކަނި އުޅެން ޖެހުމުން އަހަރެން މިހުންނަނީ ނަފުސާނީ ގޮތުން ބަލިވެފަ."\n"ޒުމޫ އަހަންނަށް ވިސްނެޔޭ." އަހަރެން މަޑުމަޑުން ބުނެލީމެވެ.\n"އާނ! ވިސްނޭނެ. ވަރަށް ވިސްނޭނެ. ވަރަށް ވިސްނޭ ކަމަށް ހަދާނެ،" ހަރުކަށީ ރާގެއްގައި ޒުމުރާ ބާރުބާރަށް ވާހަކަދައްކަން ފެށިއެވެ. "ރިޒާ ބޭނުން ވަނީ ރިޒާގެ ދަރިންނަށް ވެސް ރިޒާއަށް މައިންބަފައިންގެ ލޯބި ނުލިބުނީތީ އެ ލޯބި ނުދެންތަ؟"\nޒުމުރާ ޖެހީ އަހަރެންގެ ހިތުގައެވެ. އޭނާގެ ލަފުޒުތަކުން އަހަރެންގެ ހިތް ތޮރުފިގެން ދިޔައެވެ. ލޮލު ކުރި މައްޗަށް މަންޒަރުތައް ސިފަވެގެން ދިޔައެވެ. ބުނަންވީ އެއްޗެއް ނޭނގިފައި ހުރެވުނީއެވެ. ދެ ފަހަރަކު ޒުމުރާ ގޮވައިލިއެވެ. ނަމަވެސް ބުނަންވީ ވާހަކައެއް ސިކުނޑިއަކަށް ނައެވެ.\n"އަހަރެން އެހެން ބުނެފިތަ؟" ބޭއިޚްތިޔާރުގައި އަހަންނަށް ވާހަކަދެއްކުނެވެ.\n"ރިޒާއަކަށް ނުވިސްނޭނެ. ކުދިން އެކުރާ ޝަކުވާ. ކުދިން އެ އުޅޭ ގޮތެއް. ބައްޕަ ދުނިޔޭގައި ހުރެ ބައްޕައެއްގެ ލޯބި ނުލިބުމުން ކުދިންނަށް އެ ލިބޭ މާޔޫސްކަން. އެކަނިވެރިކަން،" ޒުމުރާގެ އަޑު ބަދަލުވިއެވެ. "ފިރިމީހާ ހުރެމެ، ފިރިއެއްގެ ލޯބިން މަހުރޫމުވުމުން އަނތްބަކަށް ކުރާނެ އަސަރު. އަޅާނެ ވޭން. ޑިއުޓީގައި ސައުވީސް ގަޑީއިރު، ޗުއްޓީއެއް ނުނަގާ ތިހެން އުޅުނީމަ ލިބޭ ޕްރޮމޯޝަން ރިޒާއަށް މާ މުހިއްމު. މަ މީ އެއްވެސް މީހެއް ނޫން. ޕްރޯމޯޝަން ހިފައިގެން ރިޒާ ރިޒާގެ ގޮތުގައި ހުރޭ."\nޒުމުރާ ފޯނު ކަނޑައިލިއެވެ. އަހަރެން ގުޅަން ވެސް ހިތަށް އެރިއެވެ. ދެވަނަ ސިކުންތުގައި ޚިޔާލު ބަދަލުވީއެވެ. ޒުމުރާގެ އެންމެ ފަހު ޖުމުލަ ބޮލު ތެރެއިން ތަކުރާރުވާން ފެށިއެވެ. ޒުމުރާގެ ވާހަކަތަކުން އެކި ޖުމުލަ އެކިފަހަރު އިވެންފެށީއެވެ.\nއަހަންނަށް ބޮލުގައި އަތް އަޅައިލެވުނެވެ. ފުން ނޭވާއެއް ދޫކޮށްލެވުނެވެ. އަނެއްކާ ވެސް ބޯދަށަށް އަތްލައިގެން ޖޯލީގައި ހަމަޖެހިލީމެވެ. ދިޔަރެސް މަތީގައި ދުވެ އުޅޭ ކަކުނި ތަކުގެ ހަރަކާތްތަކަށް ބަލަން އޮވެވުނެވެ. އެ ސޮރުމެން އެކުގައި އުޅޭގޮތެވެ. ރާޅާއެކު އެއްގަމަށް އަރާ މަންޒަރެވެ. އެއީ ކިހައި ހިތްގައިމު މަންޒަރެއް ހެއްޔެވެ؟ ކިހާ އުފާވެރި ހަރަކާތްތަކެއް ހެއްޔެވެ؟\nއަހަންނަށް ބަލައިލެވުނީ އޮރެންޖު ކުލައިގެ ބައްޓަމަށް ދިއްލިފައިވާ ހަނދަށެވެ. ފެނުން މައްޗަށް ހަނދު އަރަމުންދާއިރު، މޫދުގެ ކުލަތަކުން އެ ވިދައިލާ ވިދުންތަކަށެވެ. ކަޅު އަނދިރިކަން ގެއްލި ދިއްލެމުންދާ ޖައްވަށެވެ. މިއީ ކިހާ ހިތްގައިމު ވަގުތެއް ހެއްޔެވެ؟ ހިތްގައިމު ވަގުތަކީ އަބަދު އަންނަ ވަގުތެއް ނޫނެވެ. ކޮންމެ ކަޅު އަނދިރިކަމެއްގެ ފަހަތުގައި އަލިކަމެއް ވާނޭ މީހުން ބުނެއުޅެއެވެ. އަހަންނަށް ވިސްނެމުން ދިޔައީ އެ ވާހަކަތަކާ މެދުގައެވެ. ހަޔާތުގެ ހަނދާންތައް ގުޅުވުނީ އެ މަންޒަރާއެވެ.\nބޮލަށް އަރައިފައި ހުރި ބާރު ގަނޑުގެ އަދަބު ލިބުނީ ޖީބުގައި އޮތް ސިނގިރޭޓު ފޮށްޓަށެވެ. ފަހަރަކު ސިނގިރޭޓެއް ހުލިކޮށްލެވުނީ ބޮލަށް ލުޔެއް ލިބޭތޯއެވެ. ނަމަވެސް، ވީކަމެއް ނެތެވެ. ބޮލަށް ހީވީ ފަރުބަދައެއް އަރުވަމުން ދިޔަހެންނެވެ. އިރު އިރުކޮޅާ ބަރުވަނީއެވެ. ފޮށީގައި އޮތް އެންމެ ފަހު ސިނގިރޭޓު ނެގީމެވެ. ސިނގިރޭޓަށް ބަލައިލެވުނެވެ. ފާޑަކަށް ރުޅި އާދެވުނެވެ. ސިނގިރޭޓު ހޫރައިލެވުނެވެ.\nއަނެއްކާ ވެސް ފޯނު ރަނގަބީލުވާ އަޑު އިވުނެވެ. ޒުމުރާ ގުޅަނީކަމަށް ހީކޮށް ފޯނު ނުނަގާ މަޑުކޮށްލީމެވެ. ދެވަނަ ފަހަރަށް ގުޅުމުން ބަލައިލީމެވެ. އަވަސް އަވަހަށް ފޯނު ނެގީމެވެ.\n"ރިޒާ އަދި އެއްފަހަރު ވިސްނައިލަންވީ ނޫންތޯ؟" ވާހަކަދެއްކީ އަހަރެންގެ ޑިޕާޓުމަންޓުގެ އިސްވެރިޔާ، ފަރުހަތެވެ.\n"ސަރ. އަޅުގަނޑު ވަރަށް ވިސްނައިފިން،" އަހަރެން ލަސްލަހުން ބުނެލީމެވެ. "މި ވަގުތަށް އެންމެ ރަނގަޅު ގޮތެއް ކަމަށް ފެނުނީ މިގޮތް."\n"ރިޒާ ކަހަލަ އިހުލާސްތެރި، ޚިދުމަތަށް ސާބިތު، މަސައްކަތަށް ފަރުވާތެރި މީހަކު މި ޒަމާނުގައި ވަރަށް މަދުވާނެ،" ފަރުހަތު ބުނެލިއެވެ. "އަޅުގަނޑަށް އަދި ފެނޭ ފުންކޮށް ވިސްނައިލަން."\n"ސަރ. މި މިވަގުތަށް އަޅުގަނޑަށް އެންމެ ރަނގަޅު ގޮތްކަމަށް ފެންނަނީ މިގޮތް. ދިރިއުޅުމުގެ ތަޖުރިބާއަކީ ތަފާތު ތަޖުރިބާއެއް. ބައެއް ފަހަރު އަޅަން ބޭނުންނުވާ ފިޔަވަޅު ވެސް އަޅައިގެން ކުރިއަށް ދެވޭނީ." ލަސްލަހުން ބުނެލީމެވެ.\n"އެންމެ ރަނގަޅު. އަޅުގަނޑު މިހެން މި ދެންނެވީ ތިޔަ ފަދަ ޚިދުމަތްތެރިއަކު ދާއިރާ ދޫކޮށްލައްވަން ވިސްނެވީތީ،" ފަރުހަތުގެ އަޑުގައި ހުރީ މާޔޫސްކަމުގެ އަސަރެވެ. "ދެން ކުރާނެ ކަމެއް ނެތް، ރިޒާ ބޭނުންވާ ގޮތެއް! ފެށޭ ހަފުތާއިން ފެށިގެން ހުރިހާ ކަމެއް ހަމަޖެހޭނެ. މާލެ ދުރުވެ އަޅުގަނޑާ ބައްދަލުކޮށްލައްވާ."\nފޯނު ކޯލު ނިންމާލުމަށްފަހު ފޯނަށް ބަލައިލީމެވެ. ފަރުހަތުގެ ވާހަކަތައް ކަންފަތުގައި ތަކުރާރުވަމުން ދިޔައެވެ. އެންމެ ލޯބިވި ދާއިރާ ދޫކޮށްލަން މި ނިންމީ ވެސް އަހަރެން އަމިއްލަ އަށެވެ. ވިސްނައިލެވުނެވެ. ފުންކޮށް ވިސްނައިލީމެވެ. އަހަންނަކީ ތަފާތު މީހެކެވެ. ކޮންމެ ކަމެއްގައި ވެސް އަހަރެން ކުރިމަތިލާން ޖެހެނީ އިމްތިހާނުތަކަކާއެވެ. އެންމެ ތުއްތުއިރުން ފެށިގެން މިއަދާ ހަމައަށް ވެސް ކުރިއަށް މި ދަނީ ފަހަތަށް ވެސް ފިޔަވަޅު އަޅަމުންނެވެ.\nބަލާ މީހުންނަށް ހީވަނީ އަހަރެން ގަސްތުގައި ފަހަތަށް ފިޔަވަޅު އަޅާހެންނެވެ. ނަމަވެސް ހަގީގަތަކީ ފަހަތަށް އަޅާ ކޮންމެ ފިޔަވަޅެއްގެ ސަބަބުން އަހަންނަށް ކުރިއަށް ދެމިގަނެވޭކަމެވެ. ރަށުން ފިލައިގެން އަހަރެން އައީ އެންމެ ލޯބިވީ މަންމައާއި އަހަރެންގެ މަސް އެ ރަށެއްގައި ވަޅުލި ރަށް ދޫކޮށްލައިފައެވެ. އެހަނދާންތައް ކަފުންކޮށްފައެވެ. މޮޅެއް ލިބެން އޮތްކަމަށް ބަލައިގެންނެއް ނޫނެވެ. އުއްމީދެއް އޮވެގެންނެއް ވެސް ނޫނެވެ. ހަމައެކަނި އެންމެ ބޭނުމަކަށެވެ. ދިރިހުންނަން ބޭނުންވީތީއެވެ. ސަލާމަތް ވާން އޮތް މަގަކީ އެއީ ކަމަށް ވިސްނުނީތީއެވެ. އެކަމަކު އެއީ ކުރިއަށް އެޅުނު ފިޔަވަޅެކެވެ. ކުރިއަށް ދިޔުމަށް ކޮށުނު މަގެކެވެ.\nބައިސްކަލުގަނޑު ހޫރައިލުމަށްފަހު ދުވެފިލީ ބައްޕައާއެވެ. މަގުތަކުގައި ދުވުނީ މާޒީއަށް ނުބަލާށެވެ. އެދުވަހު ވެސް އަހަންނަށް ދެވެނީ ކުރި އަށެވެ. މިއަދު އަހަންނަށް މި ހިސާބަށް މި އާދެވުނީ ފަހަތަށް އެޅި ފިޔަވަޅުތަކުން ހިތްވަރު ލިބިގެންނެވެ. މުނާސަބު ވަގުތުގައި ފަހަތަށް އަޅާ ކޮންމެ ފިޔަވަޅަކުން ތިމާގެ އަގު އުފުލިގެން ދާނޭ ބުނާ ބުނުމުން އުފާހޯދަމުންނެވެ. އެ ހިތްވަރު ލިބިގެންނެވެ.\nމިއަދު މިއަޅަނީ ވެސް އެކަހަލަ ފިޔަވަޅެކެވެ. އަހަރެންގެ ދިރިއުޅުމަށް ޓަކައެވެ. ދިރިއުޅުން ކާމިޔާބު ކުރުމަށް ޓަކައެވެ. ޒުމުރާގެ ޝަކުވާތައް ހުއްޓޭނީ ދަރިންނަށް ބައްޕައެއްގެ ލޯބި ވެސް ދީގެންނެވެ. ބައްޕައެއް ހުރުމާ ބައްޕައެއްގެ ލޯބި ދިނުމާ ތަފާތު ވާނެއެވެ. އަހަރެން މި ފަށަނީ އަހަންނަށް ނުލިބުނު އާއިލީ ލޯބި އަހަރެންގެ ދަރިންނަށް ހޯދައި ދިނުމަށް ފަށާ ދަތުރެވެ. ވަޒީފާ ދޫކޮށްލައި އާއިލާ ގާތަށް ދިޔުމުގެ ދަތުރެވެ. އެ ދުވަހު ރަށް ދޫކޮށްލައި، އާއިލާ ދޫކޮށްލީ އަހަންނަކީ ހޮވި ކުއްޖަކަށް ވީތީއެވެ. ނަމަވެސް، މިއަދު އަހަރެންގެ ހުރިހާ ކަމެއް ދޫކޮށްލުމަށް ފަހު މި ދަނީ އާއިލާއަށް ޓަކައެވެ. އާއިލީ ލޯބި ދަރިންނަށް ހޯދައި ދިނުމަށް ޓަކައެވެ. މިއީ ހަގީގީ ވާހަކައެއްކަން ގަބޫލު ނުކުރާ މީހުން ވެސް ތިބޭނެ ކަމަށް ވިސްނައިގެންނެވެ. (ނިމުނީ)


ECC gai hospital elhumah Alia ah dheefi\nއީސީސީގައި ހޮސްޕިޓަލް އަޅަން އެލިއާޔާ ހަވާލުކޮށްފި\nބިޑްގައި ހަތަރު ފަރާތަކުން ވާދަކުރި\n161.8 މިލިއަން ރުފިޔާގެ މަޝްރޫއެއް އެއީ\n18 މަސްދުވަހުން މަޝްރޫއު ނިމޭނެ\nއައްޑޫ ކޮންވެންޝަން ސެންޓަރު، އީސީސީ 100 އެނދުގެ ހޮސްޕިޓަލަކަށް ބަދަލުކުރުމުގެ މަސައްކަތްތައް ކުރުމަށް އެލިއާ އިންވެސްޓްމަންޓް ޕްރައިވެޓް ލިމިޓެޑާ ހައުސިން މިނިސްޓްރީން އިން މިއަދު ހަވާލުކޮށްފި އެވެ.\nމިއަދު ހައުސިން މިނިސްޓްރީގައި ބޭއްވި ރަސްމިއްޔާތެއްގައި ހޮސްޕިޓަލް އެޅުމުގެ އެއްބަސްވުމުގައި ހައުސިން މިނިސްޓްރީގެ ފަރާތުން ސޮއިކުރެއްވީ މިނިސްޓަރު ޑރ. މުހައްމަދު މުއިއްޒު އެވެ. އެލިއާގެ ފަރާތުން އެ ކުންފުނީގެ ޑިރެކްޓަރު އަތޯއު އަލީ އެވެ.\nރަސްމިއްޔާތުގައި ވާހަކަފުޅު ދައްކަވަމުން މިނިސްޓަރު މުއިއްޒު ވިދާޅުވީ، ސާކް ސަމިޓަށް ބިނާކުރި ކޮނެވެންޝަން ސެންޓަރަކީ ކުރީގެ ރައީސް ނަޝިދު ކުރެއްވި ބޭކާރު ހަރަދެއް ކަމަށެވެ. ކޮންވެންޝަން ސެންޓަރު ހޮސްޕިޓަލަކަށް ބަދަލު ކުރަން ނިންމީ، އެތަން އެހެން ހުރެ ހަލާކުވިޔަ ނުދީ ފައިދާހުރި ގޮތެއްގައި އެތަނުގެ ބޭނުންކުރުމަށް ކަމަށެވެ. މުއިއްޒު ވިދާޅުވީ ކޮންވެންޝަން ސެންޓަރު ހޮސްޕިޓަލަށް ބަދަލު ކުރަނީ، އައްޑޫގެ ހޮސްޕިޓަލް އެޅުމުގެ މަސައްކަތް ނުކުރެވި ދިގުލައިގެން ދާތީ އާއާ އިމާރާތެއް އަޅާ ނަމަ އިތުރު ވަގުތާއި ހަރަދު ދާނެތީ ކޮންވެންޝަން ސެންޓަރުގައި ހޮސްޕިޓަލް އެޅުމަކީ އެންމެ ރަނގަޅު ގޮތްކަމުގައި ގަބޫލުކުރެވިގެން ކަމަށެވެ.\nއަލުން ޑިޒައިންކޮށް، މިހާރު ހުރި ކޮންވެންޝަން ސެންޓަރު އިމާރާތަށް ބޮޑު ބަދަލުތަކެއް ގެނެސް ދެ ބުރިއަށް އަޅާ އެ އިމާރާތުގެ މަޝްރޫއަށް 161.8 މިލިއަން ރުފިޔާ ހަރަދުކުރަން ވަނީ ނިންމާފަ އެވެ. ހޮސްޕިޓަލް އިމާރާތްކޮށް ނިންމަން އެލިއާ އަށް ދީފައިވަނީ 18 މަސްދުވަހުގެ މުއްދަތެކެވެ.\nއައްޑޫގައި 100 އެނދުގެ ހޮސްޕިޓަލެއް އަޅަން ނިންމައި އެ ހޮސްޕިޓަލް ކޮންވެންޝަން ސެންޓަރުގައި ގާއިމްކުރަން ސަރުކާރުން ނިންމުމާ ގުޅިގެން އިދިކޮޅު ފަރާތްތަކުގެ ފާޑުކިޔުންތައް އެކަމަށް ވަރަށް ބޮޑަށް އަމާޒުވި އެވެ. މިނިސްޓަރު ވިދާޅުވީ، ބައެއް ފަރާތްތަކުގެ ފާޑުކިއުންތައް އެކަމަށް ކުރިން އަމާޒުވީ ނަމަވެސް، މަސައްކަތުގެ ފައިދާ އާއި މުހިއްމުކަމަށް ބަލާއިރު އެކަމަށް ރައްޔިތުންގެ އެއްބާރުލުން ލިބޭ ކަމަށެވެ.\nއެލިއާއިން ބުނީ، މަޝްރޫއަށް ހުށަހަޅާފައިވާ އަގުގެ ތެރޭގައި ހޮސްޕިޓަލަށް ގަންނަން ބޭނުންވާ މެޝިނަރީތައް ގަތުން ފިޔަވައި އެހެން ހުރިހާ ހަރަދެއް ހިމެނޭ ކަމަށެވެ. އަދި ކަނޑައެޅިފައިވާ މުއްދަތުގެ ތެރޭގައި ހޮސްޕިޓަލް އިމާރާތްކޮށް ނިންމާނެ ކަމުގެ ޔަގީންކަން އެ ކުނފުނިން ވަނީ ދީފަ އެވެ.\nކޮންވެންޝަން ސެންޓަރު އެޅުމަށް ބޭނުންވާ ފަރާތެއް ހޯދުމަށް ހުޅުވާލި ފުރުސަތުގައި އެލިއާގެ އިތުރުން ހަތަރު ފަރާތަކުން ކުރިމަތިލާފައިވާ ކަމަށް ހައުސިން އިން ބުންޏެވެ.


“REFORM C.H.S.E.” isareform movement initiated by the former students of C.H.S.E aimed forachange by correcting abuses, injustice, or removal of defects, to abolish malpractice in C.H.S.E in order forabetter C.H.S.E. All the former & present students of C.H.S.E are invited to join us. Just mail to reformchse@gmail.com for further info.Thank you.\nREFORM CHSE FACEBOOK GROUP\n#Letter sent to Principal\n# Naahidhaa Resign News\n# Protest news in dhivehi\n# Protest news in english\n# Sexual Assault Victim Fights Back\n# Amira Lied To Ministry Of Education\n# 25th june Protest Audio\nދަރިވަރުންގެ ޙައްޤުތަކަށް އަރައިގަތުން ހުއްޓާނުލައ...\nދަރިވަރުންގެ ޙައްޤުތަކަށް އަރައިގަތުން ހުއްޓާނުލައިފިނަމަ "ރިފޯމް ސީ.އެޗް.އެސް.އީ" އިން އިހުތިޖާޖު ކުރަން ނިކުންނާނެ\n17 ޖުލައި 2008 (ބުރާސްފަތި)\nސީ.އެޗް.އެސް.އީ ގެ ދަރިވަރުންނަށް އިންޓަވަލްގަޑީގައި ސްކޫލުން ބޭރަށް ނުނިކުމެވޭ ގޮތަށް، ސްކޫލް ގޭޓް ބަންދުކޮށް، ސްކޫލް ތެރޭގައި ދަރިވަރުން ހައްޔަރުކޮށް، އެކުދީންގެ ޙައްޤުތަކަށް ސްކޫލް މެނޭޖްމަންޓުން އަރައިގަންނަމުންދާތީ، "ރިފޯމް ސީ.އެޗް.އެސް.އީ" ހަރަކާތުން، އެންމެ ހަރުކަށި ޢިބާރާތުން އެކަންކުށްވެރި ކުރަމެވެ.\nއިންޓަވަލް ގަޑީގައި ސުކޫލް ތެރޭގައި ކުދިން ހިފެހެއްޓުމަކީ އެކުދިންނަށް ދެވޭ ވަރަށް ބޮޑު އަނިޔާއެކެވެ. ސްކޫލް ބޭރުން ލިބޭ އަގަށްވުރެ ސްކޫލްތެރޭގައި ހުންނަ ކެންޓީނުން ބައެއް އެއްޗިހި އަގު ބޮޑެވެ. ކުދިންގެ ތެރޭގައި ގިނައީ އަތޮޅުތަކުން މާލެ އައިސް ތިބިކުދިންނެވެ. ހުރިހާ ކުދިންނަކަށް ކެންޓީނުން އިންޓަވަލް ގަޑީގައި ކެއުމުގެ ތަނަވަސްކަމެއް ނެތެވެ. ތަކެތީގެ އަގު ބޮޑުވުމުގެ ސަބަބުން އިންޓަވަލް ކުރަން ގެއަށްދާން ބޭނުންވިޔަސް، ގެއަށް ނުދެވުމުގެ ސަބަބުން އެއްވެސް އެއްޗެއް ނުކައި ބަނޑަށް ތިބޭ ކުދިންވެސް މަދެއްނޫނެވެ. މީގެ އިތުރުންވެސް އެތައް ސަތޭކަ ކުދިންނަށް 15 މިނެޓް ތެރޭގައި، އެންމެ ދެ އިސްކުރުން ފެންބޮއި، ހައެއްކަ ފާޚާނާ ބޭނުން ކުރާނެ ގޮތެއް ނުވިސްނެއެވެ. މިއީ ވަރަށް ލާއިންސާނީ ޢަމަލެކެވެ. މިހުރިހާކަމެއްގެ ނަތީޖާއަކީ ސްކޫލަށް ދިއުމުގެ ބޭނުން ފުރިހަމަ ނުވުމެވެ. ބަނޑުހައި ހޫނު ކަމާއި، ހިތްހަމަ ނުޖެހުމާއި، ނަފްސާނީ އަނިޔާތަކެއްގެ ތެރޭގައި ރަނގަޅަކަށް ނުކިޔެވޭނެއެވެ.\nމަގުމަތީގައި ނުވަތަ ކެފޭ ތަކުގައި މަދު ކުދިބަޔަކު ސަކަރާތް ގަތުމަކީ، ދެން ތިބި ހުރިހާ ކުދިންގެ ޙައްޤުތަކަށް ސްކޫލް މެނޭޖްމަންޓުން އަރައިގަންނަން އޮތް ބަހަނާއެއް ނޫނެވެ. އަދި މީގެ ކުރިން ސީއެޗް.އެސް.އީ އިން ތަޢުލީމު ހާސިލް ކޮށްފައިވާ ދަރިވަރުންނަށް ލިބިދީފައިވާ ޙައްޤެއް، މިހާރުގެ ދަރިވަރުންގެ ކިބައިން ނިގުޅައިގަތުމަކީވެސް އިންސާފެއްނޫނެވެ.\nސީ.އެޗް.އެސް.އީ ދަރިވަރުންނަށް އިންޓަވަލް ގަޑީގައި ސްކޫލުން ބޭރަށް ނިކުތުން މަނާކޮށް، ސްކޫލް މެނޭޖްމަންޓުން ހަރުކަށި ގަވާއިދެއް ހަދައިގެން އުޅުމަކީ، ވަރަށް ފިނޑި ޢަމަލެކެވެ. މީގެން ދޭހަވަނީ ދަރިވަރުންގެ އަޚްލާޤް ބައްޓަންކުރުމުގައި ސްކޫލް މެނޭޖްމަންޓް ފޭލް ވެފައިވާކަމެވެ. އޮބިއަޅުވައިގެން އެއްވެސް ކަމެއް ހައްލު ނުވާނެއެވެ.\nވުމާއެކު، އިންޓަވަލް ގަޑީގައި ސްކޫލުން ބޭރަށް ނުދެވޭ ގޮތަށް ދަރިވަރުންން އޮބިއެޅުވުމުގެ ހަރުކަށި ގަވާއިދު އުވާލައި، އިންޓަވަލްގަޑީގައި ސްކޫލްގެ ގޭޓުތައް ހުޅުވުމަށް، ސްކޫލްގެ މެނޭޖްމަންޓަށާއި ސްކޫލްގެ ފްރިންސިޕަލް ފާތުމަތު އާމިރާއަށް ގޮވާލަމެވެ. މިހަރުކަށި ގަވާއިދު އުވާނުލައިފިނަމަ ސީ.އެޗް.އެސް.އީ ކުދިންގެ ޙައްޤުގައި، "ރިފޯމް ސީ.އެޗް.އެސް.އީ" ހަރަކާތުން ވަރަށް ޘާބިތުކަމާއެކު އިހުތިޖާޖު ކުރަން ނިކުންނާނެ ކަމުގެ އިންޒާރުވެސް ހިއްސާކޮށްލަމެވެ.\nއަދި ސީ.އެޗް.އެސް.އީގެ މެނޭޖްމަންޓުން އެސްކޫލްގެ ދަރިވަރުންނަށް ކުރަމުން މިދާ ގޯނާ ހުއްޓުވައި، މިކަން ބައްލަވައި، މިކަމާމެދު ފިޔަވަޅު އަޅުއްވައިދެއްވުމަށް އެޑިޔުކޭޝަން މިނިސްޓަރ ޒާހިޔާ ޒަރީރަށް އިލްތިމާސްކުރަމެވެ.\nPosted by REFORM CHSE at 6:50 AM4comments:\nއާމިރާއާ ބައްދަލުކުރުމަށް އިސްދަރިވަރުން ހުށަހަޅައިފި\nބުދަ 18 ޖުލައި 2007\nސީއެޗްއެސްއީގައި އިސްލާޚުކުރަން ޖެހޭ ކަންތައްތަކާއިމެދު އަދި އެސްކޫލްގައި އިސްދަރިވަރުންގެ ޖަމިއްޔާއެއް އުފެއްދުމާމެދު މަޝްވަރާކުރުމަށްޓަކައި އެސްކޫލްގެ ޕްރިންސިޕަލް ފާތުމަތު އާމިރާއާ ބައްދަލުކުރުމަށް އެދި އެސެންޓަރުން ދަސްވެނިވިފައިވާ އިސްދަރިވަރުންތަކެއް ހުށަހަޅައިފިއެވެ. އިސްދަރިވަރުންގެ ފަރާތުން ސިޓީ ހުށަހަޅާފައިވާނީ މޫސާ އަންވަރުގެ ނަމުގައެވެ. ތިރީގައި މިވަނީ ޕްރިންސިޕަލަށް ފޮނުވާފައިވާ ސިޓީގެ ކޮޕީއެކެވެ. "ރިފޯމް ސީއެޗްއެސްއީ" ހަރަކާތުގެ ފަރާތުން ޕްރިންސިޕަލަށް ހިތްވަރުދެނީ ވީހާވެސް އަވަހަކަށް އިސްދަރިވަރުންނަށް ޖަވާބެއްދެއްވުމަށާއި އެކުދިންނާއި އިސްލާމީ ރިވެތި އުސޫލުގެމަތިން އެކުދިންނާއި މަޝްވަރާކުރުމަށެވެ.\nސީ.އެޗް.އެސް.އީގެ ލޮބުވެތި ޕްރިންސިޕަލް އަލްފާޟިލާ ފާތުމަތު އާމިރާއަށް\nސީއެޗްއެސްއީގައި ވޭތުވެކުރި ދެއަހަރުގެ ތަޖުރިބާއަށްފަހު އިސްލާހުކުރަން ޖެހޭކަމަށް އަޅުގަނޑަށް ފެންނަ ބައެއް މުހިއްމު ކަންކަން އަޅުގަނޑު ވާނީ ނިމިދިޔަ ޖޫން މަހު ޕްރިންސިޕަލަށް ހުށަހަޅާފައެވެ. އެގޮތުން ސީއެޗްއެސްއީގެ އިސްދަރިވަރުންނާއި ސްކޫލްގެ ގުޅުން ކުޑަކަމާއެކު، އެއީ އެކަން އޮންނަން ޖެހޭ ގޮތްކަމަށް ނުވާތީ، ސްކޫލުން ވަކިވާ ކުދިންނާއި ސްކޫލްގެ ގުޅުން ބަދަހިކުރުމަށްޓަކައި އިސްދަރިވަރުންގެ ޖަމިއްޔާއެއް ހެދުމަށްވެސް އަޅުގަނޑުވާނީ ޑްރާފްޓެއް ހުށަހަޅާފައެވެ. އަޅުގަނޑުމެންގެ އިޚްލާސްތެރި މަޤްސަދަކީ ކޮންމެވެސް ހައިސިއްޔަތަކުން ސީއެޗްއެސްއީއަށް ތާއަބަދު ޚިދުމަތް ކުރުމެވެ. ހަމައެހެންމެ ކިޔަވަން ބޭނުންވާ ނޯޓްސް ލުއި ފަސޭހަ ގޮތަކަށް ލިބުމަށް އެދި މިސެންޓަރުގެ މެޖޯރިޓީކުދިންގެ ތާއީދާއެކު އަޅުގަނޑުވާނީ އިލްތިމާސް އެއްވެސް ހުށަހަޅާފައެވެ. މަޤްސަދަކީ ދަރިވަރުންނަށް ލިބެންޖެހޭ އަސާސީ ޙައްޤުތައް ލިބުމެވެ.\nމިފަދަ ކަންކަމާމެދު ޕްރިންސިޕަލާއި މަޝްވަރާކޮށްލަން އަޅުގަނޑުމެން ސީއެޗްއެސްއީގެ އިސްދަރިވަރުންކޮޅެއް އެބަބޭނުންވެއެވެ.\nވުމާއެކު އަޅުގަނޑުމެންނަށް ޕްރިންސިޕަލާއި ބައްދަލުކުރުމުގެ ފުރުސަތެއް ދެއްވުން އެދި އިޚްލާސްތެރިކަމާއެކު ދެންނެވީމެވެ.\n16 ޖުލައި 2007\nސެންޓަރފޮރ ހަޔަރަ ސެކަންޑްރީ އެޑިއުކޭޝަން\nPosted by REFORM CHSE at 4:01 AM 1 comment:\nއަހަރީދުވަހު ސީއެޗްއެސްއީ ދަރިވަރުން ނާހިދާ އިސްތިއުފާއަށް ގޮވައި އިހުތިޖާޖުކޮށްފި\nއާދިއްތަ 8 ޖުލައި 2007\nސީއެޗްއެސްއީގެ އަހަރީދުވަހުގެ މުނާސަބަތުގައި އިއްޔެ ހެންވޭރު ދަނޑުގައި އެސެންޓަރުގެ ދަރިވަރުންގެ މެދުގައި ބޭއްވުނު ކުޅިވަރުތައް ނިންމާލުމުގެ ގޮތުން، ސީއެޗްއެސްއީގެ ދަރިވަރުން، އެސެންޓަރުގެ ސުޕަވައިޒަރު ނާހިދާ މުޙައްމަދުގެ އިސްތިއުފާ ދިނުމަށް ގޮވާލާ އިހުތިޖާޖު ކޮށްފިއެވެ. ގާތްގަނޑަކަށް ދުއިސައްތައެއްހައި ކުދިން ބައިވެރިވި އިއްޔެގެ ކުޅިވަރު ހަރަކާތްތަކަށްފަހު ނާހިދާ އިސްތިއުފާއަށް ގޮވާލައި ލީފްލެޓް ބަހާފައިވެއެވެ. ސްކޫލްޓީޗަރުންނަށާއި ކުދިންނަށް ދުއިސައްތައެއްހައި ލިފްލެޓް ބެހުމުގައި މިހާރުގެ ދަރިވަރުންނާއި އިސްދަރިވަރުން ބައިވެރިވިއެވެ.\nދަރިވަރުންގެ ޝުއޫރުތައް ހުރިގޮތާ ބެހޭގޮތުން ދަރިވަރަކާއި ސުވާލުކުރުމުން "ނާހިދާ އިސްތިއުފާއަށް ގޮވާލާ ލީފްލެޓް ދިނުމުން ކުދިން ވަރަށް ގަޔާވޭ އަދި އޭނާ އަކީ މާ ބޮސީ ވެގެން އުޅޭ ކުދިންނާ ނުގުޅޭ ފޮނި މީހެއް، އޭނާ ޤަބޫލެއްނުކުރަން، ޖުމްލަގޮތެއްގައި މުޅި ސީއެޗްއެސްއީގެ ރޫހު މިހުރީ ނާހިދާ އާދެކޮޅަށް، ސީއެޗްއެސްއީއަށް އަޅުގަނޑުމެން މިގޮވާލާ އިސްލާޚުތައް އަންނަންދެން އިހުތިޖާޖުތައް މެދުނުކެނޑި ކުރިއަށްދާނެ" ކަމަށް ބުންޏެވެ\nPosted by REFORM CHSE at 2:43 AM No comments:\nސީއެޗްއެސްއީ އިސްލާޚުކުރުމަށް ގޮވާލައި ފުރަތަމަ ފަހަރަށް ސީއެޗްއެސްއީ ކުދިން މުޒާހަރާކޮށްފި\nހޯމަ 25 ޖޫން 2007\nމާލޭގައި ހަމައެކަނި މަތީ ސާނަވީ ކިޔަވާދޭ ސަރުކާރު ސްކޫލްކަމަށްވާ ސެންޓަރ ފޯ ހަޔާ ސެކެންޑަރީ އެޑިއުކޭޝަން (ސީއެޗްއެސްއީ)ން މިއަދު ދަސްވެނިވި 300 އެއްހާ ދަރިވަރުންގެ ތެރެއިން ގިނަ ޢަދަދެއްގެ ދަރިވަރުން ދަރުބާރުގޭ ކުރިމަތީ ކުރި އިޙްތިޖާޖްގައި ސީއެޗްއެސްއީގެ ސުޕަވިޒަރ ނާހިދާ ސްކޫލުގައި ސަރުކާރުގެ ޕޮރޮޕެގަންޑާ ހިންގާފައިވާތީ މަޤާމުން އިސްތިފާދެއްވުމަށް ގޮވާލައިފިއެވެ.\nއިސްތިޢުފާގެ އަޑު އުފުލަމުން، ނާހިދާއަކީ ސިޔާސީކުލަ ޖެހިފައިވާ ސަރުކާރުގެ ޕޮރޮޕެގަންޑާ ހިންގާ މެޝިނެއްކަމަށް ސީއެޗްއެސްއީގެ ދަރިވަރުން ގޮވަމުންދިޔައެވެ. އަދި ނާހިދާގެ އަނިޔާވެރިކަމުގެ ޝިކާރާގައި އެތައް ކުދިންނެއް ޖެހިފައިވާކަމަށާއި، އެގޮތުން އޭނާގެ ހަސަދާގައި ޖެހި އެތައް ކުދިންނެއްގެ ކިޔެވުން ހަލާކުވެފައިވާކަމަށް މި އިޙްތިޖާޖްގައި ބައިވެރި ކުދިން ގޮވަމުންދިޔައެވެ.\nމި އިޙްތިޖާޖްތަކުގައި ބައިވެރިވި ކުދިން ތިބީ އެކުދިންގެ ޝުޢޫރު ފާޅުކުރުމުގެ ގޮތުން ބެނާތަކެއް ހިފައިގެންނެވެ. “ސީއެޗްއެސްއީގެ 18 މިލިއަން ބަޖެޓު ކޮބާ؟” އަދި “ކިޔަވާ ކުދިންނަށް ޤާބިލު ޓީޗަރުން ބޭނުން، ލައިބްރަރީގެ ހިދުމަތް ރަނގަޅުކުރޭ” އިޙަތިޖާޖް ކުރަމުންދިޔަ ކުދިން ގެންގުޅުނު ބެނާތަކުގައި ލިޔެފައިވެއެވެ. އަދި މީގެ އިތުރުން ސީއެޗްއެސްއީ އިސްލާހުކޮށް، މިވީ ދެ އަހަރުތެރޭގައި ދަރިވަރުންނަށް ކުރެވުނު ހިތި ތަޖުރިބާގެ ރަހަ، ސީއެޗްއެއްސީއަށް އަންނާން އޮތް ޖީލު ސަލާމަތް ކޮށްދެއްވުމަށް ގޮވަމުންދިޔައެވެ. “ލެބޯޓްރީގައި ކެމިކަލް ހަމަކޮށްދީ، އަންހެންކުދިންނަށް އުދަގޫ ނުކުރޭ” އަދި “އަޑު އައްސަވާ، ހަސަދަވެރި ތަފާތު ކުރުންތަކަށް ޖާގައެއްނެތް، ނާހިދާ އިސްތިޢުފާ” ޝުއޫރުފާޅު ކުރުމަށް އުފުލަމުންދިޔަ ބެނާތަކުގައި ލިޔެފައިވެއެވެ\nPosted by REFORM CHSE at 2:28 AM No comments:\nREFORM CHSE PROTEST 25th JUNE 2007\nPosted by REFORM CHSE at 2:45 AM No comments:\nސީއެޗްއެސްއީގެ 749 ދަރިވަރުންގެ ޕެޓިޝަނެއް އާމިރާއަށް\nހޮނިހިރު 30 ޖޫން 2007\nސީއެޗްއެސްއީގެ ޕުރިންސިޕަލް ފާތުމަތު އަމީރާއަށް މި ސިޓީއާއި އެކު ޖޫން 2007ގައި ފޮނުވާފައިވާ ޕެޓިޝަނުގައި 749 ދަރިވަރުން ސޮއި ކޮށްފައިވެއެވެ. އެގޮތުން 2007 ސީއެޗްއެސްއީން ދަސްވެނިވި 180 ކުދިނާއި މިހާރު ގްރޭޑް 12 ގަ ތަޢުލީމް ހާސިލްކުރާ 566 ދަރިވަރުން ސޮއި ކޮށްފައިވެއެވެ. ދަރިވަރުންގެ ސޮއިގެ ކޮޕީ މިސިޓީގެ ތިރީގައި މިވަނީއެވެ. އަޅުގަނޑުމެން ތަކުރާރުކޮށް ގޮވާލަނީ މިއަސާސީ ޙައްޤު ދަރިވަރުންނަށް ފޯރުކޮށް ދިނުމަށެވެ. އެހެންނޫނީ އިހުތިޖާޖުކުރަން ފަސްނުޖެހޭނެ ވާހަކަ ދެންނެވީމެވެ. .\nސީ.އެޗް.އެސް.އީގެ ލޭފަވެތި ޕްރިންސިޕަލް އަލްފާޟިލާ ފާތުމަތު އާމިރާއަށް ވެދުންސަލާމަށްފަހު ދަންނަވަމެވެ. ސީ.އެޗް.އެސް.އީ އަކީ ރާއްޖޭގައި އޭލެވެލް އަށް ކިޔަވައިދޭ އެންމެ ދުވަސްވީ އެންމެ ސީނއަރ ސެންޓަރެވެ. މާލޭގައި ހުރި ހަމައެކަނި ސަރުކާރު އޭލެވެލް މިސެންޓަރުން ވޭތުވެދިޔަ 15 އަހަރު ދުވަހުތެރޭގައި 6052 ދަރިވަރަކު ތަޢިލީމު ހާސިލްކޮށްފައިވެއެވެ. އަހަރަކަށްވުރެ އަހަރެއް މިސެންޓަރުގެ އާބާދީ އިތުރުވަމުން އައިސްފައިވެއެވެ. ހަމަ އެއާއެކު ބަޖެޓްވެސް ބޮޑުވަމުން އާދެއެވެ. މިއަހަރަށް ލަފާކުރި މިސެންޓަރުގެ ބަޖެޓަކީ 18,895,719 ރުފިޔާއެވެ. މިއާއެކު އަޅުގަނޑުމެންގެ ބޭނުންތައްވެސް އިތުރުވަމުންދެއެވެ. އަޅުގަނޑު މިސިޓީ ލިޔުމުގެ މަޤްސަދަކީ، އަޅުގަނޑުގެ އިތުރުން މިސެންޓަރުގެ ގިނައަދަދެއްގެ ދަރިވަރުންގެ ކަންބޮޑުވުމެއް ހުށަހަޅާލުމެވެ. ވަރަށް ގިނަ ދަރިވަރުންގެ އެދުމުގެ މަތިންނެވެ. މިސިޓީއާއެކު މިކަމަށް ތާއީދުކުރާ ވަރަށްގިނަ އަދަދެއްގެ ދަރިވަރުންގެ ސޮއިވެސް ހިމަނާފައިވާނެއެވެ. މިހާރު އަޅުގަނޑުމެންނަށް ކުރިމަތިވެފައިވާ އެންމެބޮޑު ދަތިކަމަކީ ނޯޓްސް ގަންނަންޖެހުމެވެ. ނޯޓްސް ޕޮޓޮކޮޕީ ހައްދަންޖެހުމެވެ. ސިލަބަހުގައި ކަނޑައެޅިފައިވާ ޓެކްސްޓް ފޮތްތައް ހުރިކަމުގައި ވިޔަސް އަޅުގަނޑުމެނަށް ގިނައިން މިޖެހެނީ ޕްރިންޓެޑް ނޯޓްސް ކޮޕީހައްދާށެވެ. މިއީ ވަރަށް ދަތި ކަމެކެވެ. ގިނަފަހަރަށް އޮންނަނީ ކޮޕީ ނުހެއްދިފައެވެ. ފައިސާގެ ދަތިކަންވެސް ބައެއްކުދިންނަށް ބޮޑީއެވެ. އަޅުގަނޑުގެ ނަޒަރުގައި މާލޭގައި ހުރި ހަމައެކަނި ސަރުކާރު، އަދި ރާއްޖޭގެ އެންމެ ޕްރޮފެޝަނަލް، އޭލެވެލް ސެންޓަރުގެ ހައިސިއްޔަތުން، އޯލެވެލްގެ އެންމެ ރަގަޅު ނަތީޖާ ހާސިލްކުރާ ކުދީންނަށް ހިތްހަމަޖެހުމާއެކު ތަޢުލީމު ލިބިގަތުމުގެ ފުރުސަތު މިސެންޓަރުން ލިބެންވާނެއެވެ. މިދެންނެވީ އެފުރުސަތު މުޅިންނެތް ވާހަކައެއް ނޫނެވެ. ނަމަވެސް އަމީނިއްޔާ މަޖީދިއްޔާފަދަ ސަރުކާރުގެ ސާނަވީ ސްކޫލްތަކުންވެސް، ކޮޕީ ހައްދަންޖެހޭ އެއްޗިހި ހިލޭ ފޯރުކޮށްދެވޭއިރު ސީ.އެޗް.އެސް.އީގެ ދަރިވަރުންނަށް އެޚިދުމަތް ހިލޭ ނުލިބެންވީ ސަބަބެއް ނެތެވެ. އަޅުގަނޑުމެންނަށް އެފުރުސަތުލިބުން ހައްޤުކަން ބޮޑެވެ. އަޅުގަނޑުމެންނަށް ނޯޓްސް ކޮޕީ ހައްދަން ޖެހުމުން ވަރަށް ގިނަ ދަތިތައް ކުރިމަތިވެއެވެ. ފައިސާ އިތުރުން ވަގުތުގެ ދަތިކަންވެސް ކުރިމަތިވެއެވެ. އެންމެ ޕޮޓޯކޮޕީ މެޝިނަކުން ޚިދުމަތް ލިބިގަނެވެނީ ގިނަފަހަރު ކިއުގަ ޖެހިގެން ހުރެ ގިނަ ވަގުތުތަކެއް ބޭކާރުވެގެންނެވެ. ވުމާއެކު އެންމެ ހިތްހަމަޖެހިގެން ކުލާހުގައި ތިބެ ތަޢުލީމު ހާސިލްކުރުމުގެ ފުރުސަތު ވަރަށްކުޑައެވެ. ގަޑިއަށް ނޯޓްސް ހެއްދުން އުދަގުލެވެ. އަޅުގަނޑުމެން ބޭނުންވަނީ މިއަށްވުރެ ލުއިފަސޭހަގޮތަކަށް ނޯޓްސް ލިބި، ކުލާހުގައި ތިބެ ހިތްހަމަޖެހުމާއެކު ގަޔާވެގެން ތަޢުލީމު ހާސިލްކުރުމުގެ ފުރުސަތު އަޅުގަނޑުމެންނަށާއި ކުރިއަށްއޮއްތާ މިސެންޓަރުން ތަޢުލީމު ހާސިލް ކުރާނެ އެންމެހާ ދަރިވަރުންނަށް ލިބިގެންދިއުމެވެ. އަޅުގަނޑުމެންނަށް ސްކޫލްފަރާތުން ނޯޓްސް ހިލޭ ލިބޭނެ މަގެއް ފަހިވުމެވެ. އަޅުގަނޑަށް ލިބިފައިވާ މަޢުލޫމާތަށް ބުރަވާއިރު ސްކޫލް ފަރާތުން ސޯޅަ ސަތޭކައެއްހައި ދަރިވަރުންނަށް ޕޮޓޯ ކޮޕީގެ ޚިދުމަތް ފޯރުކޮށްދޭން މާސިންގާ ޚަރަދުތަކެއް ހޭދަކުރާކަށް ނުޖެހޭނެއެވެ. ނިސްބަތުން ކުޑަ ހަރަދަކުން މިކަން ކުރެވޭނެ މަގުތައް އެބަހުއްޓެވެ. ވުމާއެކު، އަޅުގަނޑުގެ އެދުމަކީ އަޅުގަނޑުމެންގެ މިކަންބޮޑުވުމާމެދު ސްކޫލުން އެދެވޭ ހައްލެއް ހޯއްދަވައިދެއްވުމެވެ. އަދި ސްކޫލް ބަޖެޓުން މިކަން ކޮށްދެވެންނެތް ނަމަ އެޑިޔުކޭޝަން މިނިސްޓްރީ ގައި ނުވަތަ ކަމާބެހޭ އެހެން ފަރާތެއްގައި ނަމަވެސް ދަންނަވައިގެން މިކަމަށް ހައްލެއް ހޯއްދަވައިދެއްވުމެވެ. އަޅުގަނޑުގެ އުންމީދަކީ ސްކޫލް މެނޭޖްމަންޓުން އަބަދުވެސް ކަންތައްކުރަމުންގެންދާނީ ދަރިވަރުންނަށް އެންމެފައިދާ ހުރި ގޮތަށް\nކަމެވެ. ޖޫން 2007 އިޚުތިރާމްޤަބޫލުކުރެއްވުން އެދެމެވެ\n(އެންމެހާ ދަރިވަރުންގެ ފަރާތުން)\nޕެޓިޝަނުގައި ސޮއިކުރި 749 ދަރިވަރުންގެ ސޮއި\nPosted by REFORM CHSE at 9:44 AM No comments:


މިއުއްމަތުގެ މާތްނަބިއްޔާ صلى الله عليه وسلم ގެ ދޫފުޅުން | ޙެޔޮބަސް\nމާނައީ: “ތިޔަބައިމީހުންގެ ކުރީގައި އުޅުނު ތިންމީހަކު ދަތުރުކުރަމުން ދިޔައެވެ. ދެން އެމީހުން ރޭގަނޑު ވޭތިކުރުމަށްޓަކައި ހޮހޮޅައަކަށްވަނެވެ\n. ދެންފަހެ ފަރުބަދައިގެ މަތިން ވެއްޓުނު ހިލައެއްގެ ސަބަބުން\nހޮހޮޅައިގެ ދޮރު ބަންދުވެއްޖެއެވެ. އެމީހުން އެކަކު އަނެކަކަށް ބުންޏެވެ. ކޮންމެ މީހަކުވެސް އެމީހަކު ކޮށްފައިވާ ޞާލިޙްޢަމަލުތައް މެދުވެރިކޮށް ﷲ ސުބްޙާނަހޫ ވަތަޢާލާއަށް ދަންނަވައިގެން މެނުވީ މިކަމުން އަހަރެމެން ނަޖާއެއް ނުވާނެއެވެ. އެމީހުންގެ ތެރެއިން އެކަކު ބުންޏެވެ. “އޭ ﷲއެވެ. އަހަރެންގެ މަންމައާއި ބައްޕަ މުސްކުޅިވެފައިވާ ދެމީހުން ކަމުގައިވިއެވެ. އަހަރެން ދުވަހަކުވެސް އަހަރެންގެ އަހުލުންނަށް އެއްވެސް އެއްޗެއް ބުއިމަށް އެދެމީހުންނަށް ދިނުމަށްފަހުގައި މެނުވީ ނުދެމެވެ. އެއްދުވަހަކު އަހަރެންގެ ނަޢަމްސޫފިތައް ހުއިހެއްޕުމުގެ ތެރޭގައި އެއްޗެއް ހޯދަންވެގެން ވަރަށް ދުރަށް ދާންޖެހުނެވެ. އަހަރެން އެނބުރި އާދެވުނުއިރު މައިންބަފައިން ވަނީ ނިދާފައެވެ. މައިންބަފައިންނަށް ރޭގަނޑުގެ ބުއިމުގެ ގޮތުގައި ދިނުމަށްޓަކައި ކަންބަޅިން ކިރުފެލީމެވެ. އެހިނދު އެމީހުންނަށްވުރެ ކުރިން އަހަރެންގެ އަހުލުން އެކިރު ބުއިމަށް ހިތްހަމައެއްނުޖެހުނެވެ. އެމީހުންގެ ގާތުގައި އެމީހުން ހޭލާނެ ވަގުތަކަށް އިންތިޒާރުކުރުމުގައި ކިރުއަޅާފައިވާ ކަދާ ހިފައިގެން ހުރީމެވެ. އެދެމީހުންނަށް ހޭލައްވާލުމަށް ހިތްހަމައެއްނުޖެހުނެވެ. އަހަރެންގެ ދަރީންތައް ބަނޑުހައިވެގެން އަހަރެންގެ ފައިބުޑުގައި ރޮމުން ދިޔައެވެ. ފަތިސްވަންދެނެވެ. އެންމެފަހުން އެދެމީހުން ހޭލައިފިއެވެ. އެއަށްފަހު އަހަރެން އެދެމީހުންނަށް އެކިރުގެ ކަންވާރުން ބުއެވެ. އޭ ﷲ! އަހަރެންނަށް މިކަން ކުރެވިފައިވަނީ އިބަ އިލާހުގެ ވަޖުހުފުޅު އަދައިގެން ކަމުގައި ވާނަމަ އަހަރެމެންނަށް ޖެހިފައިވާ މިވާ ހާލުން ސަލާމަތް ކުރައްވާންދޭވެ!” އެޔަށްފަހު އެހިލަ ކުޑަކޮށް ފެޔަށް ޖެހިލިއެވެ. ނަމަވެސް މީހަކަށް ނުކުމެވޭ ވަރެއް ނުވިއެވެ.އަނެކަކު ބުންޏެވެ. އޭ ﷲ އެވެ. ތިމަންނާގެ ބޮޑުބޭގެ އަންހެން ކުއްޖަކު ހުރެއެވެ. އެ ކުއްޖާވީ މީސްތަކުންގެ ތެރެއިން ތިމަންނާ އެންމެ ލޯބިވާމީހާކަމުގައެވެ. (ފިރިހެނުން އަންހެނުންދެކެ ލޯބިވާ އެންމެ ބޮޑަށް އަހަރެން އޭނާދެކެ ލޯބިވީމެވެ) އަހަރެން އޭނާގެ ނަފްސުން ޖާގައަކަށް ޤަޞްދުކުރީމެވެ. އަދި އޭނާ އަހަރެންގެ ކިބައިން މަނާވިއެވެ. އެހެންގޮސް އެއްއަހަރަކު އޭނާ ތަދުމަޑުކަމުގައި ޖެހިގެން އަހަރެންގެ ގާތަށް އަތުވައްޖެއެވެ. އަހަރެން އޭނާއަށް ސަތޭކަ ވިހި ދީނާރު ދިނީމެވެ. އެއީ އަހަރެންނާ އޭނާގެ ނަފްސާ ދެމެދު ހުރަސް ނޭޅުމުގެ މައްޗަށެވެ. އަދި އޭނާ އެއްބަސްވެއްޖެއެވެ. އަދި އަހަރެން އޭނާއާއި ގާތްވެ، އެހެން ރިވާޔަތެއްގައި ވަނީ: (އަހަރެން އޭނާގެ ކުރިމަތީގައި އިށީނުމުން). އޭނާ ބުންޏެވެ. ﷲއަށް ބިރުވެތިވާށެވެ. އޭގެ ހައްގުއަދާނުކޮށް ސިއްކަ ނުކަނޑާށެވެ. (ރަން އަދާނުކޮށް ކައިރިނުވާށެވެ). ފަހެ އަހަރެން އޭނާގެ ކިބައިން ދުރަށް ދިޔައީމެވެ. އެކަމަކު އެއީ އަހަރެން އެންމެ ލޯބިވާ އިންސާނާއެވެ. އަދި މިއަޅާ އޭނާއަށް ދިން ރަންތައްވެސް އޭނާއަށް ދިނީއެވެ. އޭ ﷲއެވެ. މިއަޅާ މިކަންތައް ކުރީ އިބައިލާހުގެ ވަޖުހަފުޅުއަދައިގެން ކަމުގައިވާނަމަ އަހަރެމެން ޖެހިފައިމިވާ ޙާލުން ސަލާމަތްކުރައްވާންދޭވެ. ފަހެ ހިލަ ތަންކޮޅެއް ދުރުވެއްޖެއެވެ. އެކަމަކު ނުކުމެވޭވަރެއް ނުވެއެވެ.ތިންވަނަ މީހާބުންޏެވެ. އޭ ﷲއެވެ. އަހަރެން ކުއްޔަށް މަސައްކަތު މީހުންތަކެއް ގެނައީމެވެ. އަދި އެކަކުފިޔަވައި އެންމެންގެ މުސާރަ އެމީހުންނަށް ދިނީމެވެ. އޭނާގެ މުސާރަ ބަހައްޓައިފައި އޭނާ ދިޔައީއެވެ. މިއަޅާ އޭނާގެ މުސާރައިން ފައިދާ އިތުރުކުރީމެވެ. އެދިޔަގޮތަށްގޮސް އޭނާގެ މުދާތައް ގިނަވެއްޖެއެވެ. އެތައްޒަމާނެއްފަހުން އޭނާ އަހަރެންގެ ގާތަށް އަތުވައްޖެއެވެ. އަދިބުންޏެވެ. އޭ ﷲގެ އަޅާއެވެ. އަހަރެންގެ މުސާރަ ދޭށެވެ. އަހަރެން ބުނީމެވެ. ތިބާއަށް ފެންނަންމިހިރަ ހުރިހާ ޖަމަލުތަކާއި ގެރިތަކާއި ބަކަރިތަކާއި އަޅުންނަކީ ތިބާގެ މުސާރައިގެ ތެރެއިން ވާ ތަކެއްޗެވެ.(އުޖޫރައެވެ) އޭނާބުންޏެވެ. މަލާމާތްނުކުރާށެވެ. އަހަރެން ބުނީމެވެ. އަހަރެން މަލާމާތެއް ނުކުރަމެވެ. ފަހެ އޭނާ އެހުރިހާ އެއްޗިހި ހިފައިގެން ހިގައްޖެއެވެ. އެއިން އެއްވެސް އެއްޗެއް ދޫނުކުރެއެވެ. އޭ ﷲއެވެ. މިއަޅާ މިކަންކުރީ އިބަﷲ ގެ ވަޖުހަފުޅު އަދައިގެން ކަމުގައިވާނަމަ އަހަރެމެންނަށް ޖެހިފައިވާ ޙާލުން ސަލާމަތް ކުރައްވާންދޭވެ. ފަހެ ހިލަ އެއްކައިރި ވެއްޖެއެވެ. ދެން އެބައިމީހުން ނުކުމެގެން ގޮއްސިއެވެ.”މަންމަގެ މާތްކަން\nPrevious articleނަމާދުގެ ފިނިކަން\nNext articleފެހުރިހި(ވޭލް ޝާރކް


Faris ge kithaabee heki thakah furusathu dhee, Khulaasaa bayaan fas koffi | Mihaaru\nއަޑުއެހުމަކަށް ފާރިސް ކޯޓަށް ވައްދަނީ: އޭނާގެ މައްޗަށް ޝަހްސު އޮޅުވާލުމުގެ ދައުވާ ކުރަނީ ޕީޕީއެމްގެ ދިދަ އާއި ލޯގޯ ގަވާއިދާ ޚިލާފަށް ބޭނުން ކުރި ކަމަށް ބުނެ --ފޮޓޯ/މިހާރު\nފާރިސްގެ ކިތާބީ ހެކިތަކަށް ފުރުސަތު ދީ، ޚުލާސާ ބަޔާން ފަސްކޮށްފި\n21 ޖޫން 2018 - 15:474comments\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ މައްޗަށް ކުރާ ޝަހްސު އޮޅުވައިލުމުގެ ދައުވާގެ ޝަރީއަތުގައި ފާރިސްގެ ފަރާތުން ދިފާއުގައި ހުށަހެޅި ކިތާބީ ހެކިތަކަށް ފުރުސަތު ދީ، އެ މައްސަލައިގެ ޚުލާސާ ބަޔާން ހުށަހެޅުން އަންނަ ހަފުތާ އަށް ފަސްކޮށްފި އެވެ.\nފާރިސްގެ މައްޗަށް ޝަހްސު އޮޅުވައިލުމުގެ ދައުވާ ކުރަނީ ޕީޕީއެމްގެ ދިދަ އާއި ލޯގޯ ގަވާއިދާ ޚިލާފަށް ބޭނުންކުރި ކަމަށް ބުނެ އެވެ. އެ މައްސަލައިގައި މިއަދު ބޭއްވި އަޑުއެހުމަކީ ޚުލާސާ ބަޔާން ހުށަހަޅައި، އަޑުއެހުންތައް އެއްކޮށް ނިންމާލުމަށް ބޭއްވި އަޑުއެހުމެކެވެ.\nއެކަމަކު އަޑުއެހުން ފެށުމާ އެކު ފާރިސްގެ ވަކީލުން ވަނީ އެ މައްސަލައިގައި ފާރިސްގެ ފަރާތުން ދިފާއުގައި ހުށަހެޅި ކިތާބީ ހެކިތައް ޝަރީއަތުގެ މަޖިލީހުގައި ހުށަހެޅުމުގެ ފުރުސަތު ކުރިން ނުލިބޭ ކަމަށް ބުނެ އެކަން ފާހަގަކޮށްފަ އެވެ. ފާރިސްގެ ފަރާތުން ދިފާއުގައި 27 ކިތާބީ ހެއްކެއް ހުށަހަޅާފައިވާ އިރު، އެ ހެކިތައް ޝަރީއަތުގެ މަޖިލީހުގައި ހުށަހަޅައި، ވާހަކަ ދައްކަން ފުރުސަތު ނުލިބެނީސް ޚުލާސާ ބަޔާން ހުށަނޭޅޭނެ ކަމަށް ބުނެ، ވަކީލުން އެދުނީ އެ ފުރުސަތު ދިނުމަށެވެ.\nއެކަމަށް ދައުލަތުން ވެސް ދެކޮޅު ނަހަދާތީ، މައްސަލަ ބައްލަވާ ގާޒީ އިބްރާހިމް އަލީ ނިންމެވީ އެ ފުރުސަތު ދެއްވުމަށެވެ. ކިތާބީ ހެކިތަކުގެ ގޮތުގައި ފާރިސްގެ ފަރާތުން ހުށަހަޅާފައިވަނީ އެ މައްސަލައިގެ ތަހުގީގުގެ ވީޑިއޯ ރެކޯޑިން އާއި އެ މައްސަލަ ބަލައިދޭން އެދި ޕީޕީއެމުން ފުލުހަށް ފޮނުވި ސިޓީ އާއި ފާރިސް ޕާޓީން ވަކިކުރުމާ ގުޅިގެން ޕީޕީއެމާއި އިލެކްޝަންސް ކޮމިޝަނުން އެކި ފަރާތްތަކަށް ފޮނުވާފައި ހުރި ސިޓީތަކުގެ އިތުރުން ފާރިސް ޕާޓީން ވަކިކުރި ފަހުން ވެސް މަޖިލީހުގައި އޭނާ ޕީޕީއެމް ތަމްސީލުކުރި ކަން އެނގޭނެ ލިޔުންތަކެކެވެ.\nމީގެ އިތުރުން ފާރިސް ކުރީ ކުށެއް ނޫން ކަމާއި އެފަދަ ކަންކަން ކުރިން ވެސް އެހެން މީހުން ކޮށްފައިވާ ކަން ސާބިތުކޮށް ދިނުމަށްޓަކައި މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމާއި މަހިބަދޫ ދާއިރާގެ މެމްބަރު އަހުމަދު ތޯރިގްގެ ކެމްޕެއިން ފޮޓޯތަކެއް ވެސް ފާރިސްގެ ފަރާތުން ހުށަހެޅި އެވެ.\nއަމިއްލަ މެމްބަރުންގެ ގޮތުގައި މަޖިލީހަށް ހޮވިވަޑައިގަތް އެ ދެ މެމްބަރުންގެ އެ ފޮޓޯތައް ފާރިސްގެ ފަރާތުން ހުށަހެޅީ އެ ދެ މެމްބަރުން މަޖިލީހަށް ހޮވުނުއިރު ޕީޕީއެމްގެ މެމްބަރުންތަކެއް ކަން ދޭހަވާ ގޮތަކަށް ކެމްޕެއިން ކުރިކަން ސާބިތު ކުރުމަށެވެ. އަދި މަޖިލިސް ބަހުސްގައި މެމްބަރު ސިޔާމް ދެއްކެވި ވާހަކަތަކެއްގެ ވީޑިއޯ ވެސް ފާރިސްގެ ފަރާތުން ހުށަހެޅި އެވެ. އެކަމަކު އެ ވީޑިއޯ ދިގުކަމުން ފާރިސްގެ ވަކީލުންގެ އެދުމުގެ މަތިން ގާޒީ ނިންމެވީ އެ ވީޑިއޯގައި ފާހަގަކުރާ ކަންކަން ވަކިން ހިމެނޭ ސީޑީއެއް އާދިއްތަ ދުވަހު ހުށަހެޅުމަށެވެ.\nމީގެ އިތުރުން މަޖިލީހުގެ ނައިބު ރައީސް މޫސާ މަނިކު އެމްޑީޕީން ވަކި ކުރި ފަހުން ވެސް އެމްޑީޕީގެ ދަފްތަރުގައި އޭނާގެ ނަން އޮތް ކަމާއި އެމްޑީޕީގެެ މެމްބަރެއްގެ ގޮތުގައި އޭނާ އަށް މަޖިލީހުން ވަގުތު ދިން ކަން އެނގޭ ލިޔުންތަކެއް ވެސް ފާރިސްގެ ފަރާތުން ހުށަހެޅި އެވެ.\nކިތާބީ ހެކިތައް ހުށަހެޅުމަށް ފަހު ފާރިސްގެ ވަކީލުން ބުނީ ފާރިސްގެ ދިފާއީ ހެކިންގެ ގޮތުގައި ކުރީގެ އަޑުއެހުމުގައި ހެކިބަސް ދިން މީހުންގެ ބަޔާންތައް ދޭން ކޯޓުގައި އެދިފައިވާނެ ކަމަށާއި އެ ތަކެތި ނުލިބެނީސް ޚުލާސާ ބަޔާން ހުށަހަޅަން ދަތިވާނެ ކަމަށެވެ. އަދި ޚުލާސާ ބަޔާން ހުށަހެޅުމުގެ ކުރިން ހެކިންގެ ބަހާ ގުޅޭ ގޮތުން ވާހަކަ ދެއްކުމަށް އިތުރު ފުރުސަތު ބޭނުންވާ ކަމަށް ވެސް ވަކީލުން ބުންޏެވެ.\nގާޒީ އިބްރާހިމް ވިދާޅުވީ ހެކިންގެ ބަޔާންތައް ދޫނުކުރެވި އޮތީ ބަޔާންތަކުގައި ހެކިވެރިން ސޮއި ނުކޮށް އޮތުމުން ކަމަށާއި އެކަމަށް ކޯޓުން މަސައްކަތް ކުރުމުން ވެސް އެކަން އަދިވެސް ކާމިޔާބު ނުވާ ކަމަށެވެ. އެކަމަކު ބަޔާންތަކުގައި ހެކިވެރިން ސޮއި ކުރުމުން އެ ބަޔާންތައް ފާރިސްގެ ވަކީލުންނަށް ފޯރުކޮށް ދެއްވާނެ ކަމަށް ގާޒީ ވިދާޅުވި އެވެ.\nގާޒީ ވިދާޅުވި ގޮތުގައި އެ ބަޔާންތައް ފޯރުކޮށް ދިނުމަށް ފަހު ޚުލާސާ ބަޔާން ހުށަހެޅުމަށްޓަކައި އިތުރު ފުރުސަތު ދެއްވުމުގެ ގޮތުން އަންނަ ހޯމަ ދުވަހު އަޑުއެހުމެއް ބާއްވާނެ އެވެ. އަދި ހެކިންގެ ބަހާ ގުޅޭ ގޮތުން ފާހަގަ ކުރަން ބޭނުންވާ ކަންކަން އެ ބަޔާނުގައި ހިމެނިދާނެ ކަމަށާއި އެކަމަކު ޚުލާސާ ބަޔާން ހުށަހަޅަން އިތުރު ފުރުސަތެއް އޭގެ ފަހުގައި ނުދެވޭނެ ކަމަށް ގާޒީ ވިދާޅުވި އެވެ.\nޚުލާސާ ބަޔާނަށް ފަހު، އިތުރު ކަމެއް ސާފުކުރަން ނުޖެހޭ ނަމަ ދެން އޮންނާނީ ހުކުމް އިއްވުމެވެ.\nފާރިސްގެ މައްޗަށް އެ ދައުވާ ސާބިތުވެއްޖެ ނަމަ މަދުވެގެން ހަތަރު މަހާއި 24 ދުވަހުގެ ޖަލު ހުކުމެއް އަންނާނެ އެވެ. އެ ހުކުމް އަޔަސް މެމްބަރުކަމުގެ ގޮނޑިއެއް ނުގެއްލޭނެ އެވެ. އެކަމަކު ހުކުމުގެ މުއްދަތުގައި މަޖިލީހަށް ހާޒިރެއް ނުވެވޭނެ އެވެ.\nޝަހްސު އޮޅުވާލުމުގެ ދައުވާގެ އިތުރުން ޓެރަރިޒަމްގެ ދައުވާއަކާއި ރިޝްވަތު ދިނުމުގެ ދައުވާއެއް ވެސް ފާރިސްގެ މައްޗަށް ދައުލަތުން ކުރެ އެވެ. އެ ދެ މައްސަލަ ކުރިއަށް ގެންދަނީ ވަކިންނެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް ފާރިސް މައުމޫން\nފާރިސްގެ ފަރާތުން ޝަރީއަތުގެ ކުރީގެ 30 ހުށަހެޅުމެއް


Coco Bodu Hithi Gai Covid Fethurenee, Muvahzafun Biruveri Kamehgai - Vaguthu\nކޮކޯ ބޮޑު ހިތިގައި ކޮވިޑް ފެތުރެނީ، މުވައްޒަފުން ބިރުވެރިކަމެއްގައި!\nކޮކޯ ބޮޑު ހިތި ރިސޯޓު\nމާލެ އަތޮޅު ކޮކޯ ބޮޑު ހިތީގައި ކޮވިޑް-19 ހަލުވި ކަމާއި އެކީ ފެތުރެމުން އަންނަ ކަމަށާއި އެކަމާއި ގުޅިގެން އެންމެ އެދެވޭ ފިޔަވަޅުތަކެއް ރިސޯޓުން ނާޅާ ކަމުގެ މައުލޫމާތު ލިބިއްޖެއެވެ.\n"ވަގުތު" އަށް ރިސޯޓުގެ މުވައްޒަފުންގެ އުދާސްތައް ހިއްސާ ކުރަމުން މައުލޫމާތު ދިން މުވައްޒަފަކު ބުނެފައިވަނީ އެތަނުގައި ކޮވިޑް-19ގެ ބޮޑު އިހަލެއް އުފެދިގެން އުޅޭ ކަމަށާއި އެހެން ނަމަވެސް އެޗްއާރު އިން އެންމެ އެދެވޭ ފިޔަވަޅުތަކެއް އަޅާފައި ނުވާ ކަމަށެވެ. އަދި މުވައްޒަފުންގެ ރައްކާތެރި ކަމަށް ވެސް އެހާ އިސްކަމެއް ނުދޭ ކަމަށް އޭނާ ވަނީ ފާހަގަ ކޮށްފައެވެ.\nއޭނާ ބުނީ ގޮތުގައި ރިސޯޓުގައި މިވަގުތު ކޮވިޑް-19 ޖެހިފައި ތިބި 27 ނުވަތަ 30 ވަރަކަށް މީހުން އެބަ ތިއްބެވެ.\nއެންމެ ފުރަތަމަ އެރިސޯޓުން ފައްސިވެފައިވަނީ މިމަހުގެ 23 ވަނަ ދުވަހު ރޯގާގެ އަލާމާތްތައް ހުރެގެން ޑޮކްޓަރަށް ދައްކައި ހެދި ޓެސްޓުން އެރިސޯޓުގެ ދިވެހި މުވައްޒަފެކެވެ. އޭގެ ފަހުން އެތަނުގައި މަސައްކަތް ކުރާ ބަންގަލަދޭޝް މީހަކު ފުރަން ވެގެން ހެދި ޕީސީއާރު ޓެސްޓް ކޮވިޑަށް ފައްސިވިއެވެ.\n"ވަގުތު" އާއި ވާހަކަ ދެއްކި އިތުރު މުވައްޒަކު ބުނާ ގޮތުން އެއީ ރިސޯޓުން ފުރަތަމަ ކޮވިޑަށް ފައްސިވި މީހުން ކަމަށެވެ. އޭގެ ފަހުން އެހާ ބައިވަރު މީހުން ކޮވިޑް-19 އަށް ފައްސިވިއިރު ވެސް، ބުރާސްފަތި ދުވަހު ހަވީރާއި ހަމައަށް ރިސޯޓުން ހެލްތް ޕްރޮޓެކްޝަން އޭޖެންސީ (އެޗްޕީއޭ) އަށް އެކަމުގެ މައުލޫމާތު ހިއްސާ ނުކުރާ ކަމަށް އޭނާ ބުންޏެވެ.\n"މިކޮޅުން ޓެސްޓް ހެދީމަ އިނގޭނެ ޕޮޒިޓިވްކަން. ދެން އެމީހުން އެކަހެރި ކޮށްފައި ތިބެނީ. އެޗްޕީއޭއަކަށް ނާންގާ" މުވައްޒަފަކު ބުންޏެވެ.\nފައްސިވެފައިވާ މީހެއްގެ ކޮޓަރިއެއްގައި ދިރިއުޅެމުން އައި އެ ރިސޯޓުގެ ފިހާރާގައި މަސައްކަތް ކުރަމުން އަންނަ މީހަކު އެކަހެރި ނުކޮށް، އޭނާ މަސައްކަތަށް ނުކުމެ ގިނަ ބަޔަކާއި ބައްދަލުވާ ކަން އޭނާ ވަނީ ފާހަގަ ކޮށްފައެވެ.\n"އެޗްއާރުން އިންނަނީ އެމީހާ އެހެން ރޫމަކަށް ލާފައި އެމީހާ ނުކުމެ އުޅޭ ގޮތަށް ހަދާފައި. އަސްލު ޑައިރެކްޓް ކޮންޓެކްޓަކަށް ވާނީ އެމީހާ" މުވައްޒަފު ބުންޏެވެ.\nމިކަމުގައި އެޗްއާރަށް މުވައްޒަފުން ޝަކުވާ ކުރި ކަމަށާއި އެހެން ނަމަވެސް އެކަމަށް އެއްވެސް ކަހަލަ އަޅާލުމެއް ނުދޭ ކަމަށް އޭނާ ވަނީ ބުނެފައެވެ. އެހެން ނަމަވެސް އިއްޔެ ވަގުތެއްގައި ފައްސިވެފައިވާ މީހަކު ނުރުހުން ފާޅުކުރަން ފެށުމުން ވަކި ވަކި މީހުންގެ ޓެސްޓް ހަދަމުން އަންނަ ކަމަށް އޭނާ ބުންޏެވެ.\n"މިކޮޅުގެ ގްރޫޕުގައި ވެސް ޖެހި. ޖެހީމަ އެމީހާ ގޯސް ކޮށްފައި. ގްރޫޕުން ބޭރުކޮށްލީ"\nމިކަމާއި ގުޅިގެން ރިސޯޓުގެ އެޗްއާރަށް ގުޅުއްވުމުން ވިދާޅުވެފައިވަނީ "މިވަގުތު މީޑިއާއަށް މައުލޫމާތު ދެވޭނެ ބޭފުޅަކު ނެތް" ކަމަށާއި މެނޭޖަރު ހުންނެވީ މީޓިންއެއްގައި ކަމަށެވެ. ފަހުން މައުލޫމާތު ހިއްސާކުރާނެ ކަމަށް ވިދާޅުވި ނަމަވެސް ދެދުވަސް ވެގެން ދިޔައިރު ވެސް ރިސޯޓްގެ މެނޭޖްމަންޓްގެ ބަހެއް މިކަމާއި ގުޅިގެން ނުލިބުނެވެ.\nރާއްޖޭގައި ހަލުވި ކަމާއި އެކީ ކޮވިޑް-19 ފެތުރެމުން އަންނަ މިދަނޑިވަޅުގައި ރިސޯޓު ތަކުގައި ވެސް ކޮވިޑް-19 ގެ ވޭދަނަތައް އިތުރުވަމުން އަންނަ ކަން ފާހަގަ ކުރެވެއެވެ.\nމެއި 30, 2021 10:25\n"މިކޮޅުން ޓެސްޓް ހެދީމަ އިނގޭނެ ޕޮޒިޓިވްކަން. ދެން އެމީހުން އެކަހެރި ކޮށްފައި ތިބެނީ. އެޗްޕީއޭއަކަށް ނާންގާ" މުވައްޒަފަކު ބުންޏެވެ. ކަނޑައެޅިގެން ދޮގެއް. ފައްސިވީމަ ރިސޯޓަށްވުރެ ކުރިން އެޗްޕީއޭއަށް އެނގޭނެ. އެޗްޕީއޭއިން ފޮނުވާނީވެސް ޕޮޒިޓިވް ވިކަމުގެ ލިޔުން.\nމެއި 30, 2021 12:17\nއަހަރެންވެސް ތިތާ މަސައްކަތްކުރިން، ތީ ވަރަށް މުޑުދާރު ތަނެއް،ތި ތތާ އެކަމޮޑޭޟަންވެސް ވަރަށް މުޑުދރު،ކާތަން ވެސް ވަރަށް ނަޖިސް، އެޗްއާރު ވެސް ވަރަށް ކަޑަ،ސްޓާފުންގެ ޒާތީ މައުލޫމާތުވެސް އަނެއް ސްޓާފުން ކައިރި ލީކްކޮއްލާ ތަނެއްތީ، އަންހެން އަދި ފިރިހެން ކުދީން އެކިމޮޑޭޟަން ބޮލޮކް ހުންނަނީ އެއްކޮށްފަ\nމެއި 30, 2021 13:45\nކީއްކުރާނީ ސިނާއަތުގެ މުވަައްޒަފުންނަށް ވަޒީރު ގެއަޅާ ލުމެއްނެތް. ހާލަތާއި ވަގުތާއި ނުބައްދަލު ދަތުރުގޮސް ނަށާ ވިޑިއޯ ޓްވީޓްކުރުމުގައި އެބޭފުޅާ އުޅުއްވަނީ.\nމެއި 30, 2021 14:14\nމިކަން ސިއްރުކޮއްގެން އުޅެނީ. ޖެހުނީމަވެސް އެޗްޕީއައް ނާންގާ ރޫމް ތަކުގަ ބައިތިއްބަނީ. މިތަނުން ބޭރަކައް ނުފޮނުވާ. މުވައްޒފުން ތިބީ ބޮޑު ބިރުވެރިކަމެއްގަ. މިތާ ގުރޫޕްގަވެސް އެއްޗެއް ލިޔާ މީހަކައް އެޗްއާރުން ދަނީ ބިރުދައްކާ ގުރޫޕުނ ނެރެމުން. އެޗްޕީއެން މިކަން ސީރެސްކޮއް ބަލަންވެއްޖެ\nމެއި 30, 2021 14:19\nމުވައްޒަފުން ތިބީ ބިރުވެރިކަމެއްގަ. މިކަމުގަ އިހުމާލުވާ ފަރާތްތަކައް ފިޔަވަޅު އަޅަން ޖެހޭ!...\nމެއި 30, 2021 14:34\nދެން ހުރި ޑޮމެސްޓިކް އެއާޕޯރޓް ތައްވެސް އިންޓނޭޟަނަލް އެއާޕޯރޓް އައް ހާދާފަ ފަތުރުވެރިން ގެނައުން އިތުރުކުރޭ ނުވިތާކައް ދުނިޔޭގެ ކޮންމެ ތާކުންވެސް ރާއްޖެ އަންނަ މީހުން ގެ ޓިކެޓް ގެ އެއްބައިގަ ހިފާ .. ސޭފް މޯލްޑިވްސް... ސޭފް މޯލްޑިވްސް މުލި ދުުނިޔެއައް އިސްތިހާރު ކުރޭ ރަތްޔިތުން ނައް ވާނެ އެއްޗެއް ވޭ\nމެއި 30, 2021 17:55\nކުރީގެ ރިސޯޓް ބޯއީ\nމެއި 30, 2021 18:09\nތިޔަ ނުފެތުރޭ ތަނެއް އޮވޭތަ.\nފެތުރުނަސް ނުފެތުރުނަސް ކަލޭމެން އެބަ ޝަކުވާކުރޭ ރަށަަށް ނުދެވިގެންވެސް. ކަމެއް ދިމާވީމަ ގޯސަވްނީ އެޗް.އާރު\nތިވާނީ ބަގުރަލާއި ޢޫރު މަހުގެ ސަބަބުން ފެތުރޭ ޖަރާސީމެއްކަމަށް !\nމެއި 31, 2021 01:27\nހަލުވިކަމާއެކު ފެތުރޭއިރުވެސް މިކަމާ އަޅާލާނެ ބަޔަކު ނެތޭ! މީހެއްގެ ފުރާނައައް ގެއލުންވިޔަސް އެޗް އާރުން ޒިންމާއެއް ނުނަގާނަމޭ ބުނެފަ މިހާރުވެސް އޮތީ. މިނިސްޓްރީން ވަގުތުން ވަގުތައް މިކަން ބެލުމައް ގޮވާލަން...


"Peaky Blinders" Ge Season5Nerefi - Vaguthu\n"ޕީކީ ބްލައިންޑާސް"ގެ ސީޒަން5ނެރެފި\nނެޓްފިލްކްސް ބަލާ މީހުންގެ ތެރޭގައި މިހާރު އެންމެ މަގުބޫލު އެއް ސީރީސް އަކީ "ޕީކީ ބްލައިންޑާސް" ކަމުގައި ވާއިރު، މި ސީރީޒްގެ 5ވަނަ ސީޒަނަށް އިންތިޒާރުކޮށްގެން ތިބި މީހުންގެ އިންތިޒާރަށް ނިމުމެއް އައިސްފިއެވެ.\n4ވަނަ ސީޒަން ނިންމާލީ ބެލުންތެރިން ދެން ވާނޭ ގޮތެއް ބަލަން ކެތްމަދުވެފައި ތިއްބައެވެ. ސީޒަން 5ގެ ޓްރެއިލާ ތި އެންމެންވެސް ބަލާފައި ހުރިކަން ޔަގީނެވެ. އެހެންކަމުން ސީޒަން 5ގައި ވާގޮތް ކިޔައި ދީ، ސީރީޒް ބެލުމުގެ ޝައުގުވެރިކަން ކުޑަކޮށްލާކަށް ނެތީމެވެ. އަވަހަށް ނެޓްފްލިކްސް އަށް ވަދެ ބަލަން ފަށަންވީއެވެ. މިހާރު ދުނިޔޭގެ ހުރިހާ ކަންކޮޅުތަކެއްގައި ނެޓްފްލިކްސް ބޭނުންކުރާ މީހުންނަށް މި ސީރީޒްގެ ފަހު ސީޒަން ބެލެން ހުންނާނެއެވެ.\nއިނގިރޭސި ވިލާތުގެ ބާރމިންގްހަމަށް ނިސްބަތްވާ ގޭންގު މެމްބަރުންތަކެއްގެ ދިރިއުޅުމުގެ މައްޗަށް ތައްޔާރުކޮށްފައިވާ މި ސީރީޒުން ދައްކުވައިދެނީ 1920 އާއި 1930ގެ އަހަރުތަކުގައި އިނގިރޭސިވިލާތުގެ ބާރމިންގްހެމްގައި އެމީހުންނަށް ދިމާވާ ތަފާތު ކަންތައްތަކެވެ.\nޕީކީ ބްލައިންޑާރޒް އަކީ ޓޯމަސް ޝެލްބީ އިސްވެ އޭނާގެ އާއިލާ އާއިއެކު ހިންގާ ގޭންގުގެ ވާހަކަ ދައްކުވައިދޭ ސީރީޒަކަށް ވާއިރު، މި ސީރީޒް އަށް ވަނީ އާއްމުންގެ ބޮޑު ތަރުހީބެއް ލިބިގެން ގޮސްފައިކަން ފާހަގަކޮށްލެވެއެވެ. މީޑިއޯ ރިޕޯޓުތައް ބުނާގޮތުން މީގެ އަދި ދެ ސީޒަން ބެލުންތެރިންނާއި ހަމައަށް އަންނާނެއެވެ. އަދި 6ވަނަ ސީޒަން ރިލީޒް ކުރާނީ އަންނަ އަހަރުގެ ތެރޭގައި ކަމަށްވެސް ރިޕޯޓުތައް ބުނެއެވެ.\nވިލް ސްމިތްގެ "ބްރައިޓް 2" ގެ ޝޫޓިން މި އަހަރުގެ ފަހުކޮޅު ފަށަނީ


Adeeb ah dhakkan othee vaki kon bireh?\nއަދީބަށް ދައްކަން އޮތީ ވަކި ކޮން ބިރެއް؟\nއަދީބު ޓަގު ބޯޓުގައި: އޭނާގެ ޕްލޭން ފެއިލްކޮށްލީ ފަޅުވެރިޔާ\nއިންޑިއާއަށް ފިލަން ދިޔުމާއެކު ފާޅުވި ކުރީގެ ނައިބު ރައީސް އަހުމަދު އަދީބުގެ ބައިނަލްއަގްވާމީ ގާނޫނީ ވަކީލުންގެ ޓީމުން ނެރުނު ބަޔާނުގައި ދިވެހި ސަރުކާރަށާއި ފުލުހަށް ބޮޑު ތުހުމަތެއް ކުރި އެވެ. ބޭސްފަރުވާގެ ބަދަލުގައި އެގްރިމެންޓެއްގައި ސޮއިކޮށްފައި އޮތުމެވެ. ބަޔާނުގައި ބުނާ ގޮތުން އެއީ ކުރީ ސަރުކާރުންގެ އިސް ބޭފުޅުންނާ ދެކޮޅަށް ވަކި ގޮތަކަށް އަދީބު ބަޔާން ދެއްވުމަށް ހަދާފައިވާ އެގްރިމެންޓެކެވެ.\nބަޔާނުގައިވާ ގޮތުގައި އަދީބަށް ރާއްޖޭގައި އޮތީ ބިރެވެ! މަޖުބޫރު ކުރުވުމެވެ! މިނިވަންކަމެއް އަންމުދުން ނެތެވެ!\nމިއަދު ކުއްލިއަކަށް އަދީބު ދައްކަވަން ފެށި "ބިރާއި މަޖުބޫރު" ކުރުމާއެކު ގިނަ ސުވާލުތަކެއް އުފެދެ އެވެ. ސަރުކާރާއެކު އަދީބު "ޑީލް"އަކަށް ގޮސް މި ސަރުކާރު އައި ފަހުން ދިން ބަޔާންތަކާއެކު ސުވާލު މިއޮތީ އުފެދިފަ އެވެ. އޭގެ ތެރޭގައި އެއް އިރެއްގައި އެންމެ އަރިސް، ކުރީގެ ރައީސް އަބްދުﷲ ޔާމީންގެ މައްސަލާގައި ދިން ބަޔާން ވެސް ހިމެނެ އެވެ.\nމިހާތަނަށް އަދީބު، ދައުލަތުގެ ހެއްކެއްގެ ގޮތުގައި ހުށަހަޅާފައިވަނީ އެ މައްސަލާގައި އެކަންޏެވެ. އެ މައްސަލާގައި އޭނާ ވަނީ ރައީސް ޔާމީންގެ އެކައުންޓަށް އެއް މިލިއަން ޑޮލަރު ޖަމާކުރި ކަމަށް ބަޔާން ދީފަ އެވެ. ދެން އެއާ ބެހޭ ތަފްސީލް ވިދާޅުވާނީ ކޯޓުގައި ހެކި ބަސް ދެމުންނެވެ. ފަހަރުގައި މިއަދު އެކަން ކުރާނެ އެވެ. ބަޔާން ވަކި ގޮތަކަށް ދިނުމަށްފަހު އެއަށް އިއުތިރާޒު ކުރުމުގެ ފުރުސަތު ވެސް ޝަރީއަތުގައި އޮވެ އެވެ.\nއަދީބު ރައީސް ޔާމީނާ ދެކޮޅަށް ފުލުހަށް ރަސްމީ ބަޔާނެއް އިހަށް ދުވަހު ދިން ނަމަވެސް، ރައީސް ޔާމީންގެ ބާރުވެރިކަން އޮތްއިރު ގިނަ އުނދަގޫތަކާއި ފިއްތުންތައް އަދީބަށާއި އޭނާގެ އާއިލާއަށް ކުރިމަތިވަމުންދިޔައިރު ޖަލުގައި އޮވެ ނެރުނު ގިނަ ނޫސް ބަޔާންތަކުގައި ވެސް އަދީބު ގިނަ ވާހަކަތަކެއް ކިޔައިދިނެވެ. ރައީސް ޔާމީންއާ ގުޅޭ ވެސް އެތައް ވާހަކައެކެވެ. އެއް މިލިއަން ޑޮލަރުގެ ވާހަކަ ވެސް ހިމެނެ އެވެ.\nރައީސް ޔާމީން ފިޔަވައި އެހެން ބައެއް ބޭފުޅުންނަށް ވެސް ބޮޑެތި ތުހުމަތުތައް ކުރުވައި ބޮޑެތި ވާހަކަތައް ޖަލުގައި އޮވެ ތިލަ ކުރަމުންދިޔަ އެވެ. އެ ވާހަކަތައް މީޑިއާއަށް އަޔަ ނުދިނުމަށް އޭރުގެ ސަރުކާރުން ލައްކަ މަސައްކަތް ވެސް ކުރި އެވެ. އެ ވާހަކަތައް ލިޔުނު ނޫސްވެރިން ފުލުހަށް ވެސް ގެންދިޔަ އެވެ. އޭރު އަދީބު މިހާރު އެ ބުނާ ބިރު ޔަގީނަށް ވެސް އޮތެވެ. އެކަމަކު، އަދީބު ވަކި ގޮތަކަށް ބަޔާން ދޭކަށް ނޫނެވެ. ވަކި ވާހަކަތަކެއް ދެއްކުން ހުއްޓުވާށެވެ.\nދެން އަންނަ ސުވާލަކީ އޭރު އަދީބު ދެއްކި ވާހަކަތަކެއް، ރަސްމީ ބަޔާނަށް ތިލަކުރަން އިތުރަށް ބިރެއް ދައްކަން ޖެހޭ ހެއްޔެވެ؟ ނޫންނަމަ އޭރު ދެއްކި ބޮޑު ވާހަކަތަކަކީ ދޮގު ހެއްޔެވެ؟ ރައީސް ޔާމީންއާ ގުޅޭ ހުރިހާ ވާހަކައެއް ހިޔާލީ ވީ ހެއްޔެވެ؟ މި ސަރުކާރުން ދެއްކީ ކޮން ބިރެއް ހެއްޔެވެ؟ ދައްކަން އޮތީ ކޮން ބިރެއް ހެއްޔެވެ؟\nއެ ސުވާލުތަކުގެ ޖަވާބެއް އަދި ނެތެވެ. އެކަމަކު އެއް ކަމެއް ސާފުވެއްޖެ އެވެ. އަދީބުގެ ވާހަކަތައް ދެން ގަބޫލު ކުރަން ވަރަށް އުނދަގޫވާނެ ކަމެވެ. އެއީ ޝަރީއަތުގައިދޭ ހެކި ބަހެއް ވިޔަސް ތަހުގީގު އިދާރާއަކަށްދޭ ބަޔާނެއް ވިޔަސް ނެރޭ ނޫސް ބަޔާނެއް ވިޔަސްމެ އެވެ. ބިރު ދައްކައިގެން ދައްކާފައި އޮތީ ނޫނީ ދައްކާނީ އެއިން ކޮން ވާހަކައެއް ކަމެއް ނޭނގެ އެވެ. އެއެއް އަދީބު ބުނެ ވެސް ނުދިނެވެ.\nއަދީބަށް އިއްވި ހުރިހާ ހުކުމެއް ކުއްލިއަކަށް ގޮސް އޮތީ އުވިފަ އެވެ. ބާތިލްވެފަ އެވެ. އޭނާ ފިލީ އެ ހުކުމްތަކުން މިނިވަންވެފައި ހުއްޓަ އެވެ. އެކަމަކު، އޭނާއަކީ ކުށްވެރިއެއް ނޫން ކަމަށް ދެކެން ޔަގީނަށް ވެސް ގިނަ ބަޔަކަށް ފަސޭހައެއް ނުވި އެވެ. ސަބަބަކީ އޭނާއަށް އަމާޒުވަމުންދާ ބޮޑެތި ބޮޑެތި ތުހުމަތުތަކާ ގުޅިގެންނެވެ.\nއެމްއެމްޕީއާރްސީގެ ކޮރަޕްޝަންގެ ތަހުގީގު މަޖިލިސް ތެރެއިންނާއި އެހެން ވެސް ތަހުގީގީ އިދާރާތަކުން ވަނީ ބާރު ސްޕީޑްގައި ފަށާފަ އެވެ. އާ ކަންކަން ފެންމަތިވަމުންދިޔަ ނަމަވެސް މިހާތަނަށް ވެސް ގެއްލުނު ލޯ ލާރިއެއް ވެސް އަދި އަނބުރާ ނުހޯދެ އެވެ. އެ ފައިސާގެ މައުލޫމާތާއި އެއަށް ހެދި ގޮތެއް ވެސް އެންމެ ރަނގަޅަށް އެނގޭނީ އަދީބަށެވެ. އެހެންވީއިރު އަދީބު ފިލައިގެން ދިޔުމަކީ މި ގައުމަށް ފޫނުބެއްދޭނެ ގެއްލުމެކެވެ.\nއެ ކޮރަޕްޝަންގެ މައްސަލައިން ހުދު ފޮތިކޮޅެއްހާ ސާފުވުމަކީ އަދީބަށް ކުރެވޭނެ ކަމެއް ނޫނެވެ. ސަރުކާރުން އެކަންކޮށް ދޭން ބޭނުން ވިޔަސް ނުވާނެ އެވެ. އާދައިގެ ދިރިއުޅުމެއްގެ ޒުވާނަކު ގައުމުގެ މަހުޖަނަކަށްވެ ބޮޑެތި ގައުމުތަކުގެ ބޮޑެތި މަހުޖަނުންނާ އެއް މޭޒަކަށް އެރޭ ފެންވަރަށް އޭނާ ދިޔައީ މާ އަވަހަށެވެ. އެ މަގު ސީދާ ނޫންކަން އަރައިގެން ދިޔަ ސްޕީޑުން އެނގެ އެވެ.\nއެހެންވީއިރު އަދީބުގެ މި "ބަހަނާތަކަކީ" އެކަމުން ސަލާާމަތްވުމުގެ އުޒުރެއް ހެއްޔެވެ؟ ނޫންނަމަ އޭނާ ފިލުވަން ބަޔަކު އެހީވެ ދިނީ ހެއްޔެވެ؟ ކޮރަޕްޝަނުން މަންފާ ލިބުނު މީހުން އަނެއްކާވެސް އަދީބު ގާތަށް ދިޔައީ ހެއްޔެވެ؟ ސަރުކާރާ އެންމެ ގާތް ގުޅުމެއް އޮންނަ އިންްޑިއާގެ ހިމާޔަތް ހޯދުމަށް އަދީބު ފިލަން ދިޔައީ ކޮރަޕްޝަނުން ސަލާމަތްވާންތޯ ނޫނީ އަސްލަށް ވެސް ބިރުވެރިކަން އޮތީމާ ހެއްޔެވެ؟\nކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް އިންޑިއާ


ކަށްވަޅު ކޮނެ ވަޅުލާން އުޅެނިކޮށް މަރުވި ކަމަށް ނިންމި މީހާ ހޭ އަރައިފި – Haftha\nކަށްވަޅު ކޮނެ ވަޅުލާން އުޅެނިކޮށް މަރުވި ކަމަށް ނިންމި މީހާ ހޭ އަރައިފި\nއިންޑިއާ: ކަށްވަޅު ކޮނެ ވަޅުލާން ހުރިހާ ތައްޔާރީއެއް ވެފައިވަނިކޮށް މަރުވި ކަމަށް ޑޮކްޓަރުން ނިންމި މީހާ ހޭ އަރައިފި އެވެ.\nމީޑިއާ ރިޕޯޓްތައް ބުނާގޮތުން، އިންޑިއާގެ އުތުރުގައި އޮންނަ ލަކްނައު ސިޓީއަށް އުފަން މުހައްމަދު ފުރްޤާން ނަމަކަށް ކިޔާ އުމުރުން 20 އަހަރުގެ އެ ޒުވާނާ އަކީ މިދިޔަ ޖޫން މަހު ހިނގި އެކްސިޑެންޓެއްގައި އޭނާގެ ފުރާނަ ސަލާމަތް ކުރުމަށް ބޮޑު އޮޕަރޭޝަނެއް ކުރި މީހެކެވެ.\nނަމަވެސް އޮޕަރޭޝަނަށްފަހު އޭނާ ހޭ އަރާފައެއް ނުވެއެވެ. އޭނާ ހޭ އަރާނެކަމުގެ އުއްމީދުގައި ހޮސްޕިޓަލުގައި ގިނަ ދުވަސްތަކެއް ވަންދެން ވެސް ބޭއްވި އެވެ. އަދި ހޮސްޕިޓަލަށް ދައްކާނެ ފައިސާ ނެތްކަމަށް ފުރުގާންގެ އާއިލާއިން ބުނުމުން، އޭނާ މަރުވި ކަމަށް ހޮސްޕިޓަލުގެ ޑޮކްޓަރުން ނިންމި އެވެ.\nއެއާއެކު ފުރުގާންގެ ކަށުކަމާ ކެމީގެ ކަންތައް އާއިލާއިން ފެށި އެވެ. ނަމަވެސް ވަޅުލަން ކަށްވަޅު ކޮނެ ސަންދޯއް ވެސް ތައްޔާރު ކޮށްފައި ވަނިކޮށް، ފުރުގާން ހަރަކާތް ކުރަން ފެށުމުން އާއިލާއަށް ވެސް ލިބިގެންދިޔައީ ބޮޑު ޝޮކެކެވެ.\n“ހިތާމައިގައި ތިބެ، އަހަރެމެން ފުރުގާން ވަޅުލުމުގެ ކަންތައް ކުރިއަށް ގެންދިޔައިން. ނަމަވެސް އަހަރެމެންގެ ތެރެއިން ބަޔަކަށް އޭނާގެ އަތް ގުޑުވާލިތަން ފެނުނު. ވަގުތުން ފުރުގާން ހޮސްޕިޓަލަށް ގެންދިޔައީން. އަދި ޑޮކްޓަރުން ވެސް އޭނާ ހޭ އަރާފައިވާ ކަމަށް ބުނެ ވަގުތުން ވެންޓިލޭޓަރަށް ލި،” ފުރުގާންގެ ބޭބެ މުހައްމަދު އިރުފާން ހިންދުސްތާން ޓައިމްސްއަށް ބުނެފައިވެ އެވެ.\nމި މައްސަލައާ ގުޅިގެން ލަކްނައު ސިޓީގެ ޗީފް މެޑިކަލް އޮފިސަރު ނަރެންދްރަ އަގަރްވާލް ވިދާޅުވީ، އެ ހާދިސާގައި ސިއްހީ އެއްވެސް އިހުމާލެއް ވޭތޯ ތަހުގީގު ކުރަމުންދާ ކަމަށެވެ. އަދި ފުރުގާންގެ ހާލު ސީރިއަސްވި ނަމަވެސް އޭނާގެ ސިކުނޑި މަރު ނުވާ ކަމަށާއި ވިންދު ޖަހައި ލޭގެ ޕްރެޝަރު ވެސް ރަނގަޅު ކަމަށެވެ.


Sevilla Balikoh Barca Thaavaluge Dhevana Ah - Vaguthu\nސްޕެނިޝް ލީގުގައި ސެވިއްޔާ ބަލިކޮށް އެއް މެޗު އިތުރަށް ކުޅެގެން ތާވަލުގެ ދެވަނައަށް ބާސެލޯނާ ޖެހިލައިފިއެވެ.\nސެވިއްޔާގެ ދަނޑުގައި ކުޅުނު މި މެޗު ބާސާ ކާމިޔާބުކޮށްފައިވަނީ 2-0 ގެ ނަތީޖާއަކުންނެވެ. މި މޮޅާއެކު ތާވަލުގެ ދެވަނައަށް ބާސާ ޖެހިލީ ކުޅުނު 25 މެޗުން ލިބުނު 53 ޕޮއިންޓާއެކު އެވެ. އެއްވަނައިގައި އެތްލެޓިކޯ މެޑްރިޑް އޮތީ 23 މެޗާއެކު ބާސާގެ އިތުރަށް ދެ ޕޮއިންޓް ހޯދައިގެންނެވެ.\nމެޗުގައި ބާސާގެ ފަރާތުން މޮޅު ކުޅުމެއް ފެނިގެންދިޔަަ އެވެ. ހާއްސަކޮށް ބާސާގެ ޒުވާން ކުޅުންތެރިންގެ ފަރާތުން މި މެޗުގައި އުއްމީދީ ކުޅުމެއް ފެނިގެންދިޔަ އެވެ. ބާސާގެ ފުރަތަމަ ލަނޑު ފެނިގެންގޮސްފައި ވަނީ މެޗުގެ 29 ވަނަ މިނެޓުގައެވެ. ލިއޮނަލް މެސީގެ އެހީއާއެކު މި ލަނޑު ކާމިޔާބުކޮށްފައިވަނީ އޮސްމަން ޑެމްބެލޭ އެވެ.\nބާސާއާއި ސެވިއްޔާ ކުޅުނު މެޗުގެ ތެރެއިން ބާސާއިން ލަނޑު ޖެހުމަށްފަހު އުފާފާޅުކުރަނީ\nމި ހާފުގައި މެސީއަށް ރީނދޫ ކާޑެއް ދެއްކިއިރި މި ހާފު ނިމުނީ މި ނަތީޖާގައި އޮވެގެންނެވެ. މީގެއިތުރުން މި ހާފުގައި ބާސާގެ ޑެސްޓްއަށް ރަނގަޅު ފުރުސަތެއް ލިބުނެވެ. ނަމަވެސް އެ ބޯޅަ ދިޔައީ ދަނޑީގައި ޖެހިފައެވެ. ދެވަނަ ހާފުގައި ސެވިއްޔާއިން ވަރަށް ބޮޑަށް ބާސާގެ ގޯލަށް ބާރުބޮޑުކުރި އެވެ. ނަމަވެސް ބާސާގެ ފަހަތް ފެނުނީ އެއަށްވުރެ ހުށިޔާރުކޮށެވެ\nބާސާެގެ ދެވަނަ ލަނޑު ލިއޮނަލް މެސީ ކާމިޔާބުކޮށްފައިވަނީ މެޗު ނިމެން ހަތަރު މިނެޓަށް ވެފައިވަނިކޮށެވެ. މިއީ މެސީގެ ހުނަރު ބޭނުންކޮށްގެން އޭނާ ކާމިޔާބުކުރި ރީތި ގޯލެކެވެ.\nމި ބައްޔާއެކު ސެވިއްޔާއިން ދަމަހައްޓަމުން އައި މޮޅުވުމުގެ ރެކޯޑަށް ވަނީ ނިމުން އައިސްފައެވެ. މި ދެ ޓީމު ދަނީ ސްޕެނިޝް ކޮޕަ ޑެލްރޭގެ ސެމީފައިނަލުގައި ވާދަކުރަމުންނެވެ. ފުރަތަމަ ލެގުން ސެވިއްޔާ 2-0 އިން މޮޅުވެފައިވާއިރު ދެވަނަ ލެގު ކުޅުމަށް ހަމަޖެހިފައިވަނީ އަންނަ ބުދަދުވަހު އެވެ.\nބާސެލޯނާއަށް އެނބުރި އައުމަކީ ލިބޭ ޝަރަފެއް- އަލްވޭސް\nޒަވީގެ ކޯޗުކަމުގެ ދަށުން އަދަބު ދިން ފުރަތަމަ ކުޅުންތެރިއަކަށް ޑެމްބެލޭ


Women's World Cup USA kaamiyaabu kohfi\nވުމެންސް ވޯލްޑް ކަޕްގެ ޗެމްޕިއަންކަން ޔޫއެސްއޭ ހޯދައިފި\nވާދަވެރި މެޗަކަށްފަހު ނެދަލޭންޑްސް ބަލިކޮށް ވުމެންސް ވޯލްޑް ކަޕްގެ ޗެމްޕިއަންކަން ޔޫއެސްއޭ ހޯދައިފި އެވެ\nމިދިޔަ އާދިއްތަ ދުވަހުގެ ރޭ ޕްރާންސްގެ ސްޓޭޑް ދެ ލިއޯންގައި ކުރިއަށް ދިޔަ މި މެޗު ޔޫއެސްއޭ ކާމިޔާބުކުރީ 2-0 ނެދަލޭންޑްސް ގެ މައްޗަށް ކުރި ހޯދައިގެންނެވެ.\nމި މެޗުގެ ފުރަތަމަ ހާްފު އެއްވެސް ޓީމަކަށް ލަނޑެއް ނުޖެހި ނިމުނުއިރު ދެވަނަ ހާފުގައި މެޗުގެ ފުރަތަމަ ލަނޑު ޔޫއެސްއޭއަށް ކާމިޔާބު ކޮށްދިނީ ލިބުނު ޕެނަލްޓީއަކުން އެ ޓީމުގެ ފޯވާރޑު މޭގަން ރަޕިނޯއީ އެވެ.\nމި ޕެނަލްޓީއަކީ ޑަޗުގެ ޑިފެންޑަރު ވެންޑާގްރަޓު ޔޫއެސްއޭގެ ތަރި އެލެކްސް މޯގަންއަށް ކުރި ފައުލަކާއި ގުޅިގެން ދިން ޕެނަލްޓީއެކެވެ. މި ނިންމުން ރެފްރީ ނިންމާފައި ވަނީ ވާރ ޓެކްނޮލޮޖީގެ އެހީގަ އެވެ. އެ ލަނޑު ޖަހާފައިވަނީ މެޗުގެ 61 ވަނަ މިނެޓުގަ އެވެ.\nމި ލަނޑާއިއެކު ނެދަލެންޑްސް ކުރިއަށްޖެހި ހަމަލާ އުފައްދަން މަސައްކަތް ކުރިނަމަވެސް ޔޫއެސްއޭގެ މިޑް ފީލްޑަރު ރޯސް ލަވޭލް ވަނީ އިތުރު ލަނޑެއް ޖަހާ އެ ޓީމަށް ލީޑް ފުޅާކޮށްދީފަ އެވެ. މި ލަނޑު ކާމިޔާބުކޮށްދިނީ މެޗުގެ 69 މިނެޓުގައި އެވެ.\nމިއީ މި މުބާރާތް ޔޫއެސްއޭ ކާމިޔާބު ކުރި4ވަނަ ފަހަރެވެ. މިއާއިއެކު ޔޫއެސްއޭ ވެފައިވަނީ މި މުބާރާތުގެ އެންމެ ކާމިޔާބު ޓީމަށެެވެ.\nމުބާރާތުގެ އެންމެ މޮޅު ކުޅުންތެރިއަކަށް ހޮވިފައިވަނީ ޔޫއެސްއޭގެ މޭގަން ރަފީނޯއީ އެވެ. އަދި މުބާރާތުގެ ރަން ބޫޓްވެސް ލިބިފައިވަނީ ރަފީނޯއީ އަށެވެ. މުބާރާތުގެ އެންމެ މޮޅު ކީޕަރަކީ ނެދަލެންޑްސްގެ ސާރީވެން ވީނެންޑާލެވެ.\nމި މުބާރާތަކީ 1991 ފެށިގެން ކޮންމެ ހަތަރު އަހަރަކުން އެއް އަހަރު ބާއްވަމުން އަންނަ މުބާރާތެކެވެ.


ބެންޒެމާ ހެޓްރިކް، ސެލްޓަ ވީގޯ އަތުން ރެއާލަށް ބޮޑު މޮޅެއް\nސްޕެނިޝް ލަލީގާގައި ރެއާލް މެޑްރިޑާއި ސެލްޓަ ވީގޯ ބައްދަލުކުރި މެޗު ފަސޭހަ ކަމާއިއެކު ރެއާލުން ކާމިޔާބު ކޮށްފިއެވެ.\nރެއާލްގެ ރަސްމީ ދަނޑުކަމުގައިވާ ސަންޓިއާގޯ ބާނަބެއުގައި އާދީއްތަ ދުވަހުގެ ރޭ ކުޅުނު މި މެޗު ރެއާލުން ކާމިޔާބު ކޮށްފައި ވަނީ 5-2 ގެ ނަތީޖާއަކުންނެވެ. ރެއާލްގެ ރަސްމީ ދަނޑުގައި މެޗެއް ކުޅެފައި މި ވަނީ މަރާމާތަށް ބަންދުކޮށްފައި އޮންނަތާ 560 ދުވަސް ފަހުންނެވެ. އެ ދަނޑުގައި އެންމެ ފަހުން މެޗެއް ކުޅެފައި 2020 ވަނަ އަހަރުގެ މާޗު މަހު އެއްވަނަ ދުވަހު ރެއާލްއާއި ބާސާ ބައްދަލުކުރި އެލްކުލެސިކޯ މެޗެވެ.\nރޭގެ މެޗުގެ ދެ ޓީމްގެ ފަރާތުން އަވަސް ގޭމެއް ފެނިގެން ގޮސްފައިވާއިރު، ސެލްޓާއިން މެޗުގެ ވަރަށް ކުރީކޮޅު ވަނީ ލަނޑުޖަހައި ލީޑު ނަގާފައެވެ. ރެއާލްގެ ޑިފެންސް ތެރެއިން ހެދުނު ގޯހެއްގެ ފައިދާނަގައި މި ލަނޑު ހަތަރު ވަނަ މިނެޓުގައި ކާމިޔާބު ކޮށްދީފައި ވަނީ ސަންޓި މިނާއެވެ. ނަމަވެސް 24 ވަނަ މިނެޓުގައި ބެންޒެމާ ވަނީ ލަނޑު ޖަހައި ރެއާލަށް ނަތީޖާ ހަމަހަމަ ކޮށްދީފައެވެ. ފުރަތަމަ ހާފު ނިމުމުގެ ކުރިން ސެލްޓާއިން ވަނީ އިތުރު ލަނޑެއް ޖަހައި މެޗުގައި ދެވަނަ ފަހަރަށް ލީޑު ނަގާފައެވެ. މި ލަނޑު 31 ވަނަ މިނެޓުގައި ކާމިޔާބު ކޮށްދީފައި ވަނީ ފްރެންކޯ ސާވީއެވެ.\nރެއާލުން ދެވަނަ ހާފަށް ނުކުމެފައި ވަނީ އެއް ލަނޑުން ފަހަތުގައި އޮވެއެވެ. ނަމަވެސް މެޗުގެ ދެވަނަ ހާފުގެ ފުރަތަމަ މިނެޓުގައި ރެއާލުން ވަނީ ލަނޑުޖަހައި މެޗުގެ ނަތީޖާ ދެވަނަ ފަހަރަށް ހަމަހަމަ ކޮށްފައެވެ. މި ލަނޑު ގުޓިއަރޭޒް ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައި ވަނީ ބެންޒެމާއެވެ.\nރެއާލް ކޮޅަށް މެޗުގެ ނަތީޖާ އެނބުރިގެން ދިޔައީ މެޗުގެ 55 ވަނަ މިނެޓުގައި ބެންޒެމާ ތަނަވަސް ކޮށްދިން ފުރުޞަތެއްގައި ވިނީސިއަސް ޖޫނިއާރ ކާމިޔާބު ކޮށްދިން ލަނޑުންނެވެ. އެ ޓީމަށް ލީޑު ފުޅާ ކޮށްދީފައި ވަނީ މި ސީޒަނަށް އެ ޓީމާއި ގުޅުނު އުމުރުން 18 އަހަރުގެ ފްރާންސް މިޑްފީލްޑަރ އެޑުއާޑޯ ކަމަވިންގާއެވެ. މިއީ ކަމަވިންގާ ރެއާލަށް ކުޅެދިން ފުރަތަމަ މެޗެވެ.\nރެއާލްގެ ތަޖުރިބާކާރު ފޯވާޑް ބެންޒެމާ މެޗުގައި ހެޓްރިކް ފުރިހަމަ ކޮށްފައި ވަނީ މެޗު ނިމެން ތިން މިނެޓަށް ވެފައި ވަނިކޮށް ލިބުނު ޕެނަލްޓީއަކުން ކާމިޔާބުކުރި ލަނޑުންނެވެ.\nމި ނަތީޖާއާއިއެކު ރެއާލް މިވަގުތު އޮތީ ޕޮއިންޓް ތާވަލުގެ އެއްވަނާގައެވެ. އެ ޓީމަށް ހަތަރު މެޗުން ލިބިފައި ވަނީ 10 ޕޮއިންޓެވެ. ދެވަނާގައި ވެލެންސިއާ އަދި ތިންވަނާގައި އެންމެ ފަހުގެ ޗެމްޕިއަން އެތުލެޓިކޯ ވެސް އޮތީ ހަމަ އެ އަދަދަށް ޕޮއިންޓް ހޯދައިގެންނެވެ. މެޗުން ބަލިވި ސެލްޓާ މިވަގުތު އޮތީ ހަތަރު މެޗުން ލިބުނު އެއް ޕޮއިންޓާއިއެކު ތާވަލުގެ 18 ވަނާގައެވެ.


مادة التوحيد ٥ ( ف2، د7–ނަބިއްޔާ ޞައްލަﷲ ޢަލައިހިވަސައްލަމަ ދެނެގަތުން ) – DhiSalafiyyah\nمادة التوحيد ٥ ( ف2، د7–ނަބިއްޔާ ޞައްލަﷲ ޢަލައިހިވަސައްލަމަ ދެނެގަތުން )\n24/01/2016 ފިލާވަޅުއައްޝައިޚް ޢިމްރާން މުޙައްމަދު ޢަލީ\nތިންވަނަ އަޞްލު: ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަ މަޢުރިފާކޮށް ދެނެގަތުން\nއެކަލޭގެފާނަކީ ހާޝިމުގެ ދަރި ޢަބްދުލް މުއްޠަލިބުގެ ދަރި ޢަބްދުﷲ ގެ ދަރި މުޙައްމަދެވެ. އަދި ހާޝިމުއަކީ ޤުރައިޝުވަންހައިގެ މީހެކެވެ. އަދި ގުރައިޝުވަންހައަކީ ޢަރަބިންގެ ތެރެއިންވާ ބައެކެވެ. އަދި ޢަރަބީންނަކީ އިބްރާހީމު ޢަލައިހިއްސަލާމުގެ ދަރިކަލުން އިސްމާޢީލު ޢަލައިހިއްސަލާމުގެ ދަރިސްފަސްކޮޅުގެ ތެރެއިންވާ ބައެކެވެ. (އިބްރާހީމުގެފާނަށާއި އަހަރެމެންގެ މާތް ނަބިއްޔާއަށް ޞަލަވާތާއި ސަލާމު ހުށްޓެވެ.) އެކަލޭގެފާނު އަވަހާރަވިއިރު ޢުމުރުފުޅަކީ ފަސްދޮޅަސް ތިން އަހަރެވެ. އޭގެތެރެއިން ސާޅީސް އަހަރަކީ ނަބީކަމުގެ ކުރިއެވެ. އަދި ތޭވީސް އަހަރު ނަބީކަމާއި ރަސޫލުކަމުގައި ދެމިހުންނެވިއެވެ. އެކަލޭގެފާނު ނަބީކަމައިގެން ފޮނުއްވުނީ:\nމާނައީ: “ކަލޭގެފާނު ކިޔަވާ ވިދާޅުވާށެވެ.”\nއަދި ރަސޫލުކަމައިގެން ފޮނުއްވުނީ:\nމާނައީ: “އޭ ފޭރާންތަކުން ނިވާވެގެންވާ ކަލޭގެފާނެވެ.”\nމިބަސްފުޅުންނެވެ. އެކަލޭގެފާނުގެ ރަށަކީ މައްކާއެވެ. އަދި އެކަލޭގެފާނު މަދީނާއަށް ހިޖުރަކުރެއްވިއެވެ.\n* ނަބިއްޔާ صلى الله عليه وسلم ގެ ޙަޔާތްޕުޅުގައި ހިނގައިދިޔަ ކަންތައްތައް ތަފްޞީލުކޮށް އިސްލާމީ އުންމަތަށް އެނގުމަކީ އެބައިމީހުންގެ މައްޗަށްވާ ﷲ ތަޢާލާގެ ފަޟްލުވަންތަކަމެކެވެ. އެކަލޭގެފާނުގެ ސިޔަރަތަކީ ސާފުސީދާ އެއްޗެކެވެ. އޭގެ ސަބަބުން އެކަލޭގެފާނުގެ ނަމޫނާގައި ހިފުމަށް މުޅި އުންމަތަށް ފަސޭހަވެގެންވެއެވެ.\n* ނަބިއްޔާ މުޙައްމަދު صلى الله عليه وسلم ގެ ނަބީކަން ފެށުނީ ޖިބްރީލު ޢަލައިހިއްސަލާމް ޢަލަޤު ސޫރަތައިގެން އެކަލޭގެފާނުގެ އަރިހަށް ފައިބައިވަޑައިގަތުމުންނެވެ. އެއަށްފަހު މީސްތަކުންނަށް ރިސާލަތު ފޯރުކޮށްދިނުމަށް ﷲ ތަޢާލާ އެކަލޭގެފާނަށް އަމުރުކުރެއްވީ، މުއްދައްޘިރު ސޫރަތައިގެން އެކަލޭގެފާނުގެ އަރިހަށް ޖިބްރީލު ޢަލައިހިއްސަލާމް ފޮނުއްވާފައެވެ.\nރަސޫލާ މުޙައްމަދު صلى الله عليه وسلم ގެ ނަސަބުފުޅު ބަޔާންކުރާށެވެ.\nއަންނަނިވި ހުސްތަންތަން ފުރާށެވެ.\n– އެކަލޭގެފާނުގެ އުފަންވެވަޑައިގަތީ ___________. އަދި އެކަލޭގެފާނު __________ އަށް ހިޖުރަކުރެއްވިއެވެ.\n– އެކަލޭގެފާނު އަވަހާރަވިއިރު ޢުމުރުފުޅަކީ ____________ އަހަރެވެ. އޭގެ ތެރެއިން _______ އަހަރަކީ ނަބީކަމުގެ ކުރިއެވެ. އަދި ________ އަހަރު ނަބީކަމާއި ރަސޫލުކަމުގައި ދެމިހުންނެވިއެވެ. އެކަލޭގެފާނު ނަބީކަމައިގެން ފޮނުއްވުނީ: ____________ މިބަސްފުޅާ އެކުގައެވެ. އަދި ރަސޫލުކަމައިގެން ފޮނުއްވުނީ: _____________ މިބަސްފުޅުންނެވެ.\nނަބިއްޔާ މުޙައްމަދު صلى الله عليه وسلم ގެ ޙަޔާތްޕުޅުގައި ހިނގައިދިޔަ ކަންތައްތައް ތަފްޞީލުކޮށް ދެނެގަތުމުގެ ފައިދާއަކީ ކޮބާ ހެއްޔެވެ؟\n() [العلق: ١]